Dhilbahaaru magah, Fihunu mahaai fihunu kukulhu!\nޝާވިން ގްރިލްހަޓްގެ ޒުވާން އޯނަރު\nއިރެއްގައި މާލޭގެ ދިލްބަހާރު މަގަކީ ބިދޭސީންގެ މަގެއްގެ ގޮތުގައި މަޝްޙޫރުވިއަސް މިހާރު އެކަން ބަދަލު ކޮށްލައިފި އެވެ. މަޖީދީމަގުން މައްޗަންގޮޅީ ދިލްބަހާރު މަގަށް ވަންނަ އިރު މަގުގެ މެދެއްހާ ހިސާބުގައި ލޮނު މިރުސް ހަވާދުލައި އެއްވަރަކަށް ކޮށާފައި ހުންނަ މަސްފޮތިތަކެއް ދަނގަނޑު އުލަށް އަމުނާލާފައި ހުންނަ ތަން މިހާރު ފެނެ އެވެ. އެތާނގައި ކުކުޅާއި ސީފުޑްގެ ބާވަތްތަކާއި ބޮޑެތި ހަންޖާއި ރަތް މަހާއި ގިނި މަހާއި މާނިޔާމަސް ވެސް ފިހެލާފައި ހުރެއެވެ. އެ ދިމާއަށް ކޮންމެހެން ނުބެލިއަސް ދިލްބަހާރުމަގުގެ ބޮޑު ބަޔަކަށް ފަތުރާލާފައި އޮންނަ ފިހުނު މަހުގެ ވަހުން ވެސް މީހުންގެ ކުޅުދިިޔާވާނެ އެވެ.\nގްރިލް ހަޓުގެ މަސް ގަންނަން ބަޔަކު\nދިލްބަހާރު މަގު ގްރިލް ހަޓް\nމިކަމެއް ދިލްބަހާރު މަގަށް އައީ މިދިއަ ރޯދަ މަހުގެ ތެރޭގަ އެވެ. އެ މަގުގެ ގަރާޖެއްގައި ބޮޑެތި ގްރިލްތަކެއް ބަހައްޓައިގެން މަހާ ކުކުޅާ ފިހަނީ އެވެ. ފިހެވޭ ވަރަކަށް ގެނެ ހުސްކޮށްލަ އެވެ. އަބަދުވެސް މީހުން އެއްވެފައި އޮވެ އެވެ. ދިވެހިންނަށް އަބަދުވެސް އެންމެ މީރު ކަމަށް ބުނާ ފިހުނު މަސް، މި ގަރާޖާ ހަމައިން މަސައްކަތަކާއި ނުލައި ހޫނުކޮށް ގަނެގެން ގެއަށްދާންވީ އެވެ. "ގްރިލް ހަޓް" އިން މި ހިންގާ މަސްފިހުމުގެ އޮޕްރޭޝަނަކީ ކުޑަކުޑަކޮށް ފަށައިގަނަގެން އުޅޭ ކަމެއް ނޫނެވެ.\nމަސް ފިހަމުން ކަސްޓަމަރުންނާއި ވާހަކަ ދައްކަމުން ދިލްބަހާރު މަގުގައި އެންމެ އަވަދިނެތި އުޅެނީ މަލްޓިމީޑިއާ އެންޑް ވެބް ޑިޒައިނިން ޑިގްރީއެއް އޮންނަ ޝާވިން އެވެ. އޭނާއަކީ ގްރިލް ހަޓްގެ ވެރިޔާ އެވެ. ބިދޭސީންގެ ހަބަކުން މިހާރު ބާބެކިއު ގްރިލެއްގެ ގޮތުގައި ދިލްބަހާރު މަގަށް އާ މަޝްހޫރުކަމެއް މި ހޯދައިދިނީ އޭނާ އެވެ. މާލޭގައި ކެފޭ ހިންގުމުމުގެ ވިޔަފާރިއަށް އޭނާ ވަނީ މީގެ ދެއަހަރު ކުރިން "ގްރިލް ހަޓް" ނަމުގައި ދިލްބަހާރުމަގުގައި ހިންގަން ފެށި ޓޭކްއަވޭއާ ހަމައިންނެވެ.\nޝާވިން ބުނާ ގޮތުގައި އޭނާގެ ހިތް އަބަދުވެސް އޮންނަނީ ކެފޭ ވިޔަފާރީގެ ތެރޭގަ އެވެ. އެހެންވެ ތަފާތު ކޮންސެޕްޓެއްގައި ގްރިލް ހަޓް ފެށީ ދިވެހިވަންތަ ރަހަތަކަށް ފުރަސަތު ދީގެން ޓޭކްއައުޓް މެނޫ އަކާއެކު އެވެ.\nޝާވީންގެ އަމިއްލަ ރެސިޕީތަކަކަށް ގްރިލް ހަޓުން ވިއްކާ "ބުލްބުލް" އާއި "އަލިފާން" "އަދި ޖަޒްބާތު" ކުކުޅަށް ބޮޑު ޑިމާންޑެއް އޮވެއެވެ. ކުކުޅަށް މި ނަންތަށް ދޭން ނިންމި ގޮތް ވެސް އޭނާ ބުނެ ދެ އެވެ.\n"މިއީ އަމިއްލަ ރެސިޕީތަކަކަށް ހަދައިގެން އެކްސްޕެރިމެންޓްކޮށް ވަރަށް ބައިވަރު ފަހަރު ޓެސްޓްކޮށްގެން ހަދާފައިވާ ރެސިޕީތަކެއް. އެއަށް ދިވެހިވަންތަ ކިޔާލަން ފަސޭހަ މަޖާވާނެ ނަންތަކެއް ދިނުން ކޮންސެޕްޓަކަށްވީ. ޖަޒްބާތް އަކީ އެންމެ ކުޅިގަދަ، އެހެންވެ އެ ނަން ދިނީ، ދެން އަލިފާން، ބުލްބުލް އަކީ މައިލްޑް ފްލޭވާ އެއް"\nމީގެ އިތުރުންވެސް ގްރިލް ހަޓްގެ މަޝްހޫރުވެފައި އޮތީ އަރަބި ފްލޭވާއެއް ކަމަށްވާ "އަލްފަހަމް" އާއި ބަޓާ ޗިކަން އާއި ތަންޑޫރިއަށެވެ. ނަމަވެސް ރޯދަމަހާއެކު އިތުރު ޑިމާންޑެއް އައިސްގެން "ގްރިލް ހަޓް" ގެ އަނެއް ފަޅީގައި މަސްފިހުން ފުޅާކޮށް ކުރިއަށް ގެންދިޔައީ އެވެ.\n"ރޯދަމަހަކީ ކާބޯތަކެތީގެ ހާއްސަ މަހަކަށްވެފައި މި އޮންނަނީ. މާލޭގައި ޖާގައިގެ ގޮތުން ވަގުތުން މަހެއް މިގޮތަށް ފިހެލައިގެން ކާން ލިބުމަކީ ތަކުލީފު ބޮޑު ކަމަކަށް ވަނީ. ފިހުނު މަސް ރޯދަ ވީއްލުމަށް ވެސް ވަރަށް ކަމުދޭ ގިނަ މީހުން އެ ގަޑީގައި ވެސް އާދޭ ގަންނަން. ގްރިލްހަޓް ގައި އެކަނި ފޯރު ނުކޮށްދެވޭ ނެތީ ގޭގެ ގަރާޖުގައި މި ސެޓްއަޕް ހެދީ. ގްރިލްހަޓްގެ ހާއްސަ ފުނޑާފައި ހުންނަ ލޮނުމިރުހުގައު މަސް ފިހެގެން ވިއްކަނީ"\nފިހުނުމަސް ކެއުމަށް ވަކި އިރެއް ނޯންނަކަން ގްރިލްހަޓްގެ ރޯދަމަހަށް ހާއްސަކޮށް ފެށި މަސް ފިހުމުގެ އޮޕަރޭޝަނުން އެނގިއްޖެ އެވެ. ފިހެލީމާ އެންމެ ހިނގަނީ ރަތް މަހާއި، ކިރުޅިޔާ މަސްކަން ވެސް އެނގުނެވެ.\n"މާލެ އަތޮޅުގެ ރަށްތަކުން ގެންނަ ތާޒާ މަސް ކޮންމެ ދުވަހަކު މި ވިއްކަނީ. ދެން މަހުގެ ތާޒާ ކަމާއި ވަކި ގޮތަކަށް ގެންގުޅޭތީ ރަހައަށް ބަދަލު ނައިސް މިހާބޮޑު ހިޓަކަށްވެގެން މި އުޅެނީ،" ޝާވިން ބުންޏެވެ.\nދިވެހި ވަންތަ އެހެން ހާއްސަ ރަހަތަކެއް ގްރިލް ހަޓްގެ މެނޫގައި ހިމަނާފައި ހުރެއެވެ. މިގޮތުން ކަށިކެޔޮ ކަންޖާއި މާޅޮސްކެޔޮ ކަންޖާއި ކަށިކެޔޮ ކޭކާއި ރާނބާ ކޭކާއި ސާގު ބޮނޑިބަތާއި ބަނބުކެޔޮ ބޮނޑިބަތް ހިމެނެ އެވެ.\n"މި މަސައްކަތަކީ ބުރަ މަސައްކަތެއް ވަރަށް ވަގުތުދާ ކަމެއް. ނަމަވެސް މިކަމަށް އޮންނަ ޝައުގުވެރި ކަމެއްގެ ގޮތުން މި އުޅެނީ އަމިއްލަ އަށް ވަރަށް އިންވޯލްވެގެން. ބާޒަރު ކުރުމަކީ ވެސް އަޅުގަނޑު އަމިއްލައަށް ކުރާ ކަމެއް. އަބަދުވެސް ބަލަން އަޅުގަނޑު ނުވަތަ ކޮއްކޮ ބާޒަރުކޮށް އެއްޗެހި ހޯދުމުގައި އުޅެވޭތޯ،" އޭނާ ބުންޏެވެ.\nއޭނާ ބުނި ގޮތުގައި ގްރިލް ހަޓްގެ ކެއްކުމުގައި ބޭނުންކުރާ ބައެއް އިންގްރީޑިއެންޓްސްއަީ އިންޑިއާއިން ސޯސްކޮށްގެން ގެންނަ ތަކެއްޗެވެ.\n"ރާއްޖޭގައި ކުދި ވިޔަފާރިތަކަށް އޮންނަ ވަރަށް ބޮޑު ގޮންޖެހުމެއް މިއީ މީޓް ފަދަ ތަކެތީގެ ސަޕްލައި އިޝޫއަކީ. ރިޒޯޓް ފަދަ ތަންތަނަށް ބޮޑެތި ވިޔަފާރިއަށް ސަޕްލައިކޮށްފަ ބާކީ އޮންނަ އެއްޗެއް ލިބެނީ. އަދި ކުދި ވިޔަފާރިއަށް ނޯވޭ ކްރެޑިޓް ފެސިލިޓީ ފަދަ ކަންކަންވެސް."\nމުސްތަގުބަލުގައި ޝާވިންގެ ޕްލޭން އަކީ އޭނާގެ ވިޔަފާރި ފުޅާކުރުމެވެ. ދިލްބަހާރު މަގުން ފެށި މި ވިޔަފާރި މާލޭގެ ތޮށިގަނޑުން ބޭރުވެ ރާއްޖޭގެ އެހެން ސަރަހައްދުތަކަށް ވެސް ގްރިލް ހަޓް ގެންދިއުމެވެ.\nނާށި ބިސްގަނޑު: ޅަފުރާގެ މީރު ހަނދާނެއް!


ދުނިޔޭގެ ނޫސްވެރިކަމުގެ މިނިވަންކަމުގެ ދުވަސް ފާހަގަކުރުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nދުނިޔޭގެ ނޫސްވެރިކަމުގެ މިނިވަންކަމުގެ ދުވަސް ފާހަގަކުރުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n3 މޭ 2019، ރިފަރެންސް: SA/NRFN/2019/14\nގަދަކީރިތިވަންތަ اللَّـهُ سُبْحَانَهُ وَتَعَالَىٰގެ ކިބަފުޅަށް ޙަމްދާއި ޝުކުރުކުރަން. ކައު އިތުރު ނަބިއްޔާ مُحَمَّدُ صَلَّى اللَّـهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލުކުރަން.\nމޯލްޑިވްސް މީޑިއާ ކައުންސިލްގެ ރައީސް ހިދާޔަތުﷲ، މީޑިއާ ކައުންސިލްގެ މެންބަރުން، ދައުލަތުގެ ޢިއްޒަތްތެރީން، ޚަބަރާއި މަޢުލޫމާތު ފެތުރުމުގެ ދާއިރާގައި މަސައްކަތް ކުރައްވާ އެންމެހާ ހީވާގި ނޫސްވެރީން، ވަޑައިގެން ތިއްބެވި އެންމެހާ ބޭފުޅުން؛\nއާދެ، އަޅުގަނޑުގެ އެންމެ އިސް ވާޖިބެއް ކަމުގައި އަޅުގަނޑު ދެކެނީ، ދުނިޔޭގެ ނޫސްވެރިކަމުގެ މިނިވަންކަމުގެ ދުވަހުގެ ތަހުނިޔާއާއި ހެޔޮއެދުންތައް، ދިވެހިރާއްޖޭގެ އެންމެހައި ހީވާގި ނޫސްވެރިންނަށް އަރިސްކުރުން. އާދެ، ހަމަ މި ފުރްޞަތުގައި ތިޔަ އެންމެހައި ނޫސްވެރިން ކުރައްވަމުން ގެންދަވާ މަސައްކަތްތައް ފާހަގަކޮށް، ތިޔަ އެންމެހައި ބޭފުޅުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، ވޭތުވެދިޔަ އަހަރުތައް އަޅުގަނޑުމެންނަށް ފާހަގަވެގެންދިޔައީ، ނޫސްވެރިކަމަށް ކަޅު އަނދިރި ދުވަސްތަކެއްގެ ގޮތުގައި. އާދެ، ރާއްޖޭގައި ނޫސްވެރިން އެ ޒިންމާ އަދާކުރައްވަމުން ގެންދެވީ ވަރަށްގިނަ ގޮންޖެހުންތަކަކާއެކު. އާދެ، ވަރަށްބޮޑު ބިރުވެރިކަމެއްގެ ތެރޭގައި ނޫސްވެރިކަމުގެ މަސައްކަތް ކުރަންޖެހުނީ.\nއާދެ، އަޅުގަނޑު ދަންނަވާލަން އޮތީ، މި ބިރުވެރިކަމުގެ ތެރޭގައިވެސް ތިޔަބޭފުޅުން ވަނީ ވަރަށް ސާބިތުކަމާއެކު، ތިޔަބޭފުޅުންގެ މަސްއޫލިއްޔަތު ވަރަށް ފުރިހަމައަށް އަދާކުރައްވާފައޭ. އާދެ، އެ ދަތި އުނދަގޫތަކުގެ ތެރޭގައި، ތިޔަބޭފުޅުން ކުރެއްވި މަސައްކަތަކީ، އެއްވެސް ޝައްކެއްނެތްގޮތުގައި، މުޅި ދިވެހި ޤައުމުގެ ޙައްޤުގައި، ދިވެހިރާއްޖޭގެ ރައްޔިތުންގެ ޙައްޤުގައި ކުރެއްވި ކަމެއްކަން ކަށަވަރު. އާދެ، އެކަމަށްޓަކައި އަދިވެސް އެއްފަހަރު އަޅުގަނޑު މުޅި ދިވެހިރާއްޖޭގެ އެންމެހައި ލޮބުވެތި ނޫސްވެރިންނަށް ޝުކުރު ދަންނަވަން.\nއާދެ، އަޅުގަނޑުމެން ވިސްނާލަން އެބަޖެހޭ. ނޫސްވެރިންގެ މަސައްކަތްތަކުން، ރެޔާއި ދުވާލު ތިޔަބޭފުޅުން ކުރެއްވި މަސައްކަތްތަކުން އޭގައި ރައްޔިތުންނަށް ކޮށްފައިވާ ފައިދާއާމެދު. އާދެ، ބައެއްފަހަރު ނޫސްވެރިންގެ ވާހަކަ ދެކެވޭއިރު، ނޫހެއްގައި އެއްޗެއް ލިޔާއިރު، ވަރަށްގިނަ ބަޔަކަށް ބައެއްފަހަރަށް މާނަކުރެވޭ، އެއީ ހަމައެކަނި ސިޔާސީ ވާހަކަތަކެއް ކަމަށް. އާދެ، އެހެނެއްނޫން އެކަންތައް ވެފައި އޮތީކީ.\nތިޔަބޭފުޅުން ކުރެއްވި މަސައްކަތަކީ އެއީ އިޖުތިމާޢީ ގޮތުންނާއި، އިޤްތިޞާދީ ގޮތުން ހޭލުންތެރި މުޖުތަމަޢެއް އުފެއްދުމަށްޓަކައި ތިޔަބޭފުޅުން ކުރެއްވި މަސައްކަތެއް. އާދެ، ކުރީގައިވެސް ފާހަގަކުރައްވައިފި، ޤައުމެއްގައި، ޤައުމެއް ޑިމޮކްރަސީއަށް ވާސިލުވުމަށްޓަކައި އެންމެ މުހިއްމު އެއް އަސާސަކީ، ނޫސްވެރިކަން. ޙަޤީޤަތަކީ މިނިވަން ނޫސްވެރިކަމަކާނުލައި، ޤައުމަކަށް ދިރުމެއް ނާންނާނެ. ޤައުމެއްގައި ހަމަޖެހުމެއްވެސް ނާންނާނެ.\nއަޅުގަނޑުމެންނަށް ތިޔަބޭފުޅުން އެ ކޮށްދެއްވި މަސައްކަތްތަކުން ކަށަވަރުވެގެންދަނީ އިންސާނީ ޙައްޤުތައް. އަދި ހަމައެއާއެކު، އެކިއެކި ކަންތައްތަކުގައި، ރައްޔިތުންނަށް ދިމާވެފައި ހުރި ގޮންޖެހުންތަކަށް ޙައްލު ހޯދުމަށްޓަކައި އެކަންތައްތައް ކާމިޔާބު ކުރުމަށްޓަކައި ތިޔަބޭފުޅުން ކުރެއްވި މަސައްކަތް ވަރަށް ބޮޑަށް ޙިއްޞާކުރި.\nއާދެ، މިނިވަން މީޑިއާއަކުން ކުރާ ކަންކަމަކީ، ދެފުށް ފެންނަ، ޒިންމާދާރު އަދި ޤާނޫނީ އިމުގެތެރޭގައި ހިމެނޭ ކަންކަންތޯ ބަލައި، މީޑިއާގެ މިނިވަންކަން ދެމެހެއްޓުމަކީ، މީޑިއާ ކައުންސިލްގެ މަސްއޫލިއްޔަތަކަށްވާހިނދު، މީޑިއާގައި މަސައްކަތްކުރާ ފަރާތްތަކުން ޢަމަލުކުރަމުންދަނީ ނޫސްވެރިކަން ކުރުމުގެ ހަމަތަކާއި އަޚްލާޤީ މިންގަނޑުތަކުގެ ތެރޭގައި ޒިންމާދާރުކަމާއެކުތޯ ބަލަންޖެހޭ. އާދެ، އަޅުގަނޑުމެން ބަލައިލަން އެބަޖެހޭ، މި މަސައްކަތްތައް ތިޔަބޭފުޅުން ކުރެއްވިއިރު، ވޭތުވެދިޔަ އަހަރުތަކުގެ ތެރޭގައި، ވަކިވަކި މީޑިއާތަކާއި، އަދި ނޫސްވެރިންނަށް އަމާޒުކޮށްގެން، އަޅުގަނޑު ދަންނަވާނީ، ނޫސްވެރިކަން އެއްކޮށް ނައްތައިލުމަށްޓަކައި މަސައްކަތްތަކެއް ކުރެވިފައި ވަނީ.\nއާދެ، އެކަންތައް އަޅުގަނޑުމެން މިއަދު ކުށްވެރިކުރަން. އާދެ، ދިވެހިރާއްޖޭގެ މި ގޮންޖެހުންތަކާއެކު، އެ ބުރަ މަސައްކަތް ކުރެއްވިއިރު، އެކިއެކި ފަރާތްތައް ބޮޑެތި ޖޫރިމަނާތައްކޮށް، ބޮޑެތި ޢަދަދުތައް ދައްކަން އަންގައި، އަދި ނޫސްވެރިންނަށް ތަފާތު އެކި އަނިޔާތައް ލިބި، ޖަލުގެ ގޮޅިތަކުގެ އަނިޔާވެރިކަން ތަޙައްމަލު ކުރަންޖެހުނު.\nއާދެ، އަޅުގަނޑުމެންނަށް ފެނިގެންދިޔައީ، މި ކަންތައްތަކުގެ ތެރެއިންވެސް އެއްވެސްވަރަކަށް ނޫސްވެރިން، މީޑިއާތައް ޖެހިލުންނުވެ، ޤައުމީ ޒިންމާ އަދާކުރައްވަމުންދިޔަ މަންޒަރު.\nއާދެ، އަޅުގަނޑަށް ދެންމެ އަޑުއިވިގެންދިޔަ، މީޑިއާ ކައުންސިލްގެ މަސްއޫލިއްޔަތު އަދާކުރުމުގައި، މަސައްކަތްތައް ކުރިއަށް ގެންދިޔުމަށްޓަކައި މި ސަރުކާރުން ކޮށްދޭންޖެހޭ ކަންތައްތައް. އެކަން ކުރުމުގައި އަޅުގަނޑުމެން އިރާދަކުރެއްވިއްޔާ، ދެމިތިބޭނަން.\nއާދެ، އަޅުގަނޑު ހަމަ ފާހަގަކޮށްލަންޖެހޭ. މި ސަރުކާރުން، އާދެ، ރައީސުލްޖުމްހޫރިއްޔާ އޮނަރަބްލް އިބްރާހީމް މުޙައްމަދު ޞާލިޙް އެންމެ ފުރަތަމަވެސް ކުރެއްވި ކަމަކީ، އާދެ، ތިޔަބޭފުޅުންވެސް އެ ފާހަގަކުރެއްވި ގޮތަށް، ނޫސްވެރިކަމަށް ދިމާވެފައިވާ އެންމެބޮޑު ގޮންޖެހުން، އާދެ، އަބުރުގެ ޤާނޫނު އުވާލުން. ނޫސްވެރިންނަށް ދުލާއި ޤަލަމުގެ މިނިވަންކަން ބޭނުންކުރުމުގެ މާޙައުލު، އަލުން އިޢާދަކޮށްދިނުން.\nއާދެ، އަޅުގަނޑު ހަމަ މި ފުރްޞަތުގައި، އަޅުގަނޑުމެން ހަމަ ދިވެހިރާއްޖޭގެ ހުރިހާ އެންމެންގެ ފަރާތުން، ރާއްޖޭގެ ރައީސުލްޖުމްހޫރިއްޔާ އެ އެޅުއްވި ފިޔަވަޅު ފާހަގަކޮށް، އެކަމަށްޓަކައި އެމަނިކުފާނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، އަޅުގަނޑުމެން ނޫސްވެރިކަމުގެ ވާހަކަ ދައްކާއިރު، އަޅުގަނޑުމެން މަސައްކަތްތަކެއް ކުރާއިރު، އަޅުގަނޑުމެން އަބަދުވެސް ހަނދާނުގައި ބަހައްޓަންޖެހޭނެ، އަޅުގަނޑުމެންނަށް ލިބިފައި އޮންނަ މިނިވަންކަމުގެ ބޭނުން އަޅުގަނޑުމެން އަބަދުވެސް ހެޔޮގޮތުގައި ހިފަންޖެހޭނެކަން. އަޅުގަނޑުމެންގެ މާޒީން ފެނިގެން ގޮސްފި، ލިބިފައި އޮންނަ މިނިވަންކަމެއްގެ، ލިބިފައި އޮންނަ އިޚްތިޔާރެއްގެ، ލިބިފައިވާ ބާރެއްގެ ބޭނުން، ނަހަމަގޮތުގައި ހިފައިފި ކަމަށްވަންޏާ، ކަންތައްތައް ވަމުންދާގޮތް. އާދެ، ނުރަނގަޅު ގޮތަކަށް ކުރާ ކަމެއްގެ ނިމުން އަންނަނީކީ ބުނެފައެއް ނޫން.\nއެހެންވީމާ، އަޅުގަނޑު މިއަދު ހަމަ ދިވެހިރާއްޖޭގެ އެންމެހައި ނޫސްވެރިންނަށްވެސް ދަންނަވާލަން އޮތީ، މަސައްކަތްތައް ކުރުމުގައި، މަޢުލޫމާތު ފެތުރުމުގައި ވީހާވެސް ތެދުވެރިކަމާއެކު ޞައްޙަ މަޢުލޫމާތު ފެތުރުމުގައި ތިޔަބޭފުޅުން އެގޮތުގައި ތިއްބަވާށޭ. ވޭތުވެދިޔަ އަހަރުތަކުގައި ތިޔަބޭފުޅުން ދެއްކެވި މިސާލު ދެއްކެވުންމަތީގައި ތިޔަބޭފުޅުން މަސައްކަތް ކުރައްވާށޭ.\nއާދެ، މި ސަރުކާރު އައިފަހުން އަޅުގަނޑު ދަންނަވާނީ، ނޫސްވެރިކަމަށް މި ލިބިގެންދިޔަ ޖާގަ، ނޫސްވެރިކަމަށް ލިބިގެންދިޔަ މިނިވަން މާޙައުލު، އާދެ، ދުނިޔޭގެ ރިޕޯޓަރޒް ވިތައުޓް ބޯޑަރޒްގެ ޕްރެސް ފްރީޑަމް އިންޑެކްސް އިން ދިވެހިރާއްޖެ ހޯދި ކުރިއެރުމުން އެކަނިވެސް ރަމްޒުކޮށްދޭ.\nއާދެ، އަޅުގަނޑުމެންނަށް މިއަދު އެބަ ފެނޭ، ދުނިޔޭގެ އެކި ކަންކޮޅުތަކުގައިވެސް، އެކި ނޫސްތަކުގައިވެސް ދިވެހިރާއްޖެއާ ދޭތެރޭގައި އެ ދެކެމުންދާގޮތް ބަދަލުވެގެންދާތަން. އާދެ، އަޅުގަނޑު ދަންނަވާނީ، މިކަންތައްތައް ކުރުމުގެ އެންމެބޮޑު އެއް ބުރަ އުފުއްލެވި ބޭފުޅުންނަކީ ހަމަ ތިޔަބޭފުޅުންނޭ.\nއާދެ، ދިވެހިރާއްޖޭގައި ދިގު ތާރީޚެއްވޭ. ނޫސްވެރިކަމުގައި ގާތްގަނޑަކަށް 73 އަހަރުވަރު. މެދުކެނޑުމެއްނެތި ތަފާތު އެކި ނޫސްތައް، މަޖައްލާތައް ހިންގަމުން ގެންގޮސްފައިވޭ. އާދެ، އަބަދުވެސް މި ނޫސް މަޖައްލާތަކުން ނޫސްވެރިން، ޤައުމުގައި އެ ވަގުތު ހުންނަ މައްސަލަތައް ޙައްލުކުރުމަށްޓަކައި، ރައްޔިތުންނަށް ޞައްޙަ މަޢުލޫމާތު ގެންދިޔުމަށްޓަކައި، ކަންކަމަށް ހޭލުންތެރިކަން އިތުރުކުރުމަށްޓަކައި ގިނަގުނަ މަސައްކަތްތަކެއް ކޮށްފައިވޭ.\nއާދެ، އަޅުގަނޑު ދަންނަވާލަން އޮތީ، މިއަދަކީ ދުނިޔޭގެ ކަންތައްތައް އަދި ޢަމްދުން އޮންނަގޮތުން، އަޅުގަނޑުމެންނަކީވެސް ދުނިޔޭގެ ހުރިހާ އެންމެންނާ ގުޅިލާމެހިފައިވާ ބަޔަކަށްވީތީވެ، އަޅުގަނޑުމެންގެ ތެރެއަށްވެސް އަޅުގަނޑުމެން ބޭނުންނުވާ ކަންތަކުގެ އަސަރު، ނޫނީ އޮއިވަރު އަންނާނެ. ކަމެއް ގޯސްވެގެންދާއިރު، ޤައުމެއްގައި އިޖުތިމާޢީ ކަންތައްތައް ރަނގަޅު ކުރަންޖެހޭ ވަގުތުތަކުގައި އަޅުގަނޑުމެންނަށް އެންމެ ބޮޑަށް ބަލައިލެވެނީ މީޑިއާއަށް.\nއަޅުގަނޑު ހަމަ ތިޔަބޭފުޅުންގެ އަރިހުން އެދެން އޮތީ އަޅުގަނޑުމެންގެ ތެރޭގައި ހުރި އިޖުތިމާޢީ މައްސަލަތައް ޙައްލުކުރުމަށްޓަކައި، ރައްޔިތުންގެ އިތުރު ސަމާލުކަން، މިކަމަށް ގެނައުމަށްޓަކައި ތިޔަ ނޫސްވެރިން މިކަމުގައި ކުރިއަށްވުރެ ބުރަކޮށް، ބާރަށް މި މަސައްކަތް ކޮށްދެއްވާށޭ.\nއާދެ، އަޅުގަނޑުމެން މިއަދު ފޯނު ހުޅުވައިލާއިރު، ނޫނީ އަޅުގަނޑުމެން ޓީ.ވީ ބަލައިލާއިރު އަޅުގަނޑުމެންނަށް މި ގަބޫލުކުރެވެނީ އަޅުގަނޑުމެންނަށް މި ވަދެވެނީ ހަމަ ސްކޫލެއްގެ ތެރެއަށޭ. ތިޔަބޭފުޅުންގެ މަސައްކަތުން އަޅުގަނޑުމެންނަށް ލިއްބައިދެނީ ވަރަށް އަގުހުރި ފިލާވަޅުތަކެއް.\nއާދެ، މިއީ އަޅުގަނޑު ދަންނަވާނީ އަޅުގަނޑުމެންގެ މި މުޖުތަމަޢުގައި އިންތިހާ ދަރަޖައަށް ބޭނުންވެފައިވާ ކަމެކޭ. އަޅުގަނޑުމެންނަކީ އެއްބަހަކުން ވާހަކަ ދައްކައި، އިސްލާމްދީނުގެ ހިދާޔަތު ލިބިފައިވާ، ރިވެތި އަޚްލާޤެއްގައި އަބަދުވެސް އުޅެން މަސައްކަތް ކުރަމުންދާ ބައެއް. ތިޔަބޭފުޅުންގެ މަސައްކަތްތަކުގައި އަޅުގަނޑު ހަމަ ވަކިން ޚާއްޞަކޮށް، ތިޔަބޭފުޅުންގެ އިތުރު ސަމާލުކަމެއް، އިތުރު މަސައްކަތެއް ކޮށްދެއްވުމަށް އެދި ދަންނަވާލަން އޮތީ، މިއަދު އަޅުގަނޑުމެންގެ ރާއްޖޭގައިވެސް އިޖުތިމާޢީ ގޮތުން ގިނަގުނަ މަސައްކަތްތަކެއް އެބަހުރިކަން. އޭގެތެރޭގައި އަޅުގަނޑު ފާހަގަކޮށްލަން، ވަކިން ޚާއްޞަކޮށް، އަޅުގަނޑުމެންނާ ބަރަކާތްތެރި ރަމަޟާން މަސް ކުރިމަތިވަމުން އަންނައިރު، ރަމަޟާން މަހަކީ އެއީ މަގުމަތީގައިވެސް އަދި ތަންތާނގައި ވަރަށް ގިނައިން އަޅުގަނޑުމެން އުޅެ، މަގުމަތީގެ ގޮންޖެހުންވެސް އިތުރަށް ބޮޑުވެގެންދާ މަހެއް.\nމިގޮތުން އަޅުގަނޑުމެން މިއަދު ވިސްނާލަން އެބަޖެހޭ، އަޅުގަނޑުމެންގެ މަގުމަތީގެ ރައްކާތެރިކަން، ހިނގާ މީހުންނަށާއި ދުއްވާ މީހުން އިތުރަށް ސަމާލުވާން ހިންގާ ހޭލުންތެރިކަމުގެ ގިނަ ޕްރޮގްރާމްތަކެއް ހިންގަން އެބަޖެހޭ. އަދި އެ މަސައްކަތްތައް ތިޔަބޭފުޅުން ކޮށްދެއްވައިފި ކަމަށްވަންޏާ، އިތުރަށް ކުރައްވައިފި ކަމަށްވަންޏާ، އަޅުގަނޑު ގަބޫލުކުރަނީ މިކަމަށް އިތުރު ޙައްލުތަކެއް ލިބިގެންދާނެއޭ.\nއާދެ، އަޅުގަނޑުމެން ގަބޫލުކުރަން އެބަޖެހޭ، އަޅުގަނޑުމެން ކިތަންމެ ބޭނުންނުވިނަމަވެސް، މި ކުޑަކުޑަ ޤައުމުގައި، މި ކުދި ރަށްތަކުގައި، އަޅުގަނޑުމެންގެ މީސްކޮޅު މަދުއިރުވެސް ވަރަށް ނުރައްކާތެރި ގިނަ އެކްސިޑެންޓްތައް ހިނގަމުންދޭ. ތިޔަބޭފުޅުން، ރައްޔިތުންގެ ސަމާލުކަމަށް އިތުރަށް މިކަން ގެނެސްދެއްވާ. މަގުމަތީގައި ދުއްވާ މީހުން، ހިނގާ މީހުންނަށް އެބަ ޖާގަދޭންޖެހޭ. ހިނގާ މީހުން، ދުއްވާ މީހުންނަށް ޖާގަދޭން އެބަޖެހޭ.\nއަޅުގަނޑުމެން ގަބޫލުކުރަން އެބަޖެހޭ، މިއީ އެތައް ހާސް، އެތައް ލައްކަ ބަޔަކު އަމާންކަމާއި ރައްކާތެރިކަމާއެކު ދިރިއުޅެންޖެހޭ ޤައުމެއްކަން. މިއީކީ ވަކި ބަޔަކަށް އޮތް ޤައުމެއް ނޫންކަމާއި، އެންމެންނަށް ހަމަހަމަކަމާއެކު، ހަމަޖެހިލައިގެން ޢާއިލާ ގޮވައިގެން، ކުދިން ގޮވައިގެން މަގުމަތީގައި ހިތްހަމަޖެހިގެން ސްކޫލަށާއި، ހޮސްޕިޓަލްތަކަށާއި ތަންތަނަށް ދެވޭނެ މާޙައުލު އޮންނަންޖެހޭކަން.\nއާދެ، ހަމަ މިއާއެކު، އަޅުގަނޑުމެންގެ ޅަދަރީންނަށް އިތުރު ހޭލުންތެރިކަން ގެނެސްދީ، އަޅުގަނޑަށް ގަބޫލުކުރެވެނީ މި މަސައްކަތްތައް އިތުރަށް އަޅުގަނޑުމެން ކުރަން އެބަޖެހެޔޭ.\nއާދެ، ނޫސްވެރިކަމުގެ މިނިވަންކަމުގެ ދުވަސް ފާހަގަކުރާއިރު، އަޅުގަނޑުމެންނާ އަލްވަދާޢު ކިޔާފައިވާ ދެ ނޫސްވެރިއެއްގެ ހަނދާން އައުކުރަން މިއަދު އެބަޖެހޭ. އެއީ ވީނުވީއެއް ނޭނގި ގެއްލުވައިލާފައިވާ، މިނިވަން ނޫހުގެ ނޫސްވެރިޔާ އަހްމަދު ރިޟްވާނާއި، ވަރަށް އިހާނެތި އަނިޔާވެރިގޮތަކަށް މަރާލާފައިވާ އިންޓަނެޓް ބްލޮގަރ ޔާމީން ރަޝީދު. އެ ދެ ނޫސްވެރިން އަޅުގަނޑުމެންނާ ވަކިވުމަކީ، ދިވެހި ނޫސްވެރިންގެ އާއިލާއަށް ލިބުނު ވަރަށް ބޮޑު ހިތާމައެއް، އަދި ހިތްދަތިކަމެއް. އަޅުގަނޑު އުއްމީދު ކުރަނީ، އިންސާނިއްޔަތުކަމެއްނެތި ހިންގާފައިވާ އެ ދެ ޖަރީމާގެ ޙަޤީޤީ ކުށްވެރިން ހޯދައި، އެ ބަޔަކު އިންޞާފުގެ ކުރިމައްޗަށް ގެނެވޭނެ ކަމަށް.\nއާދެ، އަޅުގަނޑުގެ ވާހަކަކޮޅު ނިންމާލުމުގެ ކުރިން، އަޅުގަނޑު ތިޔަބޭފުޅުންނަށް ދަންނަވާލަން އޮތީ ތިޔަ ކުރައްވާ މަސައްކަތް، ތިޔަބޭފުޅުން ބާރަށް ކުރިއަށް ގެންދަވާށޭ.\nއަޅުގަނޑުގެ ދުޢާއަކީ، ތިޔަބޭފުޅުން ތިޔަ ކުރައްވާ މަސައްކަތުގައި اللَّـهُ سُبْحَانَهُ وَتَعَالَىٰ ބަރަކާތް ލައްވައި، އަޅުގަނޑުމެންނަކީ އެކުއެކީގައި އުޅެވޭނެ ބައެއްގެ ގޮތުގައި މިންވަރު ކުރެއްވުން.


އަލަށް އުފަންވާ ކުދިންނަށް އެސްޓީއޯގެ ފަރާތުން ޕިޔުރިޓީގެ ހާއްސަ ގިފްޓް ހެމްޕާއެއް! – Haftha\nTue, 18 January, 2022, 3:06 am\nއަލަށް އުފަންވާ ކުދިންނަށް އެސްޓީއޯގެ ފަރާތުން ޕިޔުރިޓީގެ ހާއްސަ ގިފްޓް ހެމްޕާއެއް!\nއަލަށް އުފަންވާ ކުދިންނަށް އެސްޓީއޯގެ ފަރާތުން ޕިޔުރިޓީ ބްރޭންޑުގެ ހާއްސަ ގިފްޓު ހެމްޕާއެއް ދޭން ފަށައިފި އެވެ.\nމި ޕްރޮގްރާމަކީ އައިޖީއެމްއެޗުގައި އުފަންވާ ކުދިންނަށް މިދިޔަ އަހަރުގައި ފެށި ޕްރޮގްރާމެކެވެ. ނަމަވެސް ކޮވިޑުގެ ހާލަތާ ގުޅިގެން ޕްރޮގްރާމް އޮތީ މެދުކަނޑާލައިފަ އެވެ.\nއެސްޓީއޯ އިން ބުނީ، އެ ކެމްޕެއިން މިފަހަރުވެސް ކުރިއަށް ގެންދާނީ އައިޖީއެމްއެޗުގައި އުފަންވާ ކުދިންގެ އާއިލާތަކަށް ކަމަށެވެ.\nއެގޮތުން މިފަހަރުގެ ގިފްޓު ހެމްޕާގައި ހިމެނޭ މައިގަނޑު ޕްރޮޑަކްޓުތަކަކީ އެކުންފުނިން ރާއްޖޭގެ ބާޒާރަށް އެތެރެކުރާ ޕިޔުރިޓީ ބްރޭންޑުން އަލަށް ތައާރަފުކުރި ރީތިވާ ސާމާނު ރޭންޖުގެ ޕްރޮޑަކްޓުތައް ކަމަށް ބުންޏެވެ.\nޕިޔުރިޓީ ބްރޭންޑުގެ ޕްރޮޑަކްޓްތަކަކީ ކުޑަކުދިންގެ ނާޒުކު ހަންގަނޑަށް އަރާމް ލިއްބައި ދޭ، ދުޅަހެޔޮ މާއްދާތައް އެކުލެވޭ ޕްރޮޑަކްޓުތަކަށްވުމާއެކު މި ޕްރޮޑަކްޓްތަކަކީ ދިވެހިންގެ މެދުގައި މިހާރު މަގުބޫލުވަމުން އަންނަ އިތުބާރު ކުރެވޭ ބްރޭންޑެކެވެ.\nއެސްޓީއޯ އިން ބުނީ، އެ ކުންފުނީގެ މަގުސަދަކީ އަލަށް އުފަންވަ ކުދިންނަށް ދޭ މި ގިފްޓު ހެމްޕާ ރާއްޖޭގެ ހުރިހާ ހޮސްޕިޓަލުތަކެއްގައި އުފަންވާ ކުދިންގެ އާއިލާތަކަށް ލިބޭނެހެން އެ ކެމްޕެއިން ފުޅާކުރުން ކަމަށެވެ.


Ihavandhoo gai alah imaaraiy kuraa fenaka ge aa office imaaaraathuge bingaa alhaifi\nއިހަވަންދޫގައި އަލަށް ހަދާ ފެނަކަ އޮފީސް އިމާރާތުގެ ބިންގާ އެޅަނީ--- ފޮޓޯ: ފެނަކަ\nއިހަވަންދޫގައި އަލަށް އިމާރަތްކުރާ ފެނަކައިގެ އާ އޮފީސް އިމާރާތުގެ ބިންގާއަޅައިފި\n13 އޮކްޓޯބަރ 2020 - 18:35:15\nހއ. އިވަންދޫގައި އަލަށް އިމާރާތްކުރާ ފެނަކައިގެ އޮފީސް އިމާރާތުގެ ބިންގާއަޅައިފި އެވެ.\nއިހަވަންދޫގައި އެކަމަށްޓަކައި މިއަދު ބޭއްވި ރަސްމިއްޔާތުގައި އެ އޮފީހުގެ ބިންގާ އަޅުއްވައި ދެއްވީ ފެނަކައިގެ މެނޭޖިން ޑިރެކްޓަރު އަހުމަދު ސައީދާއި އިހަވަންދޫ ދާއިރާގެ މެމްބަރު މުހައްމަދު ޝިފާއު އެވެ.\nއިހަވަންދޫގައި އިމާރާތް ކުރާ ފެނަކައިގެ އާ އޮފީހަކީ ދެ ބުރިއަށް ހަދާ އިމާރާތަކެވެ. އެއިމާރާތުގައި މީޓިން ރޫމަކާއި ރިސެޕްޝަނެއް ހިމެނޭއިރު ރެސްޓް ރޫމަކާއި ލޮބީ އޭރިއާއެއްގެ އިތުރުން ޓެރެސްއެއް ވެސް ހިމެނެއެވެ.\nމި އިމާރާތުގައި 40 އަށްވުރެ ގިނަ މުވައްޒަފުންނަށް އެއްފަހަރާ މަސައްކަތް ކުރެވޭނެކަމަށް ފެނަކައިން ބުނެއެވެ.\nއެއިމާރާތުގެ މަސައްކަތް ހަވާލުކޮށްފައިވަނީ އޯޝަން ގޭޓް ޕްރައިވެޓް ލިމިޓެޑާ އެވެ.\nއެ ކުންފުންޏާއެކު އެއްބަސްވުމުގައި ސޮއިކުރެއްވީ ފެނަކައިގެ މެނޭޖިން ޑިރެކްޓަރު ސައީދެވެ. އަދި އޯޝަން ގޭޓްގެ ފަރާތުން އެއްބަސްވުމުގައި ސޮއިކޮށްފައިވަނީ އެކުންފުނީގެ މެނޭޖިން ޑިރެކްޓަރު މުހައްމަދު މުސްތަފާ އެވެ.\nމިމަހުގެ 21 ވަނަ ދުވަހު އެ އިމާރާތުގެ މަަސައްކަތް ފެށުމަށް ހަމަޖެހިފައިވާއިރު އަންނަ އަހަރުގެ ޖުލައި އަށް ވަނަ ދުވަހަށް އެ މަސައްކަތް ނިންމާލުމަށް އެއްބަސްވެވިފައިވެއެވެ. އެ މަސައްކަތައް ހޭދަވާނެ ކަމަށް ލަފާކޮށްފައިވަނީ 260 ދުވަހެވެ.


ޖޯޖް ވޮޝިންގޓަން - ވިކިޕީޑިއާ\n(މިސްރާބުކުރެވުނީ George Washington އިން)\nޖޯޖް ވޮޝިންގޓަން މަޝްހޫރު ވެފައިވަނީ އެމެރިކާގެ ބާނީ ގެ ގޮތުގައެވެ. އަދި އެމެރިކާގެ ބައްޕަގެ ގޮތުގައެވެ. 22 ފެބުރުއަރީ 1732 ގައި އުފަންވެ ވަޑައިގަތް ޖޯޖް ވޮޝިންގޓަން އަކީ އިގިރޭސިންނާއި ދެކޮޅަށް މީލާދީން 1775ން 1783 އަށް ހިންގި އެމެރިކާގެ އިންގިލާބީ ހަގުރާމައިގައި އެމެރިކާގެ ކޮންޓިނެންޓަލް އާރމީންނަށް ކާމިޔާބު ހޯއްދަވައި އެމެރިކާ މިނިވަންކުރެއްވި މޭސްތިރި އެވެ.\nއެމެރިކަން އިންގިލާބުގެ ކާމިޔާބަށްފަހު އެމެރިކާގެ ފުރަތަމަ ރައީސްގެ ގޮތުގައި ޖޯޖް ވޮޝިންގޓަން ރައީސް ކަމަށް އިސްވެ ވަޑައިގަތީ 30 އޭޕްރީލް 1789ގައެވެ. ޖެހިޖެހިގެން ދެ ދައުރުގައި ރައީސް ކަންކުރައްވައި ދެވަނަ ދައުރު ނިމުމުން ރައީސް ކަމުން ވަކިވެ ވަޑައިގަތީ4މާރޗް 1797 ގައެވެ. ފުރަތަމަ ދައުރަށްފަހު ދެވަނަ ދައުރަށް ރައީސަކު ހޮވުމަށް 1792ގައި އެމެރިކާގައި ބޭއްވުނު އިންތިޚާބުގައި ޖޯޖް ވޮޝިންގޓަން އަށް ކާމިޔާބު ލިބިވަޑައިގަތީ އެމެރިކާ އުފައްދަވައި ގައުމެއްގެ ގޮތުގައި ދުނިޔެއަށް ހާމަކުރުމުގައި ޖޯޖް ވޮޝިންގޓަން އަދާކުރި ދައުރާއި، ޖުމްހޫރިއްޔަތަށް އޭނާގެ ހިތުގައި އޮތް ލޯއްބެއްގެ ބޮޑު ކަމުން ކަމަށް ބުނެވެއެވެ. މިސަބަބުތަކާހުރެ ޖޯޖް ވޮޝިންގޓަން ވަނީ އެމެރިކާގެ ސިޔާސީ މައިދާނުގައި ފާހަގަކޮށްލެވޭ ފަރާތެއް ކަމަށްވެފައެވެ.\n2 ފަރަންސޭސި އަދި ހިންދުސްތާނީ ހަގުރާމަ\n3 ހަގުރާމަ ތަކުގެ މެދުގައި\n4 އެމެރިކާ އިންގިލާބު\n5 އެމެރިކާގެ ރިޔާސަތުގައި ( 1789ން 1797އަށް )\n5.1 އެތެރޭގެ ކަންތައްތައް\n5.2 ބޭރުގެ ގުޅުން\n5.3 ވަދާޢީ ޚިތާބު\n5.4 އަލަށް އުފެއްދެވި ސްޓޭޓްތައް\n6 ރިޓަޔަރ ކުރުމާއި، އަވަހާރަވުން\n7.1 އާޘާރުތަކާއި ހަދާންތައް\n7.2 ވޮޝިންގޓަން އާއި އަޅުން ގެންގުޅުން\n8 ދީނީ ގަބޫލުފުޅު ކުރެއްވުން\n9 އަމިއްލަ ދިރިއުޅުން\n10 އަދިވެސް ބައްލަވާލައްވާ\nޖޯޖް ވޮޝިންގޓަން އުފަންވެ ވަޑައިގަތީ 22 ފެބުރުއަރީ 1732 ގައި އެމެރިކާގެ ވާޖީނިއާގެ ވެސްޓްމޯރލޭންޑް އޭ ކިޔުނު އަވަށަކަށެވެ. ޖޯޖް ވޮޝިންގޓަން އަކީ އުގަސްޓިން ވޮޝިންގޓަން ގެ ދޮށީ ފިރިހެން ދަރިފުޅެެވެ. މަންމައަކީ މޭރީ ބޯލް ވޮޝިންގޓަން އެވެ. ޖޯޖް ވޮޝިންގޓަން ބޮޑުވަމުން އައީ ދަނޑުވެރިއެއްގެ ގޮތުގައެވެ. 1747ގައި ބުލޫރިޖްގެ ހުޅަގަށް އޮންނަ ބާރޯން ފަޔަރފޮކްސް ލޭންޑް ސާރވޭ ކުރުމުގެ ފުރުޞަތު ޖޯޖް ވޮޝިންގޓަން އަށް ލިބުނެވެ. 1749 ގައި 'ކަލްޕެޕަރ ކައުންޓީގެ ސާރވޭޔަރ އެއްގެ މަގާމް ލިބުނެވެ. އެއްބަފާ ބޭބެ ލޯރެންސްގެ އެހީގައި އޯހިއޯ ކަމްޕެނީ އެއް ފުރުޞަތު ހޯދި އެވެ. އެއަށްފަހު ޖޯޖް ވޮޝިންގޓަން ދިރިއުޅެމުން ގެންދިޔަ އަވަށުގެ މިލިޓަރީ އޮފިސަރެއްގެ މަގާމް ލިބުނެވެ. އަދި 1752 ގައި އުމުރުން އެންމެ 20 އަހަރުގައި އެއަވަށުގެ މޭޖަރެއްގެ ވަޒީފާ ލިބިގެންދިޔައެވެ.\nފަރަންސޭސި އަދި ހިންދުސްތާނީ ހަގުރާމަ\nޖޯޖް ވޮޝިންގޓަން ގެ އުމުރުން 22 އަހަރުގައި އެމެރިކާގެ އެތެރޭގައި ހިނގި7އަހަރުގެ ހަގުރާމައިގެ މައްސަލައިގެ ތެރެއަށް ވަންނަން ޖެހުނެވެ. މިމައްސަލަ ފެށިގެން އައީ 1753ގައި އޯހިއޯ ކަންޓްރީ ސަރަހައްދުގައި ފަރަންސީސިން ފާރެއް ނުވަތަ އަސްކަރީ ބޭސް އެއް (ފޯރޓެއް)ފަދަ ތަނެއް ބިނާކުރަން ފެށުމުންނެވެ. އޭރު އެސަރަހައްދަކީ ޖޯޖް ވޮޝިންގޓަން އުޅެމުން އައި ވާޖީނިއާގެ ތަނެއްގެ ގޮތުގައި އެމީހުންވެސް ދައުވާ ކުރަމުން އައިތަނެކެވެ. ނަތީޖާއެއްގެ ގޮތުން ވާޖީނިއާގެ ގަވަރުނަރަކަށް ހުންނެވި ޑިންވިޑީ ޖޯޖް ވޮޝިންގޓަން އަށް އޯހިއޯ ކަންޓްރީ އަށް ގޮސް ފަރަންސޭސިންނަށް އެސަރަހައްދު ދޫކޮށް ދިއުމަށް އެންގުމަށް އެދުނެވެ. ޖޯޖް ވޮޝިންގޓަން ގެ މިއެންގުމަށް ފަރަންސޭސިން އިދިކޮޅު ހެދުމަށް ޖޯޖް ވޮޝިންގޓަން ތައްޔާރު ކުރި ރިޕޯޓް ވަނީ ވާޖީނިއާ އަދި އިގިރޭސި ވިލާތުގެ ގިނަ ބަޔަކު ކިޔައި ފައެވެ. 1754 ގައި އަލަށް އުފެއްދި ވާޖީނިއާ ރެޖިމެންޓްގެ ލެފްޓިނެންޓް ކާނަލްއެއްގެ މަގާމްގައި ހުއްޓައި ވާޖީނިއާގެ ގަވަރުނަރު ޑިންވިޑީ ދެވަނަ ފަހަރަށް ޖޯޖް ވޮޝިންގޓަން އޯހިއޯ ކަންޓްރީ އަށް ފޮނުވިއެވެ. އެފަހަރު ހިނގި ކުރިމަތިލުން ތަކަށްފަހު ފޯރޓް ނެސެސިޓީ އޭ ކިޔުނު ހަގުރާމަ ހިނގި އެވެ. އަސްކަރީ މި ހަނގުރާމައިގައި ޖޯޖް ވޮޝިންގޓަން ފަރަންސޭސިންގެ އަތްދަށު ވިއެވެ. އެފަހަރު ފަރަންސޭސިން ޖޯޖް ވޮޝިންގޓަން ދޫކޮށްލެއްވީ އަހަރެއްގެ ތެރޭގައި އަނބުރާ އޯހިއޯ ކަންޓްރީ އަށް ނާދެވޭގޮތަށް އެއްބަސްކޮށްފައެވެ. އެފަހަރު އެބުރި ވާޖީނިއާ އަށް ދިއުމުން ލެފްޓިނެންޓް ކާނަލްއެއްގެ ރޭންކުން ކެޕްޓަނެއްގެ ރޭންކަށް ދަށްކުރަން އުޅުމުން އެކަމާ ޖޯޖް ވޮޝިންގޓަން އެެއްބަސްވެ ވަޑައި ނުގަނެ، އަސްކަރީ ޚިދުމަތުން އިސްތިއުފާ ދިނެވެ.\n1755 ގައި ޖޯޖް ވޮޝިންގޓަން ވާޖީނިއާގެ އަސްކަރީބާރުގެ ކޮމާންޑަރ އިންޗީފްގެ މަގާމަށް އިސްކުރެވުނެވެ. އަދި 300 މީހުންގެ އެހީގައި 300 މޭލުގެ ދިގުމިންހުރި ފަރުބަދަމަތީގެ ހިސާބު ބެލެހެއްޓުމަށް ހަވާލު ކުރެއްވި އެވެ. 1758ގައި ދެވަނަ ފަހަރަށް އަސްކަރީ ޚިދުމަތުން ވަކިވެ ވަޑައިގަތް ޖެހިގެން ފާއިތުވި 16 އަހަރުވަންދެން ހޭދަކުރެއްވީ ވާޖީނިއާގެ ދަނޑުވެރި އެއްގެ ގޮތުގައެވެ. އަދި ސިޔާސީ މައިދާނުގައި ހަރަކާތްތެރިވާ ބޭފުޅެއްގެ ގޮތުގައެވެ.\nހަގުރާމަ ތަކުގެ މެދުގައި\n6 ޖެނުއަރީ 1759ގައި ޖޯޖް ވޮޝިންގޓަން ވާޖީނިއާގެ ނިއު ކެންޓް ކައުންޓީގައިވާ ޕަަމަންކީ ކޯރުގެ އައްސޭރި ފަށުގައި ހަދާފައިވާ ވައިޓް ހައުސް ޕްލާންޓޭޝަންގައި ދިރިއުޅުނު ހުވަފަތް އަންހެނެއް ކަމުގައިވާ މާރތާ ޑެންޑްރިޖް ކަސްޓިސް އާއި ކައިވެނި ބައްލަވައި ގަތެވެ. ކާވެންޏަށް ފަހު ދެމަފިރިން މައުންޓް ވާނޮން އަށް ބަދަލުވިއެވެ. އެތާގަައި އެއާއިލާ އިން އުފާވެރި ދިރިއުޅުމެއް ހޭދަކުރިއެވެ.\nމައުންޓް ވާނޮން ގައި މާރތާ އަދި ޖޯޖް ވޮޝިންގޓަން މާރތާ އަށް ލިބިފައިވާ ދެދަރިން ކަމުގައިވާ ޖޯން ޕާރކޭ ކަސްޓިސް އަދި މާރތާ ޕާރކޭ ކަސްޓިސް ބަލައި ބޮޑު ކުރުމުގައި އުޅުނެވެ. އެއަށްފަހު އެމީހުންގެ ދެކާފަ ދަރިން ބަލައި ބޮޑު ކޮށްފައި ވެއެވެ. އެެއީ އެލީނާ ޕާރކޭ ކަސްޓިސް އަދި ޖޯޖް ވޮޝިންގޓަން ޕާރކޭ ކަސްޓިސް އެވެ.\nޖޯޖް ވޮޝިންގޓަން އާއި މާރތާ ޑެންޑްރިޖް ކަސްޓިސް އަށް ދަރިޔަކު ލިބިފައެއް ނުވެއެވެ. އެއީ ޖޯޖް ވޮޝިންގޓަން އަށް ކަށިވިދުރި ޖެހުމަށްފަހު އެއާއި ވިދިގެން ކެއްސުން ބަލި ޖެހިފައިވާތީ ކަމަށް ވެދާނެކަމަށް ބައެއް ފަރާތްތަކުން ބުނެއެވެ.\nމާރތާ ޑެންޑްރިޖް ކަސްޓިސް އާއި ޖޯޖް ވޮޝިންގޓަން ކައިވެނި ކުރުމަށްފަހު އޭނާގެ އަމިއްލަ ދިރިއުޅުމުގެ ޙާލަތު ރަގަޅުވެ ތަނަވަސްވެގެން ދިޔައެވެ. ކައިވެންޏާއި ގުޅިގެން މާރތާގެ ބިމުން 18000 އޭކަރުގެ ތަން ޖޯޖް ވޮޝިންގޓަން އަށް ލިބިގެންދިޔައެވެ. އެއަށްފަހު ޖޯޖް ވޮޝިންގޓަން ގެ އަމިއްލަ ނަމުގައި އިތުރު ބިން ހޯދިއެވެ. 1775 ގައި ޖޯޖް ވޮޝިންގޓަން އޭނާގެ ބިމުގެ ބޮޑުމިން ދެގުނަ އިތުރަށް ބޮޑު ކުރިއެވެ. އަދި އޭނާގެ މަސައްކަތްތެރިންގެ ގޮތުގައި 100 ވަރަކަށް މީހުން އޭރު ގެންގުޅުނެވެ. އެއަށްފަހު ވާޖީނިއާ ޕްރޮވިންސްގެ ލެޖިސްލޭޗަރ ގެ މަގާމް ޖޯޖް ވޮޝިންގޓަން އަށް ލިބުނެވެ. 1769 ގައި ޖޯޖް ވޮޝިންގޓަން އާއި އޭނާގެ ރަހުމަތްތެރިޔާ ޖޯޖް މޭސަން ގުޅިގެން ވާޖީނިއާ އަށް އިގިރޭސި ވިލާތުން މުދާއެތެރެކުރުން ބޮއިކަޓް ކުރުމަށް ޕްރޮޕޯސަލް އެއް ހުށަހެޅިއެވެ. މިޕްރޮޕޯސަލްގައި ވަނީ ޓައުންޝެންޑް އެކްޓްސް ގެ ގާނޫނު ނުވަތަ އެއްބަސްވުން ކެންސަލްކުރަންދެން އިގިރޭސި ވިލާތުން މުދާއެތެރެކުރުން ބޮއިކަޓް ކުރުމަށެވެ. 1770 ވަނަ އަހަރު ބަރުލަމާނުން މިއެކްޓް ކެންސަލް ކުރިއެވެ.\n21 ސެޕްޓެމްބަރު 1771 ގައި ޖޯޖް ވޮޝިންގޓަން ބަލްޓިމޯރުގެ ވިޔަފާރިވެރިޔާ ޖޭއާރު ޖޮނަތަން ޕްލޯމަންގެ ފަރާތުން ނެއިލް ޖޭމްސަން އަށް ސިޓީއެއް ލިޔުނެވެ. އެވިޔަފާރި ވެރިޔާގެ ބޯޓެއް ހުއްދަ ނޫން މުދާ އެތެރެކުރުމާއި ގުޅިގެން ހިފެއްޓުމުން އެކަމުން މިންޖުކޮށްދިނުމަށް ދިނުމަށް އެހީތެރިވުމަށް ލިޔުނު ސިޓީއެކެވެ. އޮގަސްޓް 1774 ގައި ވާޖީނިއާގެ ފުރަތަމަ ބައްދަލުވުމުގައި ޖޯޖް ވޮޝިންގޓަން ބައިވެރިވެ ވަޑައިގަތެވެ. މިބައްދަލުވުމުގައި ފުރަތަމަ ކޮންޓިނެންޓަލް ކޮންގްރެސް އަށް ވާޖީނިއާ ތަމްސީލު ކުރުމަށްދާ މަންދޫބަކަށް ޖޯޖް ވޮޝިންގޓަން އައްޔަން ކުރެވުނެވެ.\nޖޯޖް ވޮޝިންގޓަން އޭނާގެ އަޝްކަރީ ޔުނިފޯމްގައި.\nއެޕްރީލް 1775 ގައި އެމެރިކާގެ އެތެރޭގެ ހަމަ ނުޖެހުންތައް ފެށުމަށްފަހު ބޭއްވުނު ދެވަނަ ކޮންޓިނެންޓަލް ކޮންގްރެސް އަށް ޖޯޖް ވޮޝިންގޓަން އަސްކަރީ ޔުނީފޯމްގައެވެ. މިއިން ދައްކައިދިނީ ޖޯޖް ވޮޝިންގޓަން ހުރީ ހަގުރާމައަށް ކުރިމަތިލުމަށް ތައްޔާރު ވެގެން ކަމެވެ. ޖޯޖް ވޮޝިންގޓަން އަށް އިހްތިރާމާއި، އަސްކަރީ ތަޖުރިބާއާއި، އަސްކަރީ ތަޙައްމަލު ކުރުން އަދި ވަރުގަދަ މުވާޠިނަކަށް ވުމުގެ ޝަރަފް ލިބިފައިވުމުގެ ނަތީޖާއަކީ އެމެރިކާގެ ދެކުނުން ޚާއްޞަކޮށް ވާޖީނިއާ އިން ޖޯޖް ވޮޝިންގޓަން އަށް ފުރިހަމަ ތާއީދު ލިބިފައި ވުމެވެ.\n14 ޖޫން 1775ގައި ކޮންޓިނެންޓަލް ކޮންގްރެސް އިން ކޮންޓިނެންޓަލް އާރމީ ނުވަތަ ސިފައިންގެ ފޯރސް އެކުލަވާލެވުނެވެ. އަދި ޖެހިގެން އައި ދުވަހު ޖޯން އެޑަމްސް އާއި ޖޯޖް ވޮޝިންގޓަން ވާދަކޮށް ކޮމާންޑަރ އިންޗީފަކަށް ޖޯޖް ވޮޝިންގޓަން އިންތިޚާބު ކުރެވުނެވެ. އަދި ޖުލައި 1775ގައި މަސަކޫސެޓްސްގައި އޮތް އެމެރިކަން ފޯރސްގެ ކޮމާންޑަރު ކަމާއި ހަވާލުވެ ވަޑައިގަތެވެ.\nޖޯޖް ވޮޝިންގޓަން އާއި އޭނާގެ އަސްކަރީ ފޯރސް ގެ މަސައްކަތުން ބޮސްޓަނުން އިގިރޭސިން ފައްސަވައި ލެއްވި އެވެ. އަދި ނިއުޔޯކް ސިޓީ އާއި ދިމާލަށް ފޯރސް އާއިގެން ދަތުރު ކުރިއެވެ. އޮގަސްޓް 1776 ގައި އިގިރޭސި ވިލާތުގެ ވިލިއަމް ހޯވް ކަނޑާއި، އެއްގަމު މަގުން ގޮސް ނިއުޔޯކް ސިޓީ ހިފުމަށްޓަކައި ޚާއްޞަ ކެމްޕޭނެއްގެ ފެއްޓިއެވެ.\nޖޯޖް ވޮޝިންގޓަން ގެ ބެލުމުގެ ދަށުން އޮތް ކޮންޓިނެންޓަލް އާރމީ ފޯރސް ވިލިއަމް ހޯވްގެ ލަޝްކަރާއި ދެކޮޅަށް ހިންގި ފުރަތަމަ ކުރިމަތިލުން ނުވަތަ ދިގު ރަށުގެ ހަގުރާމަ އާއި، އަދި އެހެނިހެން ބައެއް ކުދިކުދި ކުރިމަތިލުން ތަކުގައި ޖޯޖް ވޮޝިންގޓަން ގެ ކޮންޓިނެންޓަލް އާރމީ ބަލިވުމުން އެލަޝްކަރުގެ މުސްތަގުބަލާމެދު ޝައްކު އުފެދިގެން ދިޔައެވެ. އަދި މިހަގުރާމައިގައި ޖޯޖް ވޮޝިންގޓަން ގެ ލަޝްކަރު ނިއުޔޯކުން ބޭރުކޮށްލިއެވެ.\n11 ސެޕްޓެމްބަރު 1777 ގައި ބްރޭންޑީވައިން ހަގުރާމަ އިން ވެސް ޖޯޖް ވޮޝިންގޓަން ގެ ލަޝްކަރު ބަލިވިއެވެ. އެއަށްފަހު ވިލިއަމް ހޯވްގެ ލަޝްކަރު ފިލަޑެލްފިއާ އަށް ގޮސް އެތަން ވެސް ހިފިއެވެ. އަދި އެމީހުންގެ މިކާމިޔާބީ އާއެކު ކޮންޓިނެންޓަލް އާރމީގެ ކޮމާންޑަރު ކަމަށް ޖޯޖް ވޮޝިންގޓަން ދުރުކުރުމަށް ވެސް ވާހަކަ ދެކެވުނެވެ. ނަމަވެސް ޖޯޖް ވޮޝިންގޓަން ތާއީދުކުރާ އެތައް ބަޔެއްގެ ސަބަބުން އެކަން ކާމިޔާބު ވާގޮތެއް ނުވިއެވެ.\nޑިސެމްބަރު 1777ގައި ޖޯޖް ވޮޝިންގޓަން ގެ ލަޝްކަރު ފޯޖް ވާދީ ގައި ކެމްޕޭން ކުރިއެވެ.6މަސް ދުވަހު އެތާ ހޭދަކުރި ކުރުމުގެ ތެރޭގައި ފިނިމޫސުމުގައި 2500 ވަރަކަށް މީހުން ތަފާތު އެއްޗިއްސަށް ހުށަހެޅިގެންނާއި، ބަލިބަލީގައި ނެތިގޮސްފައި ވެއެވެ. ހަތް އަހަރުގެ ހަގުރާމައިގެ ގޮތުގައި މަޝްހޫރުވި މި ކުރިމަތިލުންތައް ނިމިފައިވަނީ 17 އޮކްޓޯބަރު 1781 ގައި ޔޯކް ޓައުންގައެވެ. ބުނެވޭގޮތުގައި ހަތް އަހަރުގެ ހަގުރާމައިގައި ކުރެވުނު9ހަގުރާމައިގެ ތެރެއިން ޖޯޖް ވޮޝިންގޓަން ގެ ލަޝްކަރަށް ކާމިޔާބު ކުރެވުނީ އެންމެ3ހަގުރާމަ އެވެ.\n1783ގައި ޕެރިސް އެއްބަސްވުން ގައި ސޮއި ކުރިއެވެ. އެއަހަރު ނޮވެންބަރު 25 ގައި އިގިރޭސިން ނިއުޔޯކް ސިޓީ އިން ފޭބި އެވެ. އަދި 23 ޑިސެމްބަރު 1783 ގައި ކޮންގްރެސް އޮފް ކޮންފެޑެރޭޝަންގެ ކޮމާންޑަރ އިންޗީފްގެ މަގާމުން އިސްތިއުފާ ދެއްވި އެވެ. އެއަށްފަހު އެބުރި މައުންޓް ވާނޮން އަށް ވަޑައިގަތެވެ. އަދި 1787 ގެ ހޫނު މޫސުމްގައި ފިލަޑެލްފިއާގައި އޮތް ކޮންސްޓިޓިއުޝަނަލް ކޮންވެންޝަން އަށް ވަޑައިގަތެވެ. އަދި އެކޮންވެންޝަންގެ ރައީސްކަމަށް އިސްކުރެވުނެވެ.\nއެމެރިކާގެ ރިޔާސަތުގައި ( 1789ން 1797އަށް )\nވޮޝިންގޓަން ގެ ކެބިނެޓް\nއޮފީސް ނަން މުއްދަތު\nރައީސް ޖޯޖް ވޮޝިންގޓަން 1789 – 1797\nނައިބު ރައީސް ޖޯން އެޑަމްސް 1789 – 1797\nސެކްރެޓަރީ އޮފް ސްޓޭޓް ތޯމަސް ޖެފަރސަން 1790 – 1793\nއެޑްމަންޑް ރަންޑޯލްފް 1794 – 1795\nޓިމޮތީ ޕިކެރިންގ 1795 – 1797\nސެކްރެޓަރީ އޮފް ޓްރެޝަރީ އެލެގްޒެންޑަރ ހެމިލްޓަން 1789 – 1795\nއޮލިވަރ ވޮލްކޮޓް 1795 – 1797\nސެކްރެޓަރީ އޮފް ވަރ ހެންރީ ނޮކްސް 1789 – 1794\nޓިމޮތީ ޕިކަރިންގ 1795 – 1795\nޖޭމްސް މެކް ހެންރީ 1796 – 1797\nއެޓަރނީ ޖެނެރަލް އެޑްމަންޑް ރަންޑޯލްފް 1789 – 1794\nވިލިއަމް ބްރެޑްފޯޑް 1794 – 1795\nޗާލްސް ލީ 1795 – 1797\nޕޯސްޓް މާސްޓަރ ޖެނެރަލް ސެމުއެލް އޮސްގުޑް 1789 – 1791\nޓިމޮތީ ޕިކަރިންގ 1791 – 1795\nޖޯސެފް ހެބަރޝަމް 1795 – 1797\nގިލްބަރޓް ސްޓުއަރޓް 1795 ގައި ކުރަހާފައިވާ ވޮޝިންގޓަން ގެ ތަސްވީރެއް.\n1789 ގައި އިންތިޚާބީ ކޮލެޖުގެ ފަރާތުން ބޭއްވި އިންތިޚާބުގައި އެމެރިކާގެ ފުރަތަމަ ރައީސް ކަމަށް ޖޯޖް ވޮޝިންގޓަން އިންތިޚާބު ކުރެވުނެވެ. ނާއިބު ރައީސްކަމަށް އިސްކުރެވުނީ ޖޯން އެޑަމްސް އެވެ. ޖޯޖް ވޮޝިންގޓަން އެމެރިކާގެ ރައީސް ކަމުގެ ހުވާކުރެއްވީ 30 އޭޕްރީލް 1789 ގައި ނިއުޔޯކް ސިޓީގެ ފެޑެރަލް މާލަމް ގައެވެ. އެމެރިކާގެ ފުރަތަމަ ކޮންގްރެސްގެ ބައްދަލުވުމުގައި ރައީސް ޖޯޖް ވޮޝިންގޓަން ގެ މުސާރައިގެ ގޮތުގައި އަހަރަކު 25 ހާސް އެމެރިކާ ޑޮލަރު ދިނުމަށް ވޯޓް ދެވުނެވެ. އަދި މިހުށަހެޅުން ޖޯޖް ވޮޝިންގޓަން ގަބޫލު ފުޅު ކުރެއްވި އެވެ.\nޖޯޖް ވޮޝިންގޓަން އަކީ އެއްވެސް ޕާޓީ އަކަށް ނިސްބަތްވާ ބޭފުޅެއް ނޫނެވެ. އެހެން ކަމުން ޖޯޖް ވޮޝިންގޓަން އުއްމީދު ކޮށްގެންހުރީ ޕާޓީތައް އުފެދޭނެ ކަމަކަށް ނޫނެވެ. ނަމަވެސް ޖޯޖް ވޮޝިންގޓަން ގެ އެންމެ ގާތް މުރުޝިދުން ސިޔާސީ ޕާޓީތައް ހެދުމުގެ ފްރޭމް ވޯކް ތައްޔާރު ކުރުމުގައި ދެބަޔަކަށް ބެހިގެން ދިޔައެވެ. ސެކްޓެރީ އޮފް ޓްރެޜަރީގެ މަގާމްގައި ހުންނެވި އެލްގްޒެންޑަރ ހެމިލްޓަން ފެޑެރަލިސްޓް ޕާޓީ އުފެއްދެވި އިރު، ސެކްޓްރީ އޮފް ސްޓޭޓް ތޯމަސް ޖެފަރސަން ޖެފަރސަނިއަން ރިޕަބްލިކަން ޕާޓީ އުފެއްދެވިއެވެ. 1791 ގައި ރަލުގެ ބުއިންތަކުން ޓެކްސް ނެގުމަށް ކޮންގްރެސްގައި ވާހަކަ ދެއްކުމާއި ގުޅިގެން ޕެންސިލްވީނިޔާގައި މުޒާހަރާތައް ބާއްވައިފައި ވެއެވެ.\n1793ގައި ފަރަންސޭސި އިންގިލާބީ ސަރުކާރުގެ ފަރާތުން ޑިޕްލޮމެޓް އެޑްމަންޑް ޗާރލްސް ޖެނެޓް އެމެރިކާއަށް ސިޓީ އަކާ އެކު ފޮނުވުނެވެ. މިއީ އެމެރިކާއާއި ފަރަންސީސީންގެ ގުޅިގެން އިގިރޭސީންނާއި ދެކޮޅަށް ހަރަކާތްތެރި ވުމަށް އެކި އެކި ސިޓީތަކުގައި ޑިމޮކްރެޓިކް ރިޕަބްލިކަން ސޮސައިޓީތަކެއް އުފެއްދުމަށް ފޮނުވުނު ސިޓީ އެކެވެ. އަދި އޭގެ ދަށުން އިގިރޭސި ވިޔަފާރި ވެރިންގެ މުދާ އުފުލާ ބޯޓްތައް އަތުލައި ގަތުމުގައި ދެގައުމަށް ފަސޭހަތައް ލިބިގެންދެއެވެ.\nއިގިރޭސީންނާއި އެމެރިކާ އާއި ދެމެދު އޮތް ގުޅުން ރަގަޅުކޮށް އިންގިލާބުގެ ދުވަސްވަރު ވެގެންދިޔަ ދަރަނި ފޫބައްދައި އެކަމުން ސަލާމަތްވުމަށްޓަކައި ޖޯޖް ވޮޝިންގޓަން އާއި އެލެގްޒެންޑަރ ހެމިލްޓަން ގުޅިގެން ޖޭ އެއްބަސްވުން ފަރުމާ ކުރެއްވި އެވެ. ޖޯން ޖޭ މެދުވެރިއެއްގެ ދައުރު އަދާކުރެއްވި މި އެއްބަސްވުމުގައި އިގިރޭސި ވިލާތާއި އެމެރިކާ އިން ސޮއިކުރީ 17 ނޮވެންބަރު 1794 ގައެވެ.\nޖޯޖް ވޮޝިންގޓަން ގެ ވަދާޢީ ޚިޠާބަކީ އެމެރިކާގެ ސިޔާސީ ތާރީކްގައި ނެރެވުނު އެންމެ އަގުހުރި އެއް ޚިތާބެވެ. ޖޯޖް ވޮޝިންގޓަން އަމިއްލަ އަށް ތައްޔާރު ކުރެއްވި މިޚިތާބު ހެދުމަށް ސެކްޓްރީ އޮފް ޓްރެޜަރީ އެލެގްޒެންޑަރ ހެމިލްޓަން ގެ އެހީތެރިކަން ހޯދާފައި ވެއެވެ. އެޚިތާބުގައި ގައުމީ އެއްބައި ވަންތަ ކަމުގެ ބޭނުންތެރިކަމާއި މުހިއްމު ކަމަށް އަލިއަޅުވާލައްވައި ނަޞޭހަތްތެރި ވެފައި ވެއެވެ.\nޖޯޖް ވޮޝިންގޓަން ގެ މިޚިތާބުގައި އެމެރިކާގެ ދާޚިލީ ކަންތައް ތަކުގެ ތެރެއަށް ބޭރުގެ ފަރާތްތައް ވެއްދުމުގެ ނުރައްކާތެރިކަމާމެދު އަލިއަޅުވާލައްވައި އެކަމަށް އިންޒާރު ދެއްވައިފައި ވެއެވެ. އަދި މިޚިތާބުގައި އެމެރިކާ މީހުންނަށް އެމީހުންގެ ބޭނުންތަކަށް އެމީހުންގެ ވިސްނުމާއި ފިކުރު އަމާޒު ކުރުމަށް ގޮވާލެއްވި އެވެ. ތަފާތު ގައުމުތަކާއި އެކު ރަހުމަތްތެރިކަން އުފައްދައި ވިޔަފާރީގެ ގުޅުން ގާއިމު ކުރުމަށް ގޮވާލެއްވި އެވެ.\nއަލަށް އުފެއްދެވި ސްޓޭޓްތައް\nއުތުރު ކެރޯލީނާ - 21 ނޮވެންބަރު 1789 – 12 ވަނަ ސްޓޭޓް\nރޯޑް އައިލޭންޑް - 29 މެއި 1790 – 13 ވަނަ ސްޓޭޓް\nވާމޮންޓް -4މެއި 1791 – 14 ވަނަ ސްޓޭޓް\nކެންޓާކީ - 1 ޖޫން 1792 – 15 ވަނަ ސްޓޭޓް\nޓިނެއްސީ - 1 ޖޫން 1796 – 16 ވަނަ ސްޓޭޓް\nރިޓަޔަރ ކުރުމާއި، އަވަހާރަވުން\n4 މާރޗް 1797 ގައި ރިޔާސަތުގެ ދެވަނަ ދައުރު ފުރިހަމަ ކުރައްވައި ރައީސް ކަމުން ވަކިވެ ވަޑައިގަތުމަށްފަހު އެބުރި މައުންޓް ވާނޮން އަށް ވަޑައިގެންނެވި އެވެ. އެއަހަރުގެ ތެރޭގައި 2250 އަކަ ފޫޓްގެ ޑިސްޓިލަރީ އެއް ބިނާކުރެއްވި އެވެ. ދެއަހަރު ފަހުން ވޮޝިންގޓަން ގެ ޑިސްޓިލަރީ ( ބަގުރާ ފަދަ ބުއިން އުފައްދާ ތަންތަން ) އިން 11 ހާސް ގެލަންގެ މިފަދަ ބުއިންތައް އުފައްދާފައި ވެއެވެ. ވޮޝިންގޓަން ޑިސްޓިލަރީ އަކީ އެމެރިކަން ވިސްކީ ޓްރެއިލްގެ ބައެކެވެ.މައުންޓް ވާނޮން ގައި 30 މާރޗް 2007ގައި އަލަށްހުޅުވި ވޮޝިންގޓަން ޑިސްޓިލަރީ އިން އަހަރަކު5ހާސް ގެލަންގެ ވިސްކީ އުފައްދާނެ ކަމަށް ބެލެވެއެވެ.\n1789 ގައި އެމެރިކާގެ ދެވަނަ ރައީސް ޖޯން އެޑަމްސް އެމެރިކާގެ އާރމީ ގެ ލެފްޓިނެންޓް ޖެނެރަލް ކަމުގެ މަގާމަށް ޖޯޖް ވޮޝިންގޓަން އިސްކުރެއްވި އެވެ. 12 ޑިސެމްބަރު 1799 ގައި ޖޯޖް ވޮޝިންގޓަން އޭނާގެ ފާރމްގައި ފިންޏާއި ސްނޯގެ ތެރޭގައި އެތައް އިރަކު ހޭދަ ކުރެއްވުމުގެ ނަތީޖާއެއްގެ ގޮތުން ޖެހިގެން އައި ދުވަހު ހެދުނުވިއިރު ޖޯޖް ވޮޝިންގޓަން އަށްވަނީ ރޯގާޖެހި، ހުން އައިސް ކަރުގައި އިންފެކްޝަން އަށަގަނެފައެވެ. އަދި މިރޯގާ ލެރިންޖައިޓިސް އަށް ބަދަލުވެ، އެެއަށްފަހު ނިއުމޯނިޔާ ޖެހުނެވެ. ޖޯޖް ވޮޝިންގޓަން އަވަހާރަވީ 14 ޑިސެމްބަރު 1799 ގެ ހަވީރުގެ ވަގުތެއްގައެވެ.\nޖޯޖް ވޮޝިންގޓަން ގެ ހަށިގަނޑު ވަޅުލެވިފައިވަނީ މައުންޓް ވާނޮން ގައެވެ. ޖޯޖް ވޮޝިންގޓަން ގެ މަރަށްފަހު މާރތާ ވޮޝިންގޓަން ވަނީ އެދެމީހުންގެ ހަދާންތައް އަންދާލާފައެވެ. އޭގެތެރެއިން ސަލާމަތް ކުރެވިފައިވަނީ އެންމެ3ސިޓީ ކަމުގައި ބުނެވެއެވެ. ޖޯޖް ވޮޝިންގޓަން އަވަހާރަވުމަށްފަހު މައުންޓް ވާނޮން ލިބުނީ އޭނާއަށް ބޮޑު ބޭބެ ކިޔުއްވާ ބުޝްރޯޑް ވޮޝިންގޓަން އަށެވެ.\n1778 ގައި އެމެރިކާގެ ބައްޕަގެ ޝަރަފް ޖޯޖް ވޮޝިންގޓަން އަށް ދެވުނެވެ. ޖޯޖް ވޮޝިންގޓަން ގެ ޝަޚްޞިއްޔަތަކީ އެމެރިކާގެ ތާރީޚް ދުށް އެންމެ ފާހަގަކޮށްލެވޭ އެންމެ ހިތްވަރުގަދަ އެއް ޝަޚްޞިއްޔަތެވެ. އެއީ ސިޔާސީ އިޖްތިމާޢީ އަދި ޢާއިލީ ދިރިއުޅުމުގައި ވެސް އެތައް ބަޔަކު ނަމޫނާ އެއް ކަމުގައި ބަލާ ފަރާތަކަށްވަނީ ވެފައެވެ.\nމިއަދު ޖޯޖް ވޮޝިންގޓަން ގެ މޫނާއި، ޞޫރަ އެމެރިކާގެ ގައުމީ ނިޝާނެއްގެ ގޮތުގައި ދަނީ ބޭނުން ކުރެވެމުންނެވެ. އެއް ޑޮލަރާއި، 4/1 ޑޮލަރު ގައި ޖޯޖް ވޮޝިންގޓަން ގެ މޫނު ކުރަހާފައި ވެއެވެ. އެމެރިކާގައި ހުންނަ ރަޝްމޯ މެމޯރިއަލް ފަރުބަދައިގެ ގާގަނޑުގައި ޖޯޖް ވޮޝިންގޓަން މޫނުގެ ސިފަޔަށް ކަނޑައި ނެގިގެން ބުނދެއް ތައްޔާރު ކުރެވިފައިވެއެވެ. މީގެ އިތުރުން މިފަރުބަދައިގައި ތިއޯޑޯރ ރޫޒަވެލްޓް، ތޯމަސް ޖެފަރސަން، އަދި އަބްރަހަމް ލިންކަންގެ މޫނުވެސް ކަނޑައި ނެގިފައިވެއެވެ. ޖޯޖް ވޮޝިންގޓަން ގެ ހަދާނުގައި ވޮޝިންގޓަން މޮނިއުމަންޓް، އަދި ވާޖީނިއާ ގެ އެލެގްޒެންޑްރިޔާ ގައި ބިނާކުރެވިފައިވާ ޖޯޖް ވޮޝިންގޓަން މެސޮނިކް ނޭޝަނަލް މެމޯރިއަލް ފަދަ ތަންތަނަކީ ޖޯޖް ވޮޝިންގޓަން ގެ ޝަރަފުގައި އެމެރިކާގައި ތައްޔާރު ކުރެވިފައިވާ ފާހަގަ ކޮށްލެވޭ ލޭންޑް މާރކް ތަކެވެ.\nވަރަށް ގިނަ ތަންތަނަށް ނަންނަން ޖޯޖް ވޮޝިންގޓަން ގެ ނަމާއި ގުޅުވައިގެން ދެވިފައި ވެއެވެ. އެގޮތުން އެމެރިކާގެ ވެރިރަށް ވޮޝިންގޓަން ޑީސީ، ސްޓޭޓް އޮފް ވޮޝިންގޓަން، ފާހަގަ ކުރެވެއެވެ. މީގެ އިތުރުން ދަ ޖޯޖް ވޮޝިންގޓަން ޔުނިވަސިޓީ، އަދި ވޮޝިންގޓަން ޔުނިވަސިޓީ ފަދަ ތަންތަނަށް ނަންދެވިފައިވަނީ ވެސް ޖޯޖް ވޮޝިންގޓަން ގެ ނަމާއި ގުޅުވައިގެންނެވެ.\nވޮޝިންގޓަން އާއި އަޅުން ގެންގުޅުން\nޖޯޖް ވޮޝިންގޓަން ކުރެއްވި ދަނޑުވެރިކަމުގެ މަސައްކަތުގައި 1760 ވަނަ އަހަރު ދުންފަތް ހެއްދުން ހުއްޓަވާލައްވައި، ގޮދަން ހެއްދުމަށް މަސައްކަތް ބަދަލު ކުރެއްވި އެވެ. އެގޮތުން މައުންޓް ވާނޮން ގައި ގޮދަން ފުށް ތައްޔާރު ކުރުމާއި، ބަގުރާގެ ބާވަތްތައް ހެދުމާއި، ހެދުން ވިޔުން ކުރިޔަށް ގެންގޮސްފައި ވެއެވެ. ޖޯޖް ވޮޝިންގޓަން އަވަހާރަވިއިރު މައުންޓް ވާނޮން ގައި އޭނާގެ އަޅުންގެ ގޮތުގައި 317 މީހުން ތިއްބެވެ.\nއެމެރިކަން އިންގިލާބުގެ ކުރިން އަޅުންނަށް މާބޮޑު އަޅާލުމެއް ޖޯޖް ވޮޝިންގޓަން ދެއްވާފައެއް ނުވެއެވެ. ނަމަވެސް 1778 ވަނަ އަހަރު އަޅުންގެ ރުހުމަކާ ނުލައި އެމީހުން އެހެންމީހުންނަށް ވިއްކުން ޖޯޖް ވޮޝިންގޓަން ހުއްޓަވާލެއްވި އެވެ. ރައީސް ކަމަށް އެރުމަށްފަހު ވެސް ޖޯޖް ވޮޝިންގޓަން ވަނީ އޭނާގެ ބައެއް އަޅުން ފިލަޑެލްފިއާގައި ހުރި ރަސްމީ ގަނޑުވަރުގައި ގެންގުޅެފައެވެ.\nދީނީ ގަބޫލުފުޅު ކުރެއްވުން\nބުނެވޭ ގޮތުގައި ޖޯޖް ވޮޝިންގޓަން އަކީ މަސީޙީ ދީން ގަބޫލު ކުރައްވާ ބޭފުޅެކެވެ. އޭގެ ހެއްކެއްގެ ގޮތުން ތާރީޅް ޢިލްމުވެރިން ސިފަކޮށްފައިވަނީ ބައެއް ފަހަރު މަސީޙީންގެ ފައްޅި އަށް ދިއުމާއި، އަދި މަސީޙީންގެ އާދަކާދަ ތަކުގައި ބައެއް ފަހަރު ޖޯޖް ވޮޝިންގޓަން ބައިވެރިވެ ވަޑައިގެންފައި ވުމެވެ. އަނެއް ބަޔަކު ބުނަނީ އޭނާ އަކީ އެންގްލިކަން ނުވަތަ އެޕިސްކޯޕަލް އެއް ކަމަށެވެ.\nހަމަ މިހެން ޖޯޖް ވޮޝިންގޓަން އަށް ބޮޑުބޭބެ ކިޔުއްވާ ދެކުއްޖަކު ބަލާ ބޮޑުކުރެއްވި އެވެ. އެއީ ބުޝްރޯޑް ވޮޝިންގޓަން އަދި ބާރވެލް ބަސެޓް އެވެ. ބުޝްރޯޑް ވޮޝިންގޓަން އަކީ އެމެރިކާގެ އެސޯޝިއޭޓް ޖަސްޓިސް އޮފް ސްޕްރީމް ކޯޓްގެ މަގާމް އަދާކުރެއްވި ބޭފުޅެކެވެ. ބާރވެލް ބަސެޓް އަކީ ވާޖީނިއާގެ ކޮންގްރެސްމޭންގެ މަގާމް އަދާކުރެއްވި ބޭފުޅެކެވެ.\nއެމެރިކާގެ ރައީސްކަން ކުރެއްވި ބޭފުޅުން\nއެމެރިކާ އިންގިލާބަށް ކުރި ހަނގުރާމަ\nކަލްޗަރަލް ޑެޕިކްޝަންސް އޮފް ޖޯޖް ވޮޝިންގޓަން\nޓައުން ޑިސްޓްރޯޔަރ، އައިރޯކުއޮއިސް މީހުން ވޮޝިންގޓަން އަށް ދިން ނަމެއް\nލަންޑަން ގައިވާ ބުދުތަކުގެ ލިސްޓް\nތާރީހީ ގޮތުން އެމެރިކާގައި ރައީސްކަން ކުރެއްވި ބޭފުޅުންގެ ވަނަތައް\nބެޓީ ވޮޝިންގޓަން، އޭނާގެ ދައްތަ\nޖޯޖް ވޮޝިންގޓަންގެ ބަޔޯގްރަފީ ހިސްޓަރީ އެމްޕަޔަރ އިން.\nޖޯޖް ވޮޝިންގޓަން ގެ ބަޔޯގްރަފީ\nޖޯޖް ވޮޝިންގޓަން ގެ ވީޑިއޯ ބަޔޯގްރަފީ\nޖޯޖް ވޮޝިންގޓަން: އަލައިފް ވިލަރޑް ސްޓޭންގެ ލިޔުނު ބަޔޯގްރަފީގެ ފުރަތަމަ ބާބު\nޖޯޖް ވޮޝިންގޓަން ފޯރ ކިޑްސް\nވޮޝިންގޓަން ކޮށްފައިވާ ކަންތައް\nލައިބްރަރީ އޮފް ކޮންގްރެސް: ވިޝިންގޓަންސް ކޮމިޝަން ކޮމާންޑަރ އިން ޗީފް\nދަ މިލަރަ ސެންޓަރ އޮފް ޕަބްލިކް އެފެއަރސް އިން ޖޯޖް ވޮޝިންގޓަން އަދި އޭނާގެ ކެބިނެޓްގެ މެމްބަރުންނާއި ބެހޭ ގޮތުން ލިޔެފައިވާ މަޒްމޫނުތައް\nޖޯޖް ވޮޝިންގޓަން ގެ މަސައްކަތްތައް ޕްރޮޖެކްޓް ގޯޓެންބާގް ގައި\nޖޯޖް ވޮޝިންގޓަން އަދި ވަރޖީނިޔާގެ އާސާރީ ތަންތަން - ޓުއަރިޒަމް ސައިޓް\nޖޯޖް ވޮޝިންގޓަން އެންޑް ކްރިސްޓިއަނިޓީ\nސައިންޓިފިކް އެމެރިކަން މެގަޒިން (ފެބްރުއަރީ 2006 ވަނަ އަދަދު) ޕުޓިންގ އަ ފޭސް އޮން ދަ ފަސްޓް ޕްރެޒިޑެންޓް\nޖޯޖް ވޮޝިންގޓަންސް މައުންޓް ވަރނޮން އެސްޓޭޓް އެންޑް ގަރޑެންސް\nޕްރެޒިޑންޓްސް ހައުސް އިން ފިލެޑެލްފިއާ\nޖޯޖް ވޮޝިންގޓަން ބާތްޕްލޭސް ނެޝަނަލް މޮނިޔުމެންޓް\nޖޯޖް ވޮޝިންގޓަން ފައިންޑް އަ ގްރޭވް ގައި\n(none) އެމެރިކާގެ ރައީސް\nއޭޕްރިލް 30، 1789(a) – މާރޗް 4، 1797 ފަހުން ވަޑައިގަތީ:<br./>ޖޯން އެޑަމްސް\n(none) ދުނިޔޭގައި ދިރިއުޅޭ އުމުރުން އެންމެ ގިނަ ދުވަސްވީ އެމެރިކާގެ ރައީސް\nއޭޕްރީލް 30، 1789 – ޑިސެމްބަރ 14، 1799 ފަހުން ވަޑައިގަތީ:<br./>ޖޯން އެޑަމްސް\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މެއި 2015، 00:47 ގައެވެ.


R. Atoll ge2rashehge bandharuge mashroou MTCC ah | Fainu Online\nފޮޓޯ: ޕްލޭނިން މިނިސްޓްރީ\n13 ޖެނުއަރީ 2022, ބުރާސްފަތި, 18:18\nރ. އުނގޫފާރު ބަނދަރުގެ ނެރު އެހެން ތަނަކަށް ބަދަލުކުރުމާއި، ރ. މާކުރަތު ބަނދަރު ބޮޑުކުރުމުގެ މަޝްރޫއު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އާ ހަވާލުކޮށްފިއެވެ.\nއެ ދެ މަޝްރޫއުގެ އެއްބަސްވުމުގައި ޕްލޭނިން މިސްޓްރީގެ ފަރާތުން ސޮއި ކުރެއްވީ ޕާމަނަންޓް ސެކްރެޓަރީ ޒީނިޔާ އަޙްމަދު ހަމީދެވެ.\nއެމްޓީސީސީގެ ފަރާތުން ސޮއި ކުރެއްވީ އެ ކުންފުނީގެ ސީއީއޯ އާދަމް އާޒިމެވެ.\nމާކުރަތު ބަނދަރު ބޮޑުކުރުމުގެ މަސައްކަތަކީ 26 މިލިއަން ރުފިޔާއަށް 350 ދުވަހުގެ ތެރޭގައި ނިންމަން ހަވާލުކުރި މަޝްރޫއެކެވެ. އެ މަޝްރޫއުގެ ދަށުން 45،023.84 ކިއުބިކް މީޓަރު ބަނދަރު ފުންކުރުމާއި 140 މީޓަރު ބޭރުތޮށި ޖެހުމާއި، 85 މީޓަރު ރިވެޓްމަންޓް ޖެހުމުގެ އިތުރުން 28 މީޓަރު އެއްގަމުތޮށި ޖެހުން ހިމެނެއެވެ.\nއޭގެ އިތުރުން 129 މީޓަރުގެ އެއްގަމުތޮށި ޖެހުމާއި، 26 މޫރިން ރިންގް ހަރުކުރުމާއި، ފަސް މޫރިންގެ ބޮއި ހަރުކުރުމުގެ އިތުރުން 10މ × 9މ ގެ ރޭމްޕް ހެދުމާއި 641 އަކަ މީޓަރުގެ ޕޭވްމަންޓް ހެދުން އަދި ނުވަ މަގު ބައްތި ޖެހުން ހިމެނެއެވެ. ހަމައެއާއެކު މިހާރުގެ ބަނދަރުގައި ހުރި މަރާމާތުގެ މަސައްކަތްވެސް އެ މަޝްރޫއުގެ ދަށުން ކުރާން ވަނީ ހަމަޖެހިފައެވެ.\nއުނގޫފާރު ނެރު ބަދަލުކުރުމުގެ މަސައްކަތަކީ 18 މިލިއަން ރުފިޔާއަށް 210 ދުވަހުގެ ތެރޭގައި ނިންމަން ހަވާލުކުރި މަޝްރޫއެކެވެ. އެ މަޝްރޫއުގެ ދަށުން 41،980 ކިއުބިކް މީޓަރު ބަނދަރާއި ނެރު ފުންކުރުމާއި 162 މީޓަރު ބޭރުތޮށި ޖެހުމުގެ އިތުރުން ދެ ނެރު ބައްތި ޖެހުންވެސް ހިމެނެއެވެ


ކޮންފިޑެންސް އިތުރުކުރުމަށް ކުރެވިދާނެ4ކަމެއް! – Ilm\nކޮންފިޑެންސް އިތުރުކުރުމަށް ކުރެވިދާނެ4ކަމެއް!\nއަހަރެމެން އެންމެންވެސް ކާމިޔާބު މީހަކަށްވާން ބޭނުންވެއެވެ. ދިރިއުޅުމުގައި ލަނޑުދަނޑިތަކެއް ހާސިލްކުރަން ބޭނުންވެއެވެ. ނަމަވެސް ގިނަ މީހުންނަށް ދިމާވާ އެންމެ ބޮޑު މައްސަލައަކީ އެކަންކަން ކުރާނެ ހިތްވަރުނެތުމެވެ. އެހެން ގޮތަކުން ދަންނަވަނީނަމަ ކޮންފިޑެންސް ދަށްވުމެވެ. އަޅުގަނޑު ތިރީގައި މި ބަޔާންކުރަނީ ކޮންފިޑެން އިތުރުކުރުމަށް ކުރެވިދާނެ4ކަމެކެވެ.\n1 . ތިބާއަށް ލިބިފައި ހުރި ހުނަރަށް ފޯކަސް ކުރާށެވެ !\nކޮންމެ މީހެއްގެވެސް އުނި ކަންކަމާއި އަދި ހުނަރުވެރިކަން ލިބިފައި ހުންނާނެއެވެ. އަހަރެމެން މާބޮޑަށް އެ އުނިކަންކަމަށް ފޯކަސް ކުރުމުން އަހަރެމެންގެ ހިތްވަރު އެލި ބުންވަރު ދަށްވާގޮތްވެއެވެ. އޭގެ ބަދަލުގައި ތިމާއަށް ލިބިފައި ހުރި ހުނަރަށް އިސްކަންދޭށެވެ. އެކަމަށް ބޮޑަށް ފޯކަސް ކުރާށެވެ.\nތިމާއަށް ލިބިފައިވާ ހުނަރަކީ ކޮބައިކަން ދެނެގަންނާށެވެ. އެއަށްފަހު އެކަމަށް ޚާއްޞަ ސަމާލުކަމެއްދޭށެވެ. އަދި އެކަންކަން ކުރިއަރުވައި ތަރައްޤީ ކުރާށެވެ. އަދި ތިމާގެ ގޯލް ހާސިލްކުރުމުގައި މި ހުނަރުގެ ބޭނުން ހިފާށެވެ. މިހެން ކަންކަން ކުރާނަމަ، ޔަޤީނުންވެސް ތިމާގެ ދިރިއުޅުމުގެ އުފެއްދުންތެރިކަން އިތުރުވެ ތިމާގެ ކޮންފިޑެންސް ރަނގަޅު ގޮތުގައި ހިފަހައްޓާލެވޭނެއެވެ.\n2 . ދިރިއުޅުމުގައި އާ ކަންކަން ދަސްކުރާށެވެ !\nއަހަރެމެންނަށް ނޭނގޭ ބައިވަރު ކަންކަން ހުންނާނެއެވެ. އަދި އަހަރެމެން އަލަށް ދަސްކުރާ ގިނަ ކަންކަމުން ދިރިއުޅުމަށް ވަރަށް ބޮޑެތި ބަދަލުތަކެއް ގެނެވޭނެއެވެ. އާ ކަމެއް ދަސްކުރުމުން ތިމާގެ ކޮންފިޑެންސް އިތުރުވާނެއެވެ. އޭރަށް ތިމާއަށް އާ ކަންކަން ކުރިއެރުވޭނޭ ކަމުގެ ޔަޤީންކަން ލިބި ރަނގަޅު މީހަކަށް ވާން ހިތްވަރު ލިބިގެންދާނެއެވެ. އަދި ބޮޑެތި ގޯލްތައްވެސް ހާސިލްކުރަން ހިތްވަރުލިބިގެންދާނެއެވެ.\nކިތަންމެ ކުދި ކަންކަންވެސް އާ ކަންކަމުގެ ގޮތުގައި ކުރެވޭނެއެވެ. މިސާލަކަށް އާ ސޮފްޓްވެޔާއެއް ބޭނުން ކުރަން ދަސްކުރުން ނުވަތަ އާ ބަހެއް ދަސްކުރުން ކަހަލަ ކިތަންމެ ކަމެއް ކުރެވިދާނެއެވެ. އެއީ ރަނގަޅު ކަމެއް ކަމުގައި ވަނީ ނަމަ، ކުރާ ކޮންމެ އާ ކަމަކުން ފަރުދީ ގޮތުންވެސް ތިމާއަށް އެތައް ފައިދާއެއް ލިބި ، ބޮޑެތި ކަންކަން ހާސިލްކުރަން ފަސޭހަތަކެއް ލިބިގެންދާނެއެވެ.\n3 . ޢިލްމު އިތުރުކުރާށެވެ!\nޢިލްމު ހާސިލްކުރުން ހުއްޓާނުލާށެވެ. އަހަރެމެން ގިނަ މީހުންނަށް ވާ ގޮތަކީ ސުކޫލް ނުވަތަ ޔުނިވަރސިޓީ ނިމުމާއެކު ފޮތްތަކާ ދުރަށްދެވި ޢިލްމު ހާސިލްކުރުމާ ދުރަށްދެވެއެވެ. އޭގެ ސަބަބުން އެ ހުރިވަރެއްގައި އެއްވެސް ކުރިއެރުމެއް ނެތި ހުރެވެނީއެވެ. އެބަޔެއްގެ ހަޔާތުގައި ބޮޑެތި ކާމިޔާބު ހާސިލްކުރެވޭނޭ މީހުންނަކީ، އެމީހުންގެ ދިރިއުޅުމުގައި ދާޢިމީ ގޮތެއްގައި ޢިލްމު ހާސިލްކުރުމުގައި ދެމިތިބޭ މީހުންނެވެ.\nކޮންމެވެސް އާ ކޯހެއް ފަށާށެވެ. ނުވަތަ އާ ފޮތެއް ކިޔާލާށެވެ. ނުވަތަ މޯޓިވޭޝަނަލް ކުލާސްތަކަކަށް ހާޟިރުވާށެވެ. ޢިލްމު އުނގެނެން ދެމިހުންނަހާ ހިނދަކު ތިމާ ދާނީ ކުރިއަރަމުންނެވެ. އެކިއެކި ތަޖުރިބާތައް ލިބެމުންނެވެ. އާ ކަންކަން ދަސްވަމުންނެވެ. އަދި ތިމާގެ ކޮންފިޑެންސްވެސް އިތުރުވަމުންނެވެ.\n4 . ފަރިތަކުރާށެވެ ! ފަރިތަކުރާށެވެ!\nއެއްވެސް މީހަކު އުފަންވާއިރު އޭނާ އަކީ މޮޅު މީހެއް ނޫނެވެ. ކުރިންވެސް ބުނެވިދިޔަ ފަދައިން އަހަރެމެން ކިބައިގައި އުނި ކަންކަމާއި، ހުނަރުތައް ހުންނައިރުގައި، އެ ލިބިފައިވާ ހުނަރެއް ކުރިއެރުވޭނީ އެކަމަށް ވީހާވެސް ގިނައިން ފަރިތަކޮށްގެންނެވެ. ތިމާއަށް މިވެނި ހުނަރެއް ލިބިފައިވާކަން އެނގޭނަމަ ، އެ ހުނަރެއް ކުރިއެރުވުން ހުއްޓާނުލާށެވެ. ތިމާއަށް ލިބިފައިވާ ހުނަރެއް ދަސްކޮށް އެކަމަށް ފަރިތަކުރުމުގައި ދެމިހުންނާށެވެ. އެއީ އެކަމެއްގައި ތިމާއަކީ އެންމެ ކުރިއަރާފައިވާ މީހާކަމުގައިވެގެން ދާންދެނެވެ. މިގޮތުގައި ކުރިއަށް ގޮސްފިނަމަ، ތިމާގެ ކޮންފިޑެންސް އިތުރުވެ، މުޖުތަމަޢަށް ފައިދާ ހުރި މީހަކަށްވެގެންދާނެއެވެ.


Zavaajee hayaai ufaaverikamaa eku kuriyah gendhiumah eheetherivedheyne7kameh! - One Online\nޒަވާޖީ ހަޔާތް އުފާވެރިކަމާއެކު ކުރިޔަށް ގެންދިއުމަށް އެހީތެރިވެދޭނެ7ކަމެއް\nޒަވާޖީ ހަޔާތެއްގެ އުފާވެރިކަން އެކި މީހުން ބަޔާންކުރާނީ އެކިގޮތަށެވެ. ބައެއް މީހުންނަށް ގުޅުމެއް ކާމިޔާބުވަނީ އެ ގުޅުމުގައި ބޭކާރު ހާސަރުތައް ނުހިމެނި ޒުވާބު ކުރުމާއި ނުތަނަވަސްކަން އެކުލެވިގެން ނުވާ ހަމަޖެހޭ ގުޅުމަކަށް ވުމުންނެވެ. އަނެއް ބައިމީހުން ބައިިވެރިޔާއާާއެކު އާ ކަންކަން ތަޖުރިބާކޮށް އެކުގައި ރައްކާކުރާ ރީތި ހަނދާންތަކުގެ ސަފުހާތަކުން އުފާވެރިކަން ބަޔާންކުރެއެވެ.\nއުފާވެރި ޒަވާޖީ ހަޔާތެއް ބޭނުންވާނަމަ އަންނަނިވި ކުދިކުދި ކަންކަމަށް ސަމާލުކަން ދިނުން މުހިއްމެވެ. ތިރީގައި ބަޔާން ކޮށްފައި އެވާ7ކަންތަކަކީ ކާމިޔާބު ޒަވާޖެއް ހަޔާތަކަށް ސަޕޯޓު ދޭ ވަރަށް މުހިންމު7ކަންތައް ކަމަށް ސާބިތުވެފައިވާ ގިނަ ދިރާސާތަކުން ދައްކައެވެ.\nއަބަދުވެސް ބައިވެރިޔާ ގާތުގައި ވާނެކަމުގެ ޔަގީންކަން ދިނުން\nއެކުގައި ވަގުތު ހޭދަކުރުން---\nހުރިހާ އިރަކު ބައިވެރިޔާ ގާތުގައި ހުރުމަކީ ވެދާނެ ކަމަކަށް ނުވާނެއެވެ. ނަމަވެސް އުފަލާއި ހިތާމައިގައި އެންމެ ގާތުގައި ބައިވެރިޔާ ގާތު ހުންނާނެކަމުގެ ޔަގީންކަން ލިބިފައި އޮތުމަކީ މުހިއްމުކަމެކެވެ.\nހަޔާތުގައި ދިމާވާ ނާޒުކު ހާލަތެއްގައި މިސާލަކަށް އާއިލާ ނުވަތަ ވަރަށް ގާތް މީހެއް ދުނިޔެ ދޫކޮށް ދިއުން، ބޮޑު ބައްޔެއް ތަހައްމަލުކުރުން، ވަޒީފާއެއް ގެއްލުން ފަދަ ކަމެއް މެދުވެރިވެ ހިތާމައިގައި ބައިވެރިޔާ އުޅެން ޖެހޭ ވަގުތުގައި އަބަދުވެސް އޭނާއާ އެންމެ ގާތުގައި ވާށެވެ. އަދި ކޮންމެ ދުވަހެއްގެވެސް ދިރިއުޅުމުގައި ދިމާވާ ކުދިކުދި ކަންކަމާ ބައިވެރިޔާ ވާހަކަ ދައްކާއިރު ހަމައެކަނި އެވާހަަތައް އަޑު އަހާލަން ވަގުތުކޮޅެއް ހުސްކޮށްލުމުން އެކަން ވަރަށް ބޮޑަށް ބަލައިގަނެވޭނެ އެވެ. މިއީ ގުޅުން އިތުރަށް ވަރުގަދަ ވެ ދެ މީހުން ގާތްކުރުވާ ކަމެކެވެ. އަދި ބައިވެރިޔާއަކީ އަޅާލާ މީހެއް ގޮތުގައި އަނެކާއަށް ގަބޫލުކުރެވިގެން ދާކަމަކެވެ.\nގުޅުންތައް ވަރުގަދަކުރުމަށް ހަދިޔާ ބަދަލުކުރުމަކީ މުހިއްމުކަމެކެވެ.\nކުދިކުދި ކަންކަން ފާހަގަކޮށް ހަދިޔާ ބަދަލުކުރުމުން ގުޅުން ބަދަހިވެ އެހެން ހަރުފަތަކަށް އެ ގުޅުން ގެންގޮސްދޭ ބާރަކަށް ވެގެން ދެއެވެ.\nހަމައެކަނި ހާއްސަ ދުވަސްތަކަށް މަޑު ނުކޮށް ދޭތެރެއަކުން ހަދިޔާ ބަދަލުކުރުމަކީ ލޯބީގެ ރަމްޒެކެވެ. ވަރަށް ކުޑަގޮތަކަށްވެސް ބައިވެރިޔާގެ އަގު ވަޒަން ކުރެވިދާނެއެވެ. އަދި އެއީ ކޮންމެ ފަހަރަކު އަގުބޮޑެތި ސެންޓު ފަދަ ތަކެއްޗަށް ވާކަށް ނުޖެހެއެވެ.\nބައިވެރިޔާގެ އަގު ވަޒަންކުރުން\nބައިވެރިޔާއަކީ ތިމާގެ ހަޔާތުގައި ކިހާ މުހިއްމު މީހެއްކަން އަބަދުވެސް ހަނދާން ކޮށްދޭށެވެ. އުފާވެރިކަން ގެނެސް ތިމާގެ ހަޔާތަށް އައި ކަމަށްޓަކައި އަބަދުވެސް ޝުކުރުވެރިކާން އޭނާއަށް އިހުސާސު ކޮށްދޭށެވެ.\nބައިވެރިޔާއާ އެކު ވަގުތު ހޭދަކުރުން\nއަބަދުވެސް ބައިވެރިޔާ އާއެކު ކުޑަ ވަގުތުކޮޅެއް ނަމަވެސް އެކުގައި ހޭދަކުރުމަށް އިސްކަން ދޭށެވެ. ދުވަހުގެ ބިޒީ ޝެޑިއުލުގެ ސަބަބުން ތިޔަ ގުޅުމަށް ވަގުތު ނުދެވި ދާން ވެއްޖެނަމަ ގުޅުން ހީނަރުވެގެން ދިއުމަށް މަގުފަހިކުރުވައެވެ.\nގޭތެރޭގެ ކަންކަން ރާވައި ހިންގުމުގައި ދެމީހުންގެ މެދުގައި ހަމަހަމަކަން ދަމަހައްޓަން މަސައްކަތްކުރުން\nއެކުގައި ބަދިގޭ މަސައްކަތުގައި---\nގޭތެރޭގެ މަސައްކަތްތަކުގައި ދެމީހުންނަށް ބަހާލައިގެން ކަންކަން ރާވާލައިގެން ކުރިއަށް ގެންދާށެވެ. ހަމައެކަނި އެކަކު ހުރިހާ މަސައްކަތެއް ކުރަން ޖެހޭ ގޮތަށް ކަންކަން ބައްޓަން ނުކުރާށެވެ. ގުޅުމެއް ކާމިޔާބުވާނީ އެ ގުޅުމަކަށް ދެމީހުންވެސް އެއްވަރަކަށް މަސައްކަތްކޮށްގެންނެވެ.\nވިސްނުންތެރިކަމާއެކު މައްސަލަ ހައްލުކުރުމަށް ސަމާލުކަން ދިނުން\nކޮންމެ ދެމަފިރިއެއްގެ ދެމެދުގައިވެސް މައްސަލަތައް ޖެހޭނެއެވެ. މައްސަލަ ޖެހި ހަމަނުޖެހުމަށް ދާ ކޮންމެ ފަހަރަކީ ޒުވާބުކޮށް އެކަކު އަނެކަކަށް އޮންނަ އިހުތިރާމު ނަގައިލަން ޖެހޭ ފަހަރެއް ނޫނެވެ.\nމައްސަލައާ ދޭތެރޭ ފުންކޮށް ވިސްނައި އެކަމުގެ އެންމެ ރަނގަޅު ހައްލު ހޯދަން މަސައްކަތް ކުރާށެވެ. އެކަކު އަނެކަކު ގޯސް ކުރުމުގެ ބަދަލުގައި އެކަމުން އަރައިގަންނަންވެސް ދެމީހުން އެކުގައި މަސައްކަތްކުރާށެވެ. އަދި އެކަމެއް ހައްލުކުރުމަށްފަހު އެވާހަކަ ފަހުން ނުނަގައި ބައިވެރިޔާއާ އެކު ހަޔާތުގައި ކުރިއަށް ދާން މަސައްކަތްކުރުން މުހިއްމެވެ.\nއަބަދުވެސް ލޯބިވާ ވާހަކަ ބުނާށެވެ.\nތިން ލަފުޒުގެ މި މާނަ ފުން ބަސްކޮޅުން ބަައިވެރިޔާގެ މުޅި ހަޔާތް އުޖާލާކޮށްދޭނެ އެވެ. ބައިވެރިޔާ ދެކެ ވާ ލޯބި ކޮންމެ ދުވަހަކުވެސް ކޮންމެވެސް ސިފައެއްގައި އޭނާ ގާތުގައި ބުނުމަށް ހަނދާންކުރާށެވެ.\nގުޅޭ ޓެގު ރިލޭޝަންޝިޕް ދުޅަހެޔޮ ސިއްހަތު\nފުރާނަ ސަލާމަތްވުމުގެ ސަބަބަކަށްވި "ސަލާމް"


ދިރާގުގެ ބްރޭންޑް އެމްބެސެޑަރަކަށް ކުޅަދާނަ ޑައިވަރު ޒޫނާ\n9 ޖޫން 2021 - 18:30 0\nރާއްޖޭގެ ފުރަތަމަ އަންހެން ޕަޑީ ސެޓިފައިޑް ކޯސް ޑިރެކްޓަރު: ޑައިވިން ދާއިރާގައި ހިދުމަތް ކުރާތާ 25 އަހަރަށް ވުރެ ގިނަ ދުވަސް ވެއްޖެ -- ފޮޓޯ: ޕ\nދުނިޔޭގެ ކަނޑުތަކުގެ ދުވަހާ ގުޅުވާ ގިނަ ދުވަސްތަކެއް ވަންދަން ޑައިވިން ދާއިރާގައި ހަރަކާތްތެރިވެފައިވާ ރާއްޖޭގެ ފުރަތަމަ އަންހެން ޕަޑީ ސެޓިފައިޑް ކޯސް ޑިރެކްޓަރު ޒޫނާ ނަސީމް (ޒޫންޓި) ހަމަޖައްސައިފި އެވެ.\nޒޫނާ ވަނީ މޫދާއި ކަނޑުތަކާ ބެހޭ ދާއިރާގައި 25 އަހަރަށް ވުރެ ގިނަ އަހަރު ހަރަކާތްތެރިވެފަ އެވެ. އަދި މި ދާއިރާއިން ކުޑަކުދިންނާއި އަންހެނުން ބާރުވެރިކުރަން ގިނަ މަސައްކަތްތަކެއް އޭނާ އަންނަނީ ކުރަމުންނެވެ.\nޑައިވިން އަދި މޫދު ކުޅިވަރުގެ ދާއިރާއިން ޒޫނާ ކޮށްދިން ހިދުމަތުގެ އަގުވަޒަންކޮށް ސަރުކާރުން ވަނީ އޭނާއަށް 2018 ވަނަ އަހަރު ރެހެންދި އެވޯޑް އަރުވާފަ އެވެ.\nދިރާގުގެ ސީއީއޯ އަދި އެމްޑީ އިސްމާއިލް ރަޝީދު ވިދާޅުވީ "ކެއާ ފޯ ދި އޯޝަންސް"އަކީ ދިރާގުގެ ސީއެސްއާރުގެ އެންމެ މުހިއްމު އެއް ތަނބު ކަމަށެވެ. އަދި މި މަސައްކަތާ ޒޫނާ ގުޅުމަކީ ދިރާގުން ކަނޑުތައް ހިމާޔަތްކުރަން ކުރާ މަސައްކަތަށް އިތުރު ބާރެއް ލިބޭނެ ކަމެއްކަމަށް ވިދާޅުވި އެވެ.\nޒޫނާ ޑައިވިން ދާއިރާއަށް ކުރި ހިދުމަތުގެ އަގުވަޒަންކޮށް އޭނާއަށް ރެހެންދި އެވޯޑް ލިބުނީ 2018 ވަނަ އަހަރު -- ފޮޓޯ: އައިލެންޑް ޗީފް\n"ޒޫނާ ނަސީމް ފަދަ މި ދާއިރާގެ އިސް ސަފުގައި ހަރަކާތްތެރިވެ ވަޑައިގަންނަވާ އިންސްޕިރޭޝަނަލް ލީޑަރެއް ގުޅުމަކީ އަޅުގަނޑުމެންނަށް ލިބޭ ވަރަށް ބޮޑު ޝަރަފަކާއި އުފަލެއް. އެކުގައި މަސައްކަތްކޮށްގެން އަޅުގަނޑުމެންގެ ކަނޑުތަކާއި ފަރުތައް ހިމާޔަތްކޮށް، މިކަމަށް އަވަސް ފިޔަވަޅު އެޅުމަށް ގޮވާލުމަށް އަޅުގަނޑުމެން ކުރާ މަސައްކަތް އިހަށް ވުރެ ބާރަށް ކުރިއަށް ގެންދާނަން," އިސްމާއިލް ރަޝީދު ވިދާޅުވި އެވެ.\nދިރާގުގެ އެމްބެސަޑަރަކަށް ވުމާ ގުޅިގެން ޒޫނާ ނަސީމް ވިދާޅުވީ އެއީ ވަރަށް ބޮޑު ޝަރަފެއް ކަމަށެވެ. އަދި މި ފުރުސަތުގެ ބޭނުންކޮށް ކުރިއަށް އޮތް ޖީލުތަކަށް ކަނޑުތައް ރައްކާތެރިކުރަން ދިރާގާ ގުޅިގެން މަސައްކަތްކުރާނެ ކަމަށް ވިދާޅުވި އެވެ.\n"ދިރާގު ބްރޭންޑް އެމްބެސެޑަރ ގެ ހައިސިއްޔަތުން މި ފުރުސަތުގައި ކަނޑުތައް ހިމާޔަތްކުރުމުގައި އިތުރު ހިތްވަރަކާއެކު ކުރިއަށް ވުރެ ބާރުމިނުގައި މަސައްކަތް ކުރަމުންދާނަން. އަދި އަޅުގަނޑުމެންގެ ކަނޑުތައް އަޅުގަނޑުމެންގެ ދަރިންނާއި ކުރިއަށް އޮތް ޖީލުތަކަށް ރައްކާތެރި ތަނެއްގެ ގޮތުގައި ހެދުމަށް އެކުގައި މަސައްކަތް ކުރާނަން," ޒޫނާ ވިދާޅުވި އެވެ.\nދިރާގުން 2016 ވަނަ އަހަރު ފެށި ކެއާ ފޯ ދި އޯޝަންސް ކެމްޕެއިންގެ ދަށުން އެ ކުންފުނިން އަންނަނީ ތިމާވެށި ހިމާޔަތްކުރަން ގިނަ މަސައްކަތްތަކެއް ކުރަމުންނެވެ. މި ކެމްޕެއިންގެ ތެރެއިން ދިރާގުން ވަނީ ރާއްޖޭގެ އެކިކަންކޮޅުތަކުގައި ހުރި ސްކޫލްތަކަށް ރީޔޫސަބަލް ކޮތަޅު ހަދިޔާކޮށްފަ އެވެ. އަދި ދިރާގުގެ މުވައްޒަފުން ގޮނޑޮދޮށާއި ފަރުތައް ސާފުކުރުމުގެ ޕްރޮގްރާމުތަކުގައި އަމަލީ ގޮތުން ބައިވެރި ވެއެވެ.\nއޭގެ އިތުރުން ޕްލާސްޓިކާ ދެކޮޅަށް ހޭލުންތެރިކަން އިތުރުކުރަން ބޮޑު ކެމްޕެއިނެއް ފެށި ކުންފުންޏަކީވެސް ދިރާގެވެ. އަދި ސިއްހީ ގޮތުން ރައްކާތެރިވާން ގެންގުޅޭ އާލާތްތައް ނައްތާލުމުގެ މުހިއްމުކަމާ ގުޅޭ ގޮތުން އަހުލުވެރިކުރުމުގެ މަސައްކަތް ދިރާގުން އަންނަނީ ކުރަމުންނެވެ.\nދިރާގުން ބުނި ގޮތުގައި ޒޫނާއާ އެކީ ރާއްޖޭގެ ކަނޑުތަށް ހިމާޔަތްކުރުމަށް ފިޔަވަޅު އެޅުމަށް ގޮވާލާ، އެ މަސައްކަތުގައި ކުރިއަށް އޮތް ތަނުގައިވެސް އަމަލީގޮތުން ޝާމިލުވެ ބައިވެރިވާން ދިރާގުން އޮތީ ތައްޔާރަށެވެ. ސަބަބަކީ މި ރާއްޖެއަކީ ކަނޑުތަކަށް ބަރޯސާވެފައިވާ ޤައުމެއް ކަމުގައި ވުމުން، ކަނޑުތައް ރަނގަޅަށް ބެލެހެއްޓުމަކީ ކޮންމެ އެންމެންގެ ފަރުދީ ޒިންމާއަޖަށް ވާތީ ކަމަށް ދިރާގުން ބުންޏެވެ.\nގޭގައި ތިބެން ޖެހޭތީ ދިރާގުން ހިލޭ ޑޭޓާ ދެނީ\nނެޓު ހެޔޮކުރުން: އަޑު ކެނޑި، މަންޒަރު ރޫޅުން ނިމުމަކަށް؟\nއެއްބަސްވެފައިވާ ގޮތަށް ހިދުމަތް ނުދޭ ނަމަ ޖޫރިމަނާކުރާނެ


COLUMN EYDEE: Muahssasaathah minivan vaan oiy hurahakee koba?\nކޮލަމް އޭޑީ: މުއަައްސަސާތައް މިނިވަންވާން އޮތް ހުރަހަކީ ކޮބާ؟\nމިނިވަން މުއައްސަަސާއެއް ކަމަށްވާ އޭސީސީގެ އިދާރާ\nދެހާސް އަށް ވަނަ އަހަރު އޭރުގެ ރައީސް މައުމޫން އަބުދުލްގައްޔޫމް ތަސްދީގު ކުރެއްވި އާ ގާނޫނު އަސާސީއަކީ ހާއްސަ މަޖިލީހުގައި ބަހުސްކޮށް އިސްލާހުކޮށް ގާނޫނީ ބޭފުޅުންނާއި ބޭރުގެ ތަޖުރިބާކާރުންގެ އެހީއާއެކު ފުރިހަމައަށް ޑްރާފްޓްކޮށް ފާސްވި ގާނޫނު އަސާސީއެކެވެ. ބަރުލަމާނީ އާއި ރިޔާސީ ނިޒާމް މައްސުނިވެފައި އެ ގާނޫނު އަސާސީގައި އޮތް ކަމުގައިވީ ނަމަވެސް، އެ ގާނޫނު އަސާސީއަކީ ރާއްޖެފަދަ ގައުމަކަށް އެންމެ "ޕާފެކްޓް" ގާނޫނު އަސާސީ ކަމަށް ގިނަ ބަޔަކު ބުނެއެވެ.\nރާއްޖޭގައި އޮންނަ ވެރިކަމުގެ ނިޒާމުގެ ބާރުތައް ވަކިކޮށް، އެ ބާރުތަކަށް ފާރަވެރިވެވޭނެ މަގު އެ ގާނޫނު އަސާސީން ފަހިކޮށް ދިނެވެ. އަަދި ސަރުކާރުގެ ނުފޫޒުން އެއްކިބާވެ އޮންނަ ދައުލަތުގެ މިނިވަން މުއައްސަސާތަކެއް ވެސް އެގާނޫނު އަސާސީގެ ތެރެއިން ވުޖޫދު ކުރެވުނެވެ. ނަމަވެސް ގާނޫނު އަސާސީ ތަސްދީގު ކުރިތާ އެތައް އަހަރެއް ވެގެން ދިޔައިރު ވެސް އެ މުއައްސަސާތަކަށް މިނިވަންކަމާއެކު މަސަައްކަތެއް ނުކުރެވުނެވެ. އެ ފުރުސަތު ސަރުކާރުތަކުން ދީފައެއް ނުވެޔޭ ވެސް ބުނެވިދާނެ އެވެ.\nގާނޫނު އަސާސީން "މިނިވަން" ކަމުގެ ބޯޑު އެ މުއައްސަސާތަކުގައި އަޅުވާފައި ހުރި ކަމުގައިވި ނަމަވެސް އެއި ހަމަ އެކަނި ބޯޑެކެވެ. އެ މުއައްސަސާތަކުން މިނިވަންކަމާއެކު ކުރި ކަމެއް ފެންނާކަށް ނެތެވެ.\nރާއްޖޭގައި ވާނުވާ ބަލާލަން ހަަމައެކަނި ނޫސްތަކުގެ ސުރުހީތައް ކިޔާލާމުން ވެސް އެ މުއައްސަސާތައް އޮތީ "އަޅުވެތި" ވެފައިކަން އެނގޭ ވަރަށް ފާޅުކަން ބޮޑުކޮށް އެކަން އޮތީ ފެންނާށެވެ. އިސްތިސްނާވާ އެއްވެސް މުއައްސަސާއެއް ނެތެވެ. މިކަމުގައި އެ މުއައްސަސާތަކުގެ ގާނޫނުތައް ހެދި ބޭފުޅުންގެ މައްސަލައެއް ވެސް އެބަ އޮތެވެ.\nކޮންމެ މުއައްސަސާއަކަށްވެސް މެމްބަރުން ކަނޑައެޅުމަށް ނަން ފޮނުވަނީ ރައީސުލް ޖުމްހޫރިއްޔާ އެވެ. ދެން އެ ނަމެއް ފާސް ކުރުން މި އޮންނަނީ ރައްޔިތުންގެ މަޖިލީހަށެވެ. ގިނަ ފަހަރު މަޖިލިސް ވެސް އޮންނަނީ ސަރުކާރު އަތްދަށުވެފަ އެވެ. މިހެން މިކަން އޮންނަ އިރު، މިނިވަންކަމާއެކު އެބަޔަކު މަަސައްކަތް ކުރުމުގެ ފުރުސަތު ވެސްް ހަނިވެގެންދެ އެވެ.\nސަރުކާރު ބޭނުން ނުވާގޮތަށް ކަމެއް ކޮށްފިނަމަ މަޖިލީހުގެ ތެރެއިން އިތުބާރުނެތް ކަމުގެ މައްސަލައެއް ވައްދައި އެބަޔަކު ބޭރު ކުރުމުގެ ބާރުވެސް އޮންނާތީ އެ ބަޔަކު މިތިބެނީ ގިނަ ފަހަރު އަޅުވެތިވެފަ އެވެ. ވަޒީފާގެ ބިރަށްޓަކައި ސަރުކާރަށް އަތް ބާނަން ފުރުސަތު ދެނީ އެވެ.\nމި ފުރުސަތު މިހެން އޮތް ކަމުގައިވީ ނަމަވެސް "އިންޓެގްރިޓީ" އާއެކު މަސައްކަތް ކުރާނެ ބަޔަކު އެމުއައްސަސާއަކަށް އައްޔަންކޮށްފި ނަމަ މިނިވަންކަމާއެކު މަސައްކަތް ކުރެވޭނެ އެވެ. އެހެން ކަމުން އެ މުއައްސަސާތަކަށް އައްޔަން ކުރާ ފަރާތްތަކުގެ އިންޓެގްރިޓީއާމެދު ވެސް ސުވާލު އުފެދެ އެވެ.\nރާއްޖޭގެ ހުރިހާވެސް މައްސަލައަކީ ގާނޫނު އަސާސީގައި ބަޔާންކޮށްފައިވާ ގޮތަށް ކަންކަން ނުކުރުމެވެ. ސަރުކާރުން ބޭނުންވާހާ ކަމެއް އެއީ ގެއްލުން ހުރިކަމެއް ކަމުގައިވާނަމަ، މަޖިލީހާއި، ޝަރުއީ ދާއިރާއިން އެކަމެއް ކޮށްދީގެން ނުވާނެ އެވެ. މާޒީވެ ދިޔަ ތަނުގައި މި މަންޒަރު ވަނީ ފެނިގެންގޮސްފަޗއެވެ. ސަރުކާރުން ބޭނުންވި ކޮންމެ ކަމެއް މަޖިލީހުން ފާސްކުރި އެވެ. އަަދި ޝަރުއީ ދާއިރާ ވެސް އޮތީ އެ ހާލުގަ އެވެ. ސަރުކާރުން ބޭނުންވި ގޮތަކަށް ހުކުމްތައް ޝަރުއީ ދާއިރާއިން ވެސް ނެރެމުންދިޔަ އެވެ. އެކަންކަން ހުއްޓުވޭނީ ގާނޫނު އަސާސީގައި ބަޔާން ކޮށްފައިވާ ގޮތުގެ މަތިން އަމަލުކޮށް، އެ ބޭފުޅުން ކުރައްވައިގެން ތިއްބަވާ ހުވައާއި އެއްގޮތައް އަމަލު ކޮށްގެނެވެ. ސަރުކާރުގެ އަޅުންނަށް މަޖިލީހާއި، ޖުޑިޝަރީ ވެގެން ނުވާނެ އެވެ. އެހެން ވެއްޖެ ކަމަށްވާނަ ދެން ދާނީ ކަންކަން ގޯހުން ގޯހަށެވެ.\nމިހާތަނަށް ރާއްޖޭގައި ކަން ހިނގާފައި ހުރި ގޮތުން މިނިވަން މުއައްސަސާތަކަށް ރައްޔިތުންނެއް އިތުބާރެއް ނުކުރެއެވެ. އަދި އެ އިތުބާރު ހޯދުމަށްޓަަކައި އެ މުއައްސަސާތަކުން އަމަލު ކުރަމުން އަންނަ ތަނެއްވެސް ނުފެނެއެވެ. ރައްޔިތުންގެ އިތުބާރު ނެތް މުއައްސަސާއަކުން ކިތަންމެ ރަނގަޅަށް ކަމެއް ކުރިޔަސް އެކަމެއް ބަލައިގަންނަން ރައްޔިތުންނަށް ދަތިވާނެ އެވެ.\nއެހެން ކަމުން އެންމެ ފުރަތަމަ ކަމަކަށްވެސް އެ އިތުބާރު ހޯދުން މުހިންމެވެ. އެކަމަށް ސަރުކާރުގެ އެއްބާރުލުން ވަރަށް ބޮޑަށް އެމުއައްސަސާތަކަށް ބޭނުންވާނެ އެވެ. ސަރުކާރުން އެ މުއައްްސަސާތަކަށް އަތްބޭނުން ހުއްޓާލައި، ގާނޫނު އަސާސީން އެމުއައްސަސާތަކަށް ހަވާލުކޮށްފައިވާ ޒިންމާތައް އަދާކުރަން ފުރުސަތުދޭން ޖެހޭނެ އެވެ. އަދި މަޖިލީހުން ވެސް އެބަޔަކާ ދެކޮޅަށް ކަމެއް ނިމިއްޖެ ނަމަ، އިތުބާރުނެތް ކަމުގެ ވޯޓް ނަގާނެ ކަމަށް ބިރު ދެއްކުން ހުއްޓާލަން ޖެހެއެވެ.\nގާނޫނު އަސާސީގައި އެބުނާ މިންގަނޑަށް ދައުލަތުގެ ހުރިހާ މުއައްސަސާއެއް ވެސް ފަންކްޝަން ކޮށްގެން މެނުވީ ރާއްޖެއަށް ބޭނުންވާ ތަރައްގީއާއި، ކުރިއެރުމެއް ނާންނާނެ އެވެ. ރިޝްވަތާއި، ކޮރަޕްޝަނުން ދައުލަތް ސަލާމަތް ކުރެވެން އޮތީވެސް އެކަންކަމަށް ފާރަލާން ޖެހޭ މުއައްސަސަތަކުން އެކަން ބަރާބަރަށް ކޮށްގެންނެވެ.\nމާޒީން އިބުރަތް ލިބިގަނެ، ތިމާމެންގެ އަމިއްލަ ބޭނުމަށް ނަހަމަ ގޮތުގައި ދައުލަތުގެ ފައިސާއާއި މުދާ އެއްވެސް ފަރާތަކުން ބޭނުން ކުރުން ހުއްޓުވުމަށް މިނިވަން މުއައްސަސާތަކުގެ މިިނިވަންކަން ކަށަވަރުވާން ޖެހެއެވެ. އެކަން ކުރުމަށްޓަކައި ގާނޫނުތަކަށް ބަދަލު ގެނެސް، ސަރުކާރާއި މަޖިލީހަށް ބޭނުންހާ ގޮތަކަށް އަތް ނުބޭނޭ ގޮތަކަށް އެކަންކަން ތަރުތީބުވާން އެބަޖެހެ އެވެ. އެހެން ނޫނީ ފެންނާނީ ކުރިންވެސް ފެނުނު "ހަޑި" މަންޒަރެވެ.\nރައްޔިތުންގެ މަޖިލިސް ރައީސް އޮފީސް ޝަރުއީ ދާއިރާ


STO in cancer bayyah haassa beysthakeh thaa'raf koffi\nއެސްޓީއޯ އިން ކެންސަރު ބައްޔަށް ހާއްސަ ބޭސްތަކެއް ތައާރަފުކޮށްފި\nއެސްޓީއޯ އިން މިއަދު ކެންސަރު ބައްޔަށް ބޭސް ތައަރާފުކުރުމުގެ ތެރެއިން ފޮޓޯ: އެސްޓީއޯ\nއެސްޓީއޯ އިން ކެންސަރު ބައްޔަށް ފަރުވާ ދިނުމަށް ބޭސްތަކެއް މިއަދު ތައާރަފުކޮށްފި އެވެ.\nމިއަދު ބޭއްވި ރަސްމިއްޔާތެއްގައި މި ބޭސްތައް ތައާރަފުކޮށްދެއްވީ ހެލްތް މިނިސްޓްރީގެ ސްޓޭޓް މިނިސްޓަރު ޑރ. ޝާހު އަބްދުﷲ މާހިރު އެވެ.\nމި ރަސްމިއްޔާތުގައި ވާހަކަދައްކަވަމުން ޝާހު ވިދާޅުވީ މި ސަރުކާރުން ޕޮލިސީ ލެވެލްގައި ކެންސަރު ބައްޔަށް ފަރުވާ ދިނުމަށް ގިނަ ޕްރޮގްރާމްތަކެއް ކުރިއަށް ގެންދާނެ ކަމަށެވެ. އެގޮތުން ކުރިއަށް އޮތް ފަސް އަހަރު ތެރޭގައި ކެންސަރު ބައްޔަށް ފަރުވާ ދިނުމަށް އެންމެ ފަހުގެ ބޭސްތަކާއި ހިދުމަތްތައް ތައާރަފުކުރެވިގެން ދާނެ ކަމަށް ޝާހު ވިދާޅުވި އެވެ.\nމިއަދު ތައާރަފުކުރި ބޭސްތަކަށް ޑޮކްޓަރުންނާއި ނަރުހުން ތަމްރީނުކުރުމުގެ ޕްރޮގްރާމެއް މިއަދާއި މާދަމާ ކުރިއަށް ދާނެ އެވެ. މި ތަމްރީނު ޕްރޮގްރާމުގައި މައުލޫމާތު ދިނުމަށް ރާއްޖެއިން ބޭރުގެ ޑޮކްޓަރުން ބައިވެރި ވާނެ އެވެ.\nމި ބޭސްތައް ތައާރަފުކުރީ އެސްޓީއޯއާ އިންޑިއާގެ ޑރ ރެޑީސް ފާމަސީއާ އާސަންދަ ކުންފުންޏާއި ކެއާ ސޮސައިޓީ ގުޅިގެނެވެ.މި ބޭސްތަކުން އާސަންދަ ކަަވާ ކުރާނެ އެވެ. އަދި ރާއްޖޭގައި ގާއިމްކޮށްފަ ހުރި އެ ކުންފުނީގެ 187 ބޭސް ފިހާރަތަކުން ބޭސްތައް ލިބެން ހުންނާނެ ކަމަށެވެ.\nސިއްހީ ދާއިރާ ރަނގަޅުުކުރަން އެސްޓީއޯ އާއި އާސަންދަ އަދި އެންސްޕާ ސޮއިކޮށްފި\nއަމްރިތާ ހޮސްޕިިޓަލާއެކު ޓެލެ ކޮންސަަލްޓޭޝަން ދެނީ


JP in alhugandumennaa gulhunee sarukaaru coalitionun vakivefai: Adhurey\nގާސިމް އާއި ރައީސް ޔާމީން.-- ފޮޓޯ: ރައީސް އޮފީސް\nޖޭޕީން އަޅުގަނޑުމެންނާ ގުޅުނީ ސަރުކާރު ކޯލިޝަނުން ވަކިވެފައި: އަދުރޭ\nއޭޕްރީލް މަހުގެ ހަ ވަނަ ދުވަހު ބާއްވާ އާންމު އިންތިހާބުގައި ކުރީގެ ރައީސް އަބްދުﷲ ޔާމީންގެ ޕީޕީއެމް އާއި ޕީއެންސީ އާ ގުޅިގެން މަސައްކަތްކުރަން ޖުމްހޫރީ ޕަޓީން ނިންމީ ސަރުކާރު ކޯލިޝަނުން ވަކިވުމަށްފަހު ކަމަށް ބުނެފި އެވެ.\nޕީޕީއެމް އަދި ޕީއެންސީ އިން މިއަދު ބޭއްވި ނޫސްވެރިންގެ ބައްދަލުވުމެއްގައި ޕީއެންސީގެ ވަގުތީ ރައީސް އަބުދުއްރަހީމް އަބުދުﷲ (އަދުރޭ) ވިދާޅުވީ، ސަރުކާރު ކޯލިޝަން މިހާރު އޮތް ކަމަށް ގަބޫލުނުކުރައްވާ ކަމަށެވެ. އަދި ކޯލިޝަން އުވިގެން ދިޔައީ އެމްޑީޕީން އެމްޑީޕީން ހެދި ގޯސްތަކުން ކަމަށް އަދުރޭ ވިދާޅުވި އެވެ.\n"އަޅުގަނޑުމެންނަށް އެނގިފައި ވަނީ 22 ދާއިރާއެއް ޖޭޕީ އަށް ދޫކުރަން [ކޯލިޝަން ޕާޓީތަކުން އެއްބަސްވެފައި އޮތްކަން]. ދުލެއް ނުކުރޭ، އެގްރިމަންޓާ ހިލާފްވާ ހިސާބުން ބާތިލް އެއްޗަކަށް ނޫންތޯ ވާނީ؟ އަނެއްކާ ރައީސް ސޯލިހް ވެސް ވިދާޅުވެފަ އޮންނާނެ ސޮއި ކުރެވިފައި އޮތް އެއްބަސްވުމެއްނެތޭ. އެހެންވީމަ ކޯލިޝަން ނިމުނީއޭ. ކޯލިޝަން ކަންތައް އެ ވަނީ ގޮސްފައި. ކޯލިޝަން ރޫޅިފައި އޮތުމުން ނޫންތޯ އަޅުގަނޑުމެންނާއެކު ޖޭޕީއިން މަސައްކަތް ކުރައްވަން ނިންމާނީ؟ [އަޅުގަނޑުމެންނާ ގުޅެން ނިންމީ] އެބޭފުޅުން އަމިއްލަ ފުޅަށް ވެސް ކޯލިޝަން އޮތް ކަމަށް ގަބޫލު ނުކުރައްވާތީ،" އަދުރޭ ވިދާޅުވި އެވެ.\nއަދުރޭ ވިދާޅުވީ މިހާރު އިދިކޮޅުގައި ޕީޕީއެމް އާއި ޕީއެންސީ އަދި ޑީއާރުޕީގެ އިތުރުން ޖުމްހޫރީ ޕާޓީ އެބައޮތް ކަމަށެވެ. އަދި އެދެނީ ގާސިމް އަބަދު ވެސް އެ ބޭފުޅުންނާ އެކު މަސައްކަތް ކުރުމަށް ކަމަށް އަދުރޭ ވިދާޅުވި އެވެ.\nޖޭޕީން ވެރިކަންކުރާ ކޯލިޝަނުން ވަކިވުމުން، ސަރުކާރުގައި ތިބި އެ ޕާޓީގެ މިނިސްޓަރުންނަށް ވާނެ ގޮތެއް އެނގިނުލައްވާ ކަމަށެވެ. އެގޮތުން ސަރުކާރުގައި ތިބި ޖޭޕީގެ ބޭފުޅުންނަށް ވާނޭގޮތެއް ނިންމާނީ ސަރުކާރުން ނުވަތަ ޖޭޕީން ކަމަށް އަދުރޭ ވިދާޅުވި އެވެ.\nއޭގެ އިތުރުން އަދުރޭ ވިދާޅުވީ ސަރުކާރަށް ތިން މަސް ވެގެންދިޔައިރު ފެނިގެން ދަނީ އަނިޔާވެރިކަން ކަމަށެވެ. އެގޮތުން އަނިޔާވެރި ސަރުކާރަކަށް މަޖިލީހުގެ މެޖޯރިޓީ ދިނުމުން ވާނޭގޮތް މިހާރު ވެސް ފެންނަމުން އަންނަ ކަމަށާއި، އެކަމަށް ރައްޔިތުން ވަރަށް ބޮޑަށް ވިސްނަން ޖެހޭ ކަމަށް އަދުރޭ ވިދާޅުވި އެވެ.\nޖޭޕީ ޕީއެންސީ ޕީޕީއެމް ރައީސް ޔާމީން ގާސިމް އިބްރާހިމް\nޤާސިމް ރީތިލަގާއެއްދީފިތާއެވެ! މިފަހަރު ފެލެނީ ކޮންފަދަ ހުތްކިބައެއްކަން އަދުރޭމެނަށް އެބައެނގޭބާވައެވެ؟ އަދުރޭއަށް ވ. ސަލާމް!\nމިފަހަރު އަނެއްކާ ޤާސިމް ހައްދައިގެން ކެމްޕޭންގެ ފައިސާ ހަމަޖައްސާލުމުގެ ބޭނުމުގައި ކަދުރޭމެން ރެއާއިދުވާލުއަވަދިނެތި......\nދެން އަވަހަށް ޤާސިމް ބޭނުންކޮށްގެން ވެރިކަން އަލުންހޯދަބަލަ. އެއިރުން ނުހައްޤުން ކެއިހުރިހާ ފައިސާ ކަންކަން ހައްލުވާނެ..\nއެހެންވީމާ ސުވާލަކީ ޓުރާންސްޕޯޓު މިނިސްޓަރުގެ ކައިވެނީގެ ސްޓޭޓަސް އަކީ ކޮބައިތޯ؟\nކަރަން ޖޯހަރުގެ ދަރިފުޅު ޔަޝް އޭނާއަށް ކިޔަނީ "ކަރަން ޖޯކަރު"\nގެއްލުނު ކައްޕީގެ އިތުރުން އެހެން ދިވެއްސެއް ވެސް ބޯޓުގައި ހުރި: ފުލުހުން


For the love of Islam...: އިންސާފު ލިބޭނެ ކަމަށް ހީވެސް ކުރިންތަ؟\nއަހަރެމެން މުސްލިމުން ދުނިޔެއާ މެދު ދެކެނީ ހަމަ ކުޑަކުދިންވެސް ވިސްނާގޮތަށް ވަރަށް މައުސޫމު ކޮށެވެ. ޑިމޮކްރެސީ އާ މިނިވަންކަން މިފަދަ ބަސްތައް ކާފަރުން ބޭނުން ކޮށް އަހަރެމެން ގެ ވިސްނުން ވަރަށް ފަސޭހައިން އަޅުވެތި ކޮށްލައެވެ. އަދި ކާފަރުންގެ އަބަދުވެސް ދައުވާއަކީ އެމީހުންނަކީ ސުލްހަ ގާއިމް ކުރާ އަދުލުވެރި ބައެއް ކަމަށެވެ. އެކަމަކު އެމީހުންގެ އަމަލު ތައް ހުންނާނީ ގިނަފަހަރަށް ދިމާ އިދިކޮޅަށެވެ. މިސާލަކަށް މަތީގައި އެވާ ދެ ފޮޓޯ އަށް ބައްލަވާށެވެ. އެއް ފޮޓޯގައި ދައްކަނީ މޮހޮރު ބޮމެއް ހެދި ކާފަރު އަންހެނެކެވެ. އޭނާ ގެ ކުށަށް އެމީހުންގެ ކޯޓުން ހުކުމް ކުރީ2އަހަރަށެވެ. ދެން އެއާ ޖެހިގެން ހުރި މުސްލިމް އުޙްތު ކުރީ ފޭސްބުކްގައި އަޕްޑޭޓެކެވެ. އެއީ އިސްލާމީ ޙިލާފަތަށް ތައުރީފް ކޮށްފަ އަދި ޖިހާދަށް ހިއްވަރު ދީފައެވެ. ޖިހާދަކީ ކާފަރުން ގަބޫލު ކުރާގޮތުގައި ޓޭރަރިޒަމެވެ. ވީމާ އެމީހުން އެއުޙްތާ އަށް ހުކުމް ކުރީ5އަހަރާ3މަހަށެވެ. މީގެ ތަފާތު ބައްލަވާށެވެ. އެކަކު ހަމަ އަސްލުވެސް ބޮމެއް ހެދީއެވެ. އަނެކަކު ފޭސްބުކް އަޕްޑޭޓް ކުރީއެވެ. އެކަމަކު ހުކުމް އައި ގޮތް ބައްލަވާށެވެ. ހަމަ މިފަދަ އަނެއް ފޮޓޯ ތިރީގައި މި ވަނީ އެވެ. އެކަކީ މުސްލިމެކެވެ. އަނެކަކީ ކްރިސްޓިއަނެކެވެ. ދެމީހުންގެ މައްޗަށްވެސް އުފުލީ ހަމަ އެއް ދައުވާއެކެވެ. ކްރިސްޓިއަން މީހާ އަށް ހުކުމް ކުރެވުނީ5އަހަރަށެވެ. އެއީ އޭނާގެ އަތުގައި ބައިވަރު ހަތިޔާރު ހުރިކަން ހެކިތަކުން ސާބިތު ވުމަށް ފަހުގައެވެ. އަނެއް މުސްލިމް އަޙާ އުމުރަށް ހުކުމް ކުރެވުނެވެ. އެއްވެސް ހެއްކެތް ނެތިއެވެ. އޭނާ ސައުދީ ޖަލެއްގައި ބާއްވައި އަނިޔާކޮށް ނަގާފައިވާ އިއުތިރާފް ގެ ބަޔާނެއް ކަމަށް ބުނާ އެއްޗެއް ފިޔަވައެވެ.\nPosted by idrees at 7:24 PM


SunOnline: Worldcup Qualification: Rajje aa vaadha kuraa Syria ge fenvaraky kobaa?\nވޯލްޑް ކަޕް ކޮލިފިކޭޝަން: ރާއްޖެއާ ވާދަކުރާ ސީރިއާގެ ފެންވަރަކީ ކޮބާ؟\nޢަބްދުﷲ އައިމަން 10 Oct 2019, 13:31\nސީރިއާގެ ގައުމީ ޓީމު ކުޅުންތެރިން ---\nވޯލްޑްކަޕް ކޮލިފިކޭޝަނުގައި މިއަދު ރާއްޖެއާ ދެކޮޅަށް ސީރިއާ ނުކުންނަ އިރު އެ ޓީމު އޮތީ ކިހާ ފޯމެއްގައިކަން އަދި ޓީމުގެ ފެންވަރަކީ ކޮބައިކަން އިނގުމަކީ މުހިންމު ކަމެކެވެ. ދާހިލީ ބޮޑު ހަނގުރާމައެއް ގައުމުގައި ހިނގަމުންދާ އިރު އެގައުމުގެ ފުޓުބޯޅަ އޮތް ހާލަތު އިނގިގެން ނޫނީ މެޗަށް ވާނެ ގޮތް އަންދާޒާ ކޮށްލަން އުނދަގޫ ވާނެއެވެ.\nސީރިއާއަކީވެސް ފުޓުބޯޅައިގެ ދިގު ތާރީހެއް އޮތް ގައުމެކެވެ. އޭޝިއާ ބައްރުގެ ގައުމުތަކުގެ ތެރެއިން އެންމެ ފުރަތަމަ ވޯލްޑްކަޕު ކޮލިފިކޭޝަނުގައި ބައިވެރިވި ގައުމުތަކުގެ ތެރޭގައި ވެސް ހިމެނޭ ސީރިއާ ވަނީ 1950 އަދި 1958 ވަނަ އަހަރުގެ ވޯލްޑްކަޕުގެ ކޮލިފައިންގައިވެސް ވާދަކޮށްފައެވެ. އެ ދުވަވަރަކީ ފުޓުބޯޅައިގެ މަޝްހޫރުކަން އޭޝިއާގެ ގިނަ ގައުމުތަކަށް ނުފޯރާ އޮތް ދުވަސްވަރެއް ނަމަވެސް ސީރިއާ އޭރު ދުނިޔޭގެ އެންމެ ބޮޑު މުބާރާތުގެ ކޮލިފިކޭޝަނުގައި ވާދަކުރުމުން ފުޓުބޯޅައިން އެ ގައުމު އެންމެ ކުރީއްސުރެ ވެސް ކުރިއަރާފައި އޮތް މިންވަރު ހާމަވެއެވެ.\nސީރިއާއިން ތާރީހުގައި އެންމެ ބޮޑު މޮޅެއް ހޯދި ގައުމަކީ ދިވެހި ރާއްޖެއެވެ. އެ ޓީމުން 1997 ވަނަ އަހަރު ރާއްޖެއާ ދެކޮޅަށް ކުޅުނު މެޗެއްގައި ރާއްޖެ ކޮޅަށް ވަނީ 12 ގޯލު ޖަހައިފައެވެ. ދުނިޔޭގެ ބޮޑެތި ގިނަ ގައުމުތަކާ ދެކޮޅަށް ސީރިއާއިން މިހާތަނަށް އެތައް ބައިވަރު މެޗެއް ކުޅުނު އިރު އެންމެ ތަފާތު ބޮޑު ނަތީޖާއަކުން އެ ޓީމު ބަލިވީ ގްރީސް އަދި މިސްރުގެ އަތުންނެވެ. މި ދެ ޓީމުންވެސް ކުޅުނު މެޗުގައި ސީރިއާ ކޮޅަށް އަށް ގޯލު ޖަހާފައިވެއެވެ. މި ދެ މެޗުވެސް ކުޅުނީ ފުޓުބޯޅައިގެ ދުނިޔެއަށް ސީރިއާ ތައާރަފުވި ދުވަސްވަރު، 1949 އަދި 1951 ވަނަ އަހަރެވެ.\nސީރިއާއިން މީގެ ކުރިން އެތައް ފަހަރަކު ވޯލްޑްކަޕު ކޮލިފައިންގައި ވާދަކުރި ނަމަވެސް އަދި އެ ޓީމަށް އެ މުބާރާތުގައި ވާދަކުރެވޭ ގޮތް ނުވެއެވެ. ގަވާއިދާ ހިލާފަށް ޓީމުގައި ކުޅުންތެރިން ޖެހި މައްސަަލައިގައި 2014 ވަނަ އަހަރުގެ ވޯލްޑްކަޕު ކޮލިފައިން އިން ސަސްޕެންޑުކުރި ނަމަވެސް އެންމެ ފަހުގެ ވޯލްޑްކަޕް ކޮލިފައިންގައި އެ ޓީމު ވަނީ މީގެ ކުރިން ނުދާހާ ދުރަށް ގޮސްފައެވެ.\nސީރިއާ ވަނީ އެންމެ ފަހުގެ ވޯލްޑްކަޕް ކޮލިފައިންގެ ހަތަރުވަނަ ބުރަށް ދަތުރުކޮށް ފައިނަލް ޕްލޭ އޮފުގައިވެސް ކުޅެފައެވެ. ސީރިއާ އެފަހަރުގެ ޕްލޭ އޮފްގައި ކުޅުނު ފުރަތަމަ މެޗުން އެއްވަރު ކުރި އިރު ދެވަނަ މެޗުން ބަލިވީ ފަހުވަގުތު އޮސްޓްރޭލިއާއިން ޖެހި ގޯލަކުންނެވެ.\nއެ ގައުމަށް ފުޓުބޯޅައިން އެންމެ ފުރަތަމަ ރަން މެޑައްޔެއް ލިބުނީ 2012 ވަނަ އަހަރުއެވެ. އެއީ ހުޅަނގު އޭޝިއާގެ ގައުމުތަކުގެ މެދުގައި ކުޅޭ ވެސްޓް އޭޝިއާ ކަޕުގެ ފައިނަލުގައި އިރާގު ބަލިކޮށްގެންނެވެ.\nސީރިއާއަކީ ފުޓުބޯޅައިގެ ރޮނގުން ކުރިއަރަން އެންމެ އުނދަގޫ ވާނެ އެއް ގައުމެވެ. ބޮޑެތި މެޗުތައް ކުޅޭ އިރުވެސް އެ ޓީމު މެޗު ކުޅޭނީ އަމިއްލަ ގައުމުގެ ސަޕޯޓަރުން ނުލާއެވެ. އެއީ މެޗަކުން މޮޅުވާން އެ ޓީމަށް ދިމާވާނެ އެންމެ ބޮޑު އެއް ދަތިކަމެވެ. ގައުމުގައި ހިނގަމުންދާ ދާޙިލީ ހަނގުރާމައާއެކު އެ ސަލާމަތީ ހާލަތަށް ބަލައި ސީރިއާގައި އެއްވެސް އޮފިޝަލް މެޗެއް ގައުމުގައި ނުކުޅެވޭ ގޮތް ފީފާއިން ވަނީ ހަދައިފައެވެ.\nއެހެންކަމުން ސީރިއާގެ ހޯމް މެޗްތައް މިދިޔަ ފަސް އަހަރު ކުޅެފައި ވަނީ ނިއުޓްރަލް ސްޓޭޑިއަމްގައެވެ. އެގޮތުން ރާއްޖެއާ ދެކޮޅަށް މިއަދު ބައްދަލުކުރާ މެޗުވެސް ކުޅުމަށް ހަމަޖެހިފައި ވަނީ ޔޫއޭއީގައެވެ.\nއެކި އެކި ފިއްތުންތަކާ އެކު ވެސް މިވަގުތު ދުނިޔޭގެ ރޭންކިންގެ 85 ވަނައިގައި އޮތް ސީރިއާ ވަނީ މިދިޔަ އަހަރު ރޭންކިންގްގައި ބޮޑު ކުރިއެރުމެއް ހޯދައިފައެވެ. އެގޮތުން މިދިޔަ އަހަރުގެ ޖޫން މަހުގައި އެ ގައުމު އޮތީ ދުނިޔޭގެ ރޭންކިންގްގެ 73 ވަނައިގައެވެ. އެ ޓީމުން ރޭންކިންގްގެ އެންމެ ދަށަށް ދިޔައީ ގައުމުގައި ހަނގުރާމަ އެންމެ ބޮޑުވި ދުވަސްވަރު ސެޕްޓެމްބަރ 2014 އިން ފެށިގެން މާޗް 2015 އާއި ދެމެދުއެވެ. އޭރު އެގައުމު އޮތީ 152 ވަނައިގައެވެ.\nސީރިއާގައި ގައުމީ ފެންވަރުގެ ލީގެއް ކުޅުނު ނަމަވެސް އެ ގައުމަށް ނިސްބަތްވާ ގައުމީ ޓީމު ގިނަ ކުޅުންތެރިންނަކީ ގައުމުން ބޭރުގެ އެކި އެކި ލީގުތަކުގައި ކުޅޭ ކުޅުންތެރިންނެވެ. އެ ޓީމުގެ ކޯޗެއްގެ ގޮތުގައި ހަރަކާތްތެރިވަމުން އަންނަނީ ގައުމީ ޓީމަށް ކުރިން ކުޅުނު ޑިފެންޑަރު ފަޖުރު އިބްރާހިމްއެވެ. ނަމަވެސް މިއަދުގެ މެޗަށް އެ ޓީމު ނުކުންނަ އިރު ޓީމުގެ މުހިންމު ބައެއް ކުޅުންތެރިންނަށް މެޗަށް ނާދެވުނުކަން އޭނާ ވަނީ ފާހަގަ ކޮށްފައެވެ.\nވޯލްޑްކަޕް ކޮލިފައިން ގްރޫޕް އޭގައި ގުއާމް ނޫން ކޮންމެ ޓީމަކަށްވެސް ވަނީ ތިން ޕޮއިންޓް ލިބިފައެވެ. ޗައިނާ އެއް ވަނައިގައި އޮތްއިރު، ދެ ވަނައިގައި އޮތީ ސީރިއާއެވެ. ތިން ވަނައިގައި ފިލިޕީންސް އޮތްއިރު، ރާއްޖެ އޮތީ ހަތަރު ވަނައިގައެވެ. ފަސް ވަނައިގައި އޮތީ ޕޮއިންޓެއް ނުލިބި ގުއާމްއެވެ.\nރާއްޖޭން ވަނީ 2012 ވަނަ އަހަރު އިންޑިއާގައި އޮތް ނެހްރޫ ކަޕްގައި ސީރިއާ އަތުން 2-1 އިން މޮޅުވެފައެވެ. އަލީ އަޝްފާގު (ދަގަނޑޭ)ގެ ގޯލުން ރާއްޖެ ލީޑުނަގާފައި ވަނިކޮށް ސީރިއާއަށް އެއްވަރުކޮށްދިނީ މެޗުގެ 81 ވަނަ މިނިޓްގައި އަލާ ޝިބްލީއެވެ. ރާއްޖެ މޮޅުވީ އިތުރު ވަގުތުގައި އަހުމަދު ރަޝީދު (އައްމަޑޭ) ވައްދާލި ގޯލުންނެވެ.


ޅ. އަތޮޅު ތައުލީމީ މަރުކަޒުގެ ދަރިވަރުންނަށާއި ޓީޗަރުންނަށް ޕީޓީއޭއިން މާސްކު ފަހައިދެނީ ޅ. އަތޮޅު ތައުލީމީ މަރުކަޒުގެ ދަރިވަރުންނަށާއި ޓީޗަރުންނަށް ޕީޓީއޭއިން މާސްކު ފަހައިދެނީ\nޅ. އަތޮޅު ތައުލީމީ މަރުކަޒުގެ ދަރިވަރުންނަށާއި ޓީޗަރުންނަށް ޕީޓީއޭއިން މާސްކު ފަހައިދެނީ\nޅ. އަތޮޅު ތަޢުލީމީ މަރުކަޒުގެ ދަރިވަރުންނާއި ޓީޗަރުނަށް ފޮތި މާސްކް ފަހައިދެނީ / ފޮޓޯ: ޅ. އަތޮޅު ތަޢުލީމީ މަރުކަޒު\nޅ. އަތޮޅު ތައުލީމީ މަރުކަޒުން، އެ ސްކޫލުގެ ހުރިހާ ދަރިވަރުންނަށާއި ޓީޗަރުންނަށް ފޮތި މާސްކް ފަހައިދީ، ބަހަން ނިންމައިފިއެވެ.\nމި 600 ފޮތި މާސްކް ފެހުމުގެ މަސައްކަތް ކުރަނީ ޅ. އަތޮޅު ތައުލީމީ މަރުކަޒުގެ ޕީ.ޓީ.އޭގެ އަމިއްލަ ޚަރަދުގައެވެ. އަދި މަސައްކަތުގައި އަމަލީގޮތުން ހަރަކާތްތެރިވަމުންދަނީވެސް ޕީ.ޓީ.އޭގެ މެންބަރުންނެވެ.\nޕީ.އެސް.އެމް ނިއުސްއަށް މަޢުލޫމާތުދެމުން ޅ. އަތޮޅު ތައުލީމީ މަރުމަޒުގެ ޕީ.ޓީ.އޭގެ މެމްބަރަކު ވިދާޅުވީ، އެ ސްކޫލުގެ ދަރިވަރުންނާއި ޓީޗަރުންނަށް ފޮތި މާސްކް ފަހަނީ ޕީޓީއޭއިން ހިންގި އެކި ހަރަކާތްތަކުން އެއް ކުރެވުނު ފައިސާއިން ކަމަށެވެ. އަދި އެކަމަށް ބޭނުންވާ ފޮތި މާލެއިން ގެނެސްގެން މާސްކްތައް ފެހުމުގެ މަސައްކަތް ކުރަމުންދަނީ ސްކޫލުގެ އޭވީ ރޫމުގައި ކަމަށެވެ. ކޯވިޑް-19ގެ ސަބަބުން ސްކޫލްތަކުގައި ކިޔެވުން މެދުކެނޑިފައި އޮތުމަަށްފަހު، އަލުން ސްކޫލްތައް ހުޅުވާލާއިރު ފުރަތަމަ ކިޔަވައިދިނުމަށް ހަމަޖެހިފައިވަނީ މޮނިޓަރިންގެ ހާލަތުގައި ނެތް ރަށްރަށުގައި ގްރޭޑް 1 އިން 11 އަށެވެ. އެހެންކަމުން އެ ގްރޭޑްތަކުގައި ކިޔަވާ ދަރިވަރުންނަށް ބޭނުންވާ ފޮތި މާސްކް މިހާރު ފަހާ ނިމިފައިވާކަމަށް ޕީ.ޓީ.އޭގެ މެމްބަރު ވިދާޅުވިއެވެ. އަދި މިހާރު ކުރިއަށްދަނީ ފައުންޑޭޝަން ލެވެލްގައި ކިޔަވާކުދިންގެ މާސްކުތައް ފެހުމުގެ މަސައްކަތް ކަމަަށްވެސް އޭނާ ވިދާޅުވިއެވެ.\nޅ. އަތޮޅު ތައުލީމީ މަރުކަޒުގައި ކިޔަވާ ކުދިންނާއި ޓީޗަރުންނަށް ފޮތި މާސްކް ފަހައިދޭން ޕީ.ޓީ.އޭއިން ފުރަތަމަ ގަސްތުކުރީ އެ ސްކޫލުގެ ކުލަކަމަަށްވާ ވިލުނޫކުލައިންނެވެ. ނަމަވެސް އެ ކުލައިގެ ފޮތި ނުލިބުމުން، މާސްކްތައް ފަހަމުންދަނީ އެ ކުލައާއި ގާތްކުރާ ފެހިކުލައެއްގެ ޕްލޭން ފޮތިންނެވެ.\nމި މާސްކްތަކަކީ އެޑިއުކޭޝަން މިނިސްޓްރީން ކަނޑައަޅަފައިވާ މިންގަނޑާއި އެއްގޮތަށް3ލޭޔަރ ހިމެނޭހެން ފަހާ މާސްކްތަކެއްކަމަށް ޕީ.ޓީ.އޭގެ މެމްބަރު ވިދާޅުވިއެވެ. މާސްކްތައް ފަހަމުން ދަނީ ކޮންމެ ކްލާހެއްގެވެސް ކްލާސް ޓީޗަރު މެދުވެރިކޮށް ބެލެނިވެރިންގެ އަތުން ދަރިވަރުންގެ މިންތައް ނަގައިގެން، އެ މިންތަކާ އެއްގޮތަށްކަމަށްވެސް އޭނާ ވިދާޅުވިއެވެ. މިއިން ކޮންމެ މާސްކަކާއެކު އެކުއްޖެގެ ނަން ޖަހާފައިވާ ފޮތި ދަބަހެއްވެސް މާސްކް ބޭނުންކުރުމަށްފަހު ލުމަަށް ދޭނެކަމަށާއި، ސްކޫލް ހުޅުވެންވާއިރަށް ހުރިހާ ދަރިވަރުންނާއި ޓީޗަރުންނަށް މާސްކް ހަވާލުކުރާނެކަމަށް އެ ސްކޫލުގެ ޕީ.ޓީ.އޭއިން ބުނެއެވެ. އަދި މި މަސައްކަތުގައި ސްކޫލުގެ މެނޭޖްމަންޓް، ވަކިން ހާއްސަކޮށް ޕްރިންސިޕަލްގެ ފަރާތުން ލިބެމުންދާ އެހީތެރިކަމާއި އެއްބާރުލުން ޕީ.ޓީ.އޭއިން ވަނީ ފާހަގަކޮށްފައެވެ.\nމީގެ އިތުރުން އައު އާއްމު ޙާލަތުގައި ދަރިވަރުންނަށް ކިޔަވައިދިނުމަށް ހަމަޖައްސަންޖެހޭ އިންތިޒާމްތައް ހަމަޖެއްސުމުގެ މަސައްކަތްވެސް ޅ. އަތޮޅު ތައުލީމީ މަރުކަޒުގެ މެނޭޖްމަންޓުން ދަނީ ކުރަމުންނެވެ. އެގޮތުން ކްލާސްރޫމްތަކުގެ ތެރޭގައި ޑެސްކްގެ ދުރުމިން ބެހެއްޓުމަށާއި، ސްކޫލުގެ ގޯތިރޭގައި އިޖްތިމާއީ ގައިދުރުކަން ބެހެއްޓުމަށް ހިތްވަރުދޭ ސައިންތައް ކުރެހުމާއި، އަތް ދޮވެވޭނެ އިންތިޒާމް ހަމަޖެއްސުމުގެ މަސައްކަތްވެސް ދަނީ ކުރަމުންނެވެ.\nޅ. އަތޮޅު ތައުލީމީ މަރުކަޒުގައި ފައުންޑޭޝަން ލެވެލްއިން ފެށިގެން ގްރޭޑް 11 އާއި ހަމައަށް ކިޔަވައިދެމުންދާއިރު، ސްކޫލުގެ އާބާދީއަކީ 519 ދަރިވަރުންނެވެ.\nފުރަތަމަފަހަރަށް ސަރުކާރު ކުންފުންޏެއްގައި ޑިސްއިންފެކްޓްކުރާ ގޭޓެއް\nކޯވިޑް-19 : ރައްކާތެރިކަމުގެ ފިޔަވަޅު އަޅާފައިވާ މިންވަރު ބަލަން ފަށައިފި


Siyaasee vaki Fikurakah Vure Aailee Fikuraai Thimaage Kamuge Gulhun Varugadha Kuran Jehey - Vaguthu\nސިޔާސީ ވަކި ފިކުރަކަށްވުރެ އާއިލީ ފިކުރާއި ތިމާގެ ކަމުގެ ގުޅުން ވަރުގަދަ ކުރަންޖެހޭ\nދިވެހިންނަށް ޑިމޮކްރަސީ ތައާރަފްވެގެން އައިދުވަސްވަރަކީ މުޅި ދިވެހި މުޖުތަމައުއަށް އެތަކެއް ބަދަލުތަކެއް އަންނަމުން ދިޔަ ދުވަސްވަރެކެވެ. ޑިމޮކްރަސީއަކީ ކޮބައިކަން ނުވަތަ ކިހާވަރެއްގެ އެއްޗެއްކަމެއް ނޭންގި ރާއްޖެއަށް ތަޢާރަފްވި ޑިމޮކްރަސީގެ ސަބަބުން މިވަނީ ޒަމާނުއްސުރެ އޮތް އާއިލީ ގުޅުންތަކާއި އެކުވެރި ރަހުމަތްތެރި ކަމުގެ ގުޅުންވެސް ކެޑި ޒާތީ ދުޝްމަނުންނަށް ބަދަލުވާ ހިސާބަށް ކަންކަން ގޮސްފައެވެ.\nރައީސް މައުމޫންގެ ދިގު 30 އަހަރުވީ ވެރިކަން ނިމުމަށް މެދުވެރިވި އެންމެބޮޑު އެއްސަބަބުކަމަށް ގިނަބަޔަކު އިއްތިފާގުވާ އެއްސަބަބަކީވެސް ރާއްޖެ މިއަދު މިދެކޭ ޒަމާނީ ޑިމޮކޮރަސީ ތައާރަފްވުމެވެ. ރައީސް މައުމޫންގެ ވެރިކަމުގެ އެންމެ ފަހު ދުވަސްތައް ގުނަމުންދިޔައިރު، އޭރު ރާއްޖެއިން ފެނިގެން ގޮސްފައިވާ މަންޒަރުތަކާއި އަޑުތަކީ ދިވެހި މުޖުތައުގެ ތެރެއިން އޭގެ ކުރިން ދުވަހަކުވެސް ފެނިފައި ނުވާފަދަ ހިއްދަތި އަދި އެހާމެ ހިތާމަވެރި އަޑުތަކާއި މަންޒަރުތަކެވެ. ޑިމޮކްރަސީ ރާއްޖެއަށް ގެނައުމަށް އޭރު ވެރިކަމުގައި ހުންނެވި ރައީސް މައުމޫނާ ދެކޮޅަށް އެތަށް ބަޔަކު މަގުމައްޗަށް ނިކުމެ ބޮޑެތި މުޒާހަރާތަކެއްވެސް ވަނީ ކޮށްފައެވެ. މި އެއްވުންތަކުގައި ހުޅަނގުގެ ލާދީނީ ފިކުރުތަކަށް ރާއްޖެ ގެނައުމަށް މަސައްކަތް ކުރެއްވި އަދި މިހާރުވެސް އެޑިމޮކްރަސީ ރާއްޖެ ގެނައުމަށް މަސައްކަތް ކުރައްވަމުންދާ ފަރާތްތަކާއި ޑިމޮކްރަސީ އަކީ ކޮބައިކަން ނޭގޭ އެތައްބަޔަކުވެސް ވަރަށް ފޯރިއާއި ޖޯޝުގައި މި އެއްވުންތަކުގައި ބައިވެރިވެ އަޑުއުފުލާފައިވެއެވެ. މިއަދު ދިވެހިން މިދެކޭ ޑިމޮކްރަސީ ރާއްޖެ ގެނައުމަށް ގައުމުގެ އެތެރެއިންނާއި ބޭރުން އޭރުއައި ފިއްތުންތަކާއިއެކު ރައީސް މައުމޫނަށް ވަނީ މިއަދު ދިވެހިން މި އަމަލުކުރަމުންދާ ތިންބާރު ވަކިވެފައިވާ ފެހި ގާނޫނު އަސާސީ ތަސްދީގު ކުރައްވަން މަޖުބޫރުވެ ވަޑައިގެންފައެވެ.\nމި ގާނޫނު އަސާސީ ތަސްދީގު ކުރެއްވުމަށް އޭރު އެންމެބޮޑަށް ވަކާލާތު ކުރައްވަމުންދިޔަ ބޭފުޅުން ވިދާޅުވަމުން ގޮސްފައިވަނީ މިއީ ދުނިޔޭގެ އެންމެ ކުރިއަރާފައިވާ ގައުމުތަކުގައިވެސް އަމަލުކުރަމުންނުދާ ފަދަ ފުރިހަމަ އަދި އެހާމެ ގިނަ ހައްގުތަކެއް ލިބިދީފައިވާ ފުރިހަމަ ގާނޫނު އަސާސީއެއްކަމަށެވެ. ނަމަވެސް އޭރުވެސް އަދި މިހާރުވެސް ފެންނަން އޮތް ހަގީގަތަކީ އަދި ފެންނަމުންދާ މަންޒަރަކީ މި ގާނޫނު އަސާސީއާއިއެކު އައި ޑިމޮކްރަސީއަކީ ކޮބައިކަން ގިނަބަޔަކަށް ނޭގޭކަމެވެ. ޑިމޮކްރަސީއަކީ ކޮބައިކަން އަދި ކޮން މަގުސަދެއްގައި ގެނެވުނު އެއްޗެއްކަން އެއްވެސް ވަރަކަށް ބެލުމެއް، ހޯދުމެއްނެތި ތިމާ ތާއީދުކުރާ ފިކުރާ މީހާ ވަށައިގެން އެބުރުން ނޫން މަންޒަރެއް ރާއްޖޭގެ ޑިމޮކްރަސީގެ ތެރެއިން ފެންނަމުން ނުދާކަމީ ރާއްޖޭގެ ސިޔާސީ މުފައްކިރުންކަމަށް ޤަބޫލުކުރާ ފަރާތްތައް ޑިމޮކްރަސީއަށް ފައްކާ ނުވާކަމުގެ ވަރަށް ބޮޑު ހެއްކެކެވެ.\nދިވެހިން ދެކެފައިވާ މިނިވަން ދިމިކުރާތީ ނިޒާމުގެ ތެރެއިން މިނިވަންކަމާއިއެކު ރިޔާސީ ވޯޓަކަށް ގޮސްފައިވަނީ 2004 ވަނަ އަހަރުގައެވެ. އެއަހަރުގެ އިންތިހާބާއެކު އުފެދިފައިވާ މިނިވަން މުވައްސަސާތަކާއި، ކޮމިޝަންތަކާއި އެނޫންވެސް އާ ޤާނޫނު އަސާސީން ތިންބާރުގެ ތެރެއަށް އައި ބޮޑު އިންގިލާބީ ބަދަލުތަކާއިއެކު ރިޔާސީ ވޯޓް ވެގެން ގޮސްފައިވަނީ ދިވެހިން ސިއްސުވާލި މުޅިން އާ ތަޖުރިބާތަކެއް ކުރުވި ވޯޓަކަށެވެ. ނަމަވެސް ފެނިގެން ގޮސްފައިވަނީ އެއްކަލަ ޑިމޮރަސީގެ ޅަފަތުގައި ވަކި ސިޔާސީ ފިކުރަކަށް ތާއީދު ކުރާ މީހާ އާއިލާއާއި، ތިމާގެ މީހުންނާއި ރައްޓިހިންވެސް ދޫކޮށް ތާއީދު ކުރާ މީހާއަށް ވޯޓުދިން މަންޒަރެވެ. އަދި މިއާއެކު އާއިލީ ގުޅުންތަކާއި އެކުވެރި ރަހުމަތްތެރި ގުޅުންތައް ކެޑި އެއްމޭޒުތަކުގައި ކުރިން ސައިބުއި މީހުންނަށް ސައިބޯން ނުކުރޭ ހިސާބަށް ގޮސް، ބޮޑު ފިތުނައިގެ ހުޅުގަނޑެއް ރޯވެގެން ދިޔައެވެ. މިކަމުގެ ސަބަބުން ސިޔާސީ އޮއިވަރު ރާއްޖޭގައި އޮތީ ކުރިން ދުވަހަކުވެސް އައިސްފައިނުވާހާ ބޮޑަކަށް ފެތުރި އަށަގަނެފައެވެ. އެންމެ ކުޑަ ކުއްޖާއިން ފެށިގެން އެންމެ ދޮށީ އުމުރު ކަމުގައިވާ ކާފަ މާމަ އާއި ހިސާބަށް ވެސް ވަނީ އޭގެ އަސަރު ކޮށްފައެވެ.\nއާއިލާތަށް ބައިބައިވެ ފިރިން އެމީހުން ބުނާ ގޮތަށް އަބިމީހާ ވޯޓް ނުލައިފިނަމަ ވަރިކުރާ ހިސާބަށްވެސް ކަންތައްތައް ދިޔަ މަންޒަރު ވަނީ ފެނިގެން ގޮސްފައެވެ. އެފަދަ ހާލަތްތަކުގައި އުފާވެރި ދިރިއުޅުމެއް ކަޑައްތު ކުރަމުންދިޔަ އެތަކެއް އާއިލާއެއް ވަކިވެފައިވެސް އެބަހުއްޓެވެ. ހަގީގަތުގައިވެސް މިއީ ވިސްނާލަން ޖެހޭ ވަރުގެ ކަމެކެވެ. ކުރީގައި މިފަދަ ހާލަތްތަށް ދިމާވެފައިވަނީ ޑިމޮކްރަސީގެ ޅަފަތުގައި ކަމަށް ގަބޫކުކުރަން ޖެހުނު ނަމަވެސް މިއީ އެފަދަ ނިޒާމެއްގެ ސަބަބުން ބީވެގެންދާ ވަރުގެ ކަންތައްތަކެއް ނޫންކަން ހިތުގެ އަޑިން ގަބޫލުކުރަން އެބަޖެހެއެވެ. ހަގީގަތުގައިވެސް ޕާޓީގެ ނިޒާމަކީ މިތާގެ އާއިލީ ގުޅުމާއި އަޅާކިޔަން ކޯއްޗެއްތޯއެވެ! ވިސްނާލަންޖެހޭ ކަމަކީ ހަމަ ޔަގީނުންވެސް ސިޔާސީ މީހުންނާއި ސިޔާސީ ލީޑަރުންކަމަށް ދައުވާ ކުރާ މީހުންނަކީ ރާއްޖެއަންނަ ފަތުރުވެރިންފަދަ ބައެއްކަމެވެ. ތިމާގެ އާއިލާއާއި ހެޔޮއެދޭ ރައްޓިހިންނަކީ ދުނިޔެ އުމުރަށް ތިމާގެ އަހުން ކަމުގައި ވާނެކަމީ އެއްވެސް ޝައްކެއް އޮތް ކަމެއްނޫނެވެ.\nސިޔާސީ ލީޑަރުން ދެއިރު ދެދަޅައަށް ކާ ބޭހެން ހެން ޕާޓީ ބަދަލުކުރަމުން އެތަށް ބައެއްކައިރިން މަންފާ ހޯދަމުން ދުވާއިރު ނިކަމެތި ދިވެހިން މިތިބެނީ އެފަރާތްތަކުގެ އަވާގައި ޖެހި އާއިލީ ގުޅުން ކަޑާލައިގެން އެއްބަޔަކު އަނެއްބަޔަކާ ވާހަކަ ނުދައްކާ ހިސާބުގައެވެ. މި ހުރިހާކަންތައް ތަކާއިއެކު ސިޔާސީ މީހުނަށް ބަރޯސާވުން ހުއްޓާލައި އަމިއްލަ ސިކުޑިން ވިސްނައި ރޫޅިފައިވާ އާއިލާތަށް އެއްބައިކުރުން މިއީ މާ މުޙިއްމު ކަމެއްކަމަށް އަހަރެމެން އެންމެންވެސް ވިސްނަންވެއްޖެއެވެ. ސިޔާސީ ގޮތުން ހިޔާލުތަފާތު ވިޔަސް އާއިލީ ގުޅުމަކީ އެއަށްވުރެ މާތް ގުޅުމެއްކަން ހަނދާންކުރަން އެބަޖެހެއެވެ.\nކުދި ކުދި ރައްރަށުގައި ދެތިން އާއިލާއެއް އުޅޭއިރު އެ އާއިލާތަކަށްވެސް ސިޔާސީ ޚިޔާލުތަފާތުވުންތައް ވައްދައި އެފަރާތްތައްވެސް މޫނު ދިމާވުނާ ހިސާބަށް ކަންކަން ވަނީ ގޮސްފައެވެ. ސިޔާސީ ލީޑަރުން އެބައިމީހުންގެ ޖަމާއަތް ބޮޑުކޮށް ޕާޓީ ވަރުގަދަ ކުރުމަށް ކުރާ މަސައްކަތައްވުރެ ބޮޑަށް އަޅުގަނޑުމެންގެ ލޮބުވެތި ރައްޔިތުންވެސް އެބޭފުޅެއްގެ އާއިލާ ވަރުގަދަކޮށް ބަދަހިކުރަން އަޒުމް ކަޑައަޅަން އެބަޖެހެއެވެ. ވަކި ސިޔާސީ ފިކުރަކަށް ތާއީދު ކުރުމަކީ އެއްވެސް ހާލަތެއްގައި އެއްވެސް ގުޅުމަކަށް ހުރަހަކަށް ހަދައިގެން ނުވާނެއެވެ. ސިޔާސީ ގުޅުން އެހެން ހުރިހާ ގުޅުމެއްގެ ފަހަތުގައި ބާއްވާށެވެ.\nމިއަހަރަކީ އަނެއްކާވެސް ދިވެހިން 2004 އާއި، 2008 އަދި 2013 ގައި ކުރި ހިއްދަތި ތަޖުރިބާ ކުރަން ނުޖެހޭ އަހަރަކަށް ހަދަން އަޒުމް ކަޑައަޅަން އެބަޖެހެއެވެ. މިއަހަރުގެ ރިޔާސީ އިންތިހާބަށްވެސް ކުރު މުއްދަތެއް އޮތް އިރު އެއްކަލަ ސިޔާސީ މުފައްކިރުންނާއި، ސިޔާސީ ހަދިޔާތައް އޮހެމުންދާނެކަން ދުރާލައި އެގެން އެބަޖެހެއެވެ. އަދި މިއަހަރުގެ އިންތިހާބުގެ ތެރެއިން މާޒީގައި ދިމާވިފަދަ އާއިލީ މައްސަލަތަކާއި އެކުވެރި ރަހުމަތްތެރި ކަމުގެ ގުޅުންތައް ނުކެޑޭނެހެން ތިމާމެންގެ ވިސްނުން އިސްކުރަން ޖެހެއެވެ. ކޮންމެ އިންތިހާބަކާއިއެކީ ވަރިއެއް ނުވަތަ އައު ކައިވެންޏެއް ނުވަތަ އާއިލާތެރޭގައި ވަކި ފިކުރުތަކުގެ ފިތުނަބޮޑުވެ އާއިލާއާއި ވަކިން ދިރިއުޅޭ މިހަކަށް ނުވެ ސިޔާސީ ނިޒާމަށްވުރެ ތިމާގެ އާއިލާއާއި އެކުވެރިކަމުގެ ނިޒާމު ޚަރުދަނާކޮށް ވަރުގަދަކުރުމުގެ އަޒުމް އާކުރަންޖެހެއެވެ. އަދި ކޮންމެ ރައްޔިތަކީ މިއަދުއަޑުއުފުލާ ސިޔާސީ މުފައްކިރުންނަށްވުރެ ބޮޑަށް ދުނިޔޭގެ ކަންކަން ހިނގާނުހިގާގޮތް ބަލާ ޑިމޮކްރަސީއަކީ ކޮބައިކަން ރާއްޖޭގެ ޑިމޮކްރަޓިކް ހަޔާތުން ދަސްވެފައިވާ ބަޔަކަށް ވާން އެބަޖެހެއެވެ.\nމާޗް 5, 2018 21:25\nޥ ވ ސަޅި ހަބަރެއް\nމާޗް 6, 2018 09:43\nމިލިޔުން ލިޔެފައިވާ ކުއްޖާއަކީ މިކަހަލަ ތަޖުރިބާއެއް ލިބިފައިވާ ކުއްޖެއް\nމާޗް 6, 2018 09:44\nލިބިފައިވާ ތަޖުރިބާއެއްގެ އަލީގައި


REPORT: Mi aharu Tourism ge number akaa kobaa?\nމި އަހަރު ޓޫރިޒަމްގެ ހަގީގީ ނަމްބަރަކީ ކޮބާ؟\nރާއްޖެ އައި ޓޫރިސްޓެއް ވީއައިއޭގައި: ޓޫރިސްޓުން އަންނަ އަދަދު މަތި ނަމަވެސް ހަގީގީ ނަމްބަރު ދެނެ ގަތުމަށް އަދި ވަގުތު ނަގާނެ -- އަހުމަދު އަޝްހާދު އަބްދުﷲ (ޖެރީ) |އަވަސް\nމިދިއަ ޖުލައި މަހުގެ 15 ވަނަ ދުވަހުން ފެށިގެން ރާއްޖޭގެ ޓޫރިސްޓު އެރައިވަލް ދަނީ އުފުލެމުން މަތިވަމުންނެވެ. މައިގަނޑު ސަބަބަކީ ދުނިޔޭގައި ހުޅުވާފައިވާ ގައުމުތައް މަދުވުމެވެ. ރާއްޖޭގެ ޓޫރިސްޓު އެރައިވަލް ބޮޑުތަން އިތުރުވާން ފަށާފައި ވަނީ މިދިޔަ އަހަރުގެ ނޮވެމްބަރު މަހުން ފެށިގެންނެވެ. މިއާއެކު "ބޯކޮށް" ޓޫރިސްޓުން އަންނަން ފެށި އެވެ. އަދި ހުޅުވާފައި ހުރި ޓޫރިސްޓު ގިނަ ފެސިލީޓީ ތަކަށް ބާރު ބޮޑު ވެގެން ދިޔަ އެވެ. ނިއުއިޔާ އާއެކު ޔޫރަަޕަށް އައި ބޮޑު ޗުއްޓީއާ ދިމާކޮށް ރާއްޖެއަށް ބާރު ބޮޑުވި އެވެ. މިއީ އެންމެ ޕީކް ދުވަސް ވަރެވެ.\nއެކަމަކު ޕީކް ދުވަސްވަރު ގޮސް، ޓޫރިޒަމް އާއްމު ހާލަތަށް ބަދަލުވަމުން ދާތަން ތަފާސް ހިސާބުތަކުން މިހާރު އެބަދައްކަ އެވެ. އެކަމަކު ދެން މިއަހަރު ރާއްޖޭގެ ޓޫރިޒަމްގެ އެރައިވަލްސްގެ ޓްރެންޑް ދަތުރު ކުރާނީ ކޮން މަގަކުންތޯ އެއީ ޝައުގުވެރި އިންޑިކޭޝަނަކަށް ވެދާނެ އެވެ.\nމި އަހަރު އަންނާނީ ފިނޭންސް މިނިސްޓްރީން ލަފާކުރި 750،000 މީހުން ހެއްޔެވެ؟ ނޫނީ ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވާ އެއް މިލިއަން ޓޫރިސްޓުން ހެއްޔެވެ؟ ހަގީގީ ނަމްބަރަކަށް ވާނީ ކޮން ނަމްބަރެއް ހެއްޔެވެ؟\n"މިހާރު ގިނަ އަދަދަކަށް މީހުން އަންނަތަން މި ފެންނަނީ ސީޒަނަށް ޓުއާ އޮޕަރޭޓަރުން ރިސްކް ނަގައިގެން އަޅަމުންދާ ޗާޓަރު ފްލައިޓް ތަކުން. އެކަމަކު ސީޒަން ދިއުމުން އަޅުގަނޑު ލަފާ ކުރަނީ ނޯމަލަށް ދާނެ ކަމަށް. އެ ދުވަސްވަރު ޗާޓަރެއް ނޯންނާނެ،" އިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި އެވެ.\nޓޫރިޒަމް މިނިސްޓްރީން އާއްމުކުރާ ތަފާސް ހިސާބުތައް ދައްކާ ގޮތުގައި އިއްޔެގެ ނިޔަލަށް ރާއްޖެ އަށް 23،156 މީހުން ވަނީ ޒިޔާރަތް ކޮށްފަ އެވެ. އަދި މި މަހުގެ ތިން ވަނަ ދުވަހާ ހަމައަށް ޓޫރިސްޓު އެރައިވަލްސް އުޅުނީ 4،000 އިން މަތީގަ އެވެ.\nނަމަވެސް، ނިއު އިޔާއަށް ފަހު ޓޫރިސްޓު އެރައިވަލްސްގައި މުޅިން އާ ޓްރެންޑެއް ވަނީ ދައްކަން ފަށާފަ އެވެ. އެރައިވަލްސް ދަށްވަމުންދާ ކަމަށް ފާހަގަ ވާން ފަށާފައި ވެއެވެ. މި މަހުގެ ހަތަރު ވަނަ ދުވަހުން ފެށިގެން ބަލާނަމަ އެވްރެޖުކޮށް ރާއްޖެ އައިސްފައި ވަނީ 2،500 ޓޫރިސްޓުންނެވެ.\nވީއައިއޭ: ރާއްޖޭގެ ޓޫރިސްޓު އެރައިވަލްސްއަށް ބަދަލުތަކެއް އަންނަތަން ފެނޭ -- އަހުމަދު އަޝްހާދު އަބްދުﷲ (ޖެރީ) |އަވަސް\nތަޖުރިބާކާރުންގެ ނަޒަރުގައި މިހާރު ފެންނަ ޓޫރިސްޓު އެރައިވަލްސް އިން ދައްކާ ނަމްބަރަކީ މި އަހަރުގެ ޓޫރިޒަމް މައި ސީޒަނާ ހަމައަށް ފެންނާނެ ނަމްބަރަށްވުން ވަރަށް ކައިރި އެވެ.\nޓޫރިޒަމް ދާއިރާގައި ވިޔަފާރިވެރި ތަޖުރިބާކާރަކު ވިދާޅުވި ގޮތުގައި މި އަހަރު ކުރިއަށް އޮތް ތަނުގައި ޑެއިލީ އެރައިވަލްސް އުޅޭނެ ކަމަށް ބެލެވެނީ 1،000 އާއި 2،000 އާ ދެމެދުގަ އެވެ.\n"ޖުމްލަކޮށް ފެންނާނެ އެރައިވަލްސް އަށް ބަދަލު ތަކެއް. މީގެ މައިގަނޑުއެއް ސަބަބު އިނގިރޭސިވިލާތް ގޯސްވުން [ކޮރޯނާ ވައިރަސްގެ ހާލަތު] އެހެންވެ އެ މާކެޓަށް ވެސް ބަދަލު ތަކެއް އަންނާނެ. ދަށްވުން އެކަށީގެންވޭ،" އޭނާ ވިދާޅުވި އެވެ.\nއާ އަހަރުގެ ފޯރި ދަށްވަމުންދާ ވަރަކަށް ރާއްޖޭން އެންމެ ބޮޑަށް އިސްތިހާރު ކުރި މާކެޓުތައް ވެސް ބޮޑު ތަނުން ދަށްވާކަމުން ނިޝާންތައް ފެންނަން ފަށާފައި ވެއެވެ. ބޯޑަރު ހުޅުވުމުގެ ކުރިން ވެސް އަދި މިހާރު ވެސް އެންމެ ގިނައިން މާކެޓުކުރާ އެއް ގައުމީ އިންޑިއާ އެވެ. އަދި ރާއްޖެ އާއި އިންޑިއާ ދެމެދު "ޓްރެވަލް ބަބަލް" އެއްވެސް ހަދާފައިވެ އެވެ. މި ހާއްސަ އިންތިޒާމުތަކާއެކު އިންޑިއާގެ ގިނަ އެއާލައިން ތަކެއް މިހާރު ދަތުރު ކުރެ އެވެ. ނަމަވެސް މިހާރު ފެންނަނީ އެ މާކެޓުގެ ތިރިއަށް ޖެހެމުންދާ ތަނެވެ.\nއިންޑިއާ މާކެޓު ދަަށަށް!\nމިދިޔަ އަހަރު އިންޑިއާއިން 62،905 ޓޫރިސްޓުން އައިސް ރާއްޖޭގެ އެއްވަނަ މަންޒިލަަށްވި އެވެ. ނަމަވެސް މި އަހަރުގެ ވޭތުވެދިޔަ ނުވަ ވަރަކަށް ދުވަހަށް ބަލާނަމަ އެ ގައުމުން އައިސްފައި ވަނީ 1،816 މީހުނެވެ. މިއީ ދުވަހަކަށް ބަލާނަމަ 200 އެއްހާ މީހުންނެވެ. މީގެ މާނައަކީ އިންޑިއާއިން ހަތަރު އެއާލައިން ރާއްޖެއަށް ދަތުރު ކުރަމުންދާއިރު އެއާލައިނަކުން އެވްރެޖު ގޮތެއްގައި މި އަހަރު މިހާތަނަށް އައިސްފައިވަނީ 50 މީހުންނެވެ. ރާއްޖެއަށް ޓްރެވަލް ކޮރިޑޯ ހަދާފައިވާ ގައުމަކުން މި ވަރަށް މީހުން ގެނެވުމަކީ ކާމިޔާބީއެއް ނޫނެވެ.\n"އިންޑިއާ މި އޮންނަނީ ދެ ގަޑިއިރުގެ ދުރުމިނުގައި. އަނެއްކާ ދެ ގައުމުގެ ގުޅުން އެހާ ރަނގަޅު. އެހާ ކައިރީގައި އޮތްއިރު މިހާރު ފެންނަ ޓޫރިސްޓު ނަމްބަރުން އެބަ އެނގޭ މާކެޓު ކުރުން އޮތް ހިސާބު. އެމްއެމްޕީއާރުސީއަށް 10 މިލިއަން ޑޮލަރުގެ ބަޖެޓެއް ދީގެން މި ކުރާ ކަމެއްގެ ހަގީގީ މަންޒަރު ދެން މި ފެންނަން ފަށަނީ،" ޓޫރިޒަމް ސިނާއަތުގެ އަހަރުތަކެއްވީ ބޭފުޅަކު ވިދާޅުވި އެވެ.\nސިނާއަތުގައި ތަޖުރިބާކާުރުން ދެކެވަޑައިގަންނަވާ ގޮތުގައި ރާއްޖޭގެ ޓޫރިޒަމްގެ ހަގީގީ ނަމްބަރު މި މަސް ނިމުމުން އެނގެން ފަށާނެ އެވެ.\n"އެރައިވަލް ދާގޮތް މި މަސް ނިމުން އެނގޭނެ. އޭރުން ހިސާބެއް ޖަހާލައި ލަފާ ކުރެވިދާނެ މި އަހަރު އަންނާނެ އަދަދެއް،" ކުރިން ވާހަކަ ދެއްކެވި ފިރާގު ވިދާޅުވި އެވެ.\nއޭނާ ދެކިވަަޑައިގަންނަވާ ގޮތުން ރާއްޖޭގެ ޓޫރިސްޓު އެރައިވަލް މަތިވެ، ޓޫރިޒަމަށް ދިރުން ލިބުން އޮތީ ޗައިނާ މާކެޓުން މީހުން ގެނެވިގެނެވެ.\n"ޗައިނާ މާކެޓުން މީހުން ގެނެސްގެން ދެން އެރައިވަލްސް އިތުރު ކުރެވޭނީ. އެ މާކެޓުން ދެ ލައްކަ ނޫނީ ތިން ލައްކަ ގެނެސް ވިއްޖެނަމަ ފަސޭހަކަމާއެކު ފަރުޖައްސާލެވި ދާނެ. އެހެން ނޫނީ ފަސޭހައެއް ނުވާނެ،"\nޗައިނާ މާކެޓުން މީހުން ގެނެސްގެން އެރައިވަލްސް ދެން އިތުރު ކުރެވޭނީ. އެހެން ނޫނީ ފަސޭހައެއް ނުވާނެ\nމުހައްމަދު ފިރާގު | އިނަ މޯލްޑިވްސް އެމްޑީ\nޓޫރިޒަމްގެ ނަމްބަރު ވާހަކަ ދައްކާއިރު، ޓޫރިޒަމް މިނިސްޓަރު އަބްދުﷲ މައުސޫމް ވިދާޅުވެފައިވާ ގޮތުގައި ނަމްބަރުން ވާހަކަ ދެއްމުން އެއީ އޭނާ އެހާ ގަޔާވާ ކަމެއް ނޫނެވެ. ޓޫރިޒަމްގެ ކާމިޔާބީ މިނާނެ މިން ގަނޑަކަކީ ލިބޭ ފައިސާ އެވެ. ބޯކޮށް ފައިސާ ވަންނަމަ އެ ނިމުނީ އެވެ. ނަމަވެސް މިނިސްޓަރު ވެސް ދޭތެރެއަކުން ބޯކޮށް ޓޫރިސްޓުން އަންނަ ވާހަކަ ވިދާޅުވެ އެވެ.\nމި އަހަރުގެ ވޭތުވެދިޔަ ނުވަ ވަރަކަށް ދުވަހަށް ބަލާނަމަ ޓޫރިސްޓުންގެ އެވްރެޖު ސްޓޭ ހުރީ 9.8 ދުވަހު އެވެ. މިއީ އާއްމުކޮށް ރާއްޖޭގެ ޓޫރިސްޓު އެރައިވަލް ސްޓޭ ހުންނަ ވަރަށް ވުރެ މަތިވުމެކެވެ. ޓޫރިސްޓުން މަޑުކުރާ މުއްދަތު އިތުރުވުމުން އާމްދަނީއަށް ހެޔޮ ފައިދާއެއް ކުރިކަން ވެސް އެނގޭނީ މި މަސް ނިމުނީމަ އެވެ. އެހެންވެ މި އަހަރު ރާއްޖޭގެ ޓޫރިޒަމްގެ ހަގީގީ ނަމްބަރު އެނގޭނީ މި މަސް ނިމުން ކަމަށް ބުނެވިދާނެ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + އެމްއެމްޕީއާރްސީ ގެސްޓް ހައުސް ވިޔަފާރި ޓޫރިސްޓް އެރައިވަލް ގެސްޓް ހައުސްތައް ރިސޯޓް


Raajje Match Faseyha konnulaanan: Qatar Coach\nރާއްޖެ މެޗު ފަސޭހަކޮށްނުލާނަން: ގަތަރު ކޯޗު\nރާއްޖެއާ ދެކޮޅަށް މާދަމާ ވޯލްޑް ކަޕް ކޮލިފައިންގައި ކުޅޭ މެޗު ފަސޭހަކޮށްނުލާނެ ކަމަށް ގަތަރުން ބުނެފި އެވެ.\nކުޅުނު ހުރިހާ މެޗަކުން މޮޅުވެގެން މި ވަގުތު ޓޭބަލުގެ އެއްވަނާގައި އޮތް ޓީމުގެ ކޯޗު ޑެނިއަލް ކަރްނެއިރޯ ބުނީ ރާއްޖެ މެޗު ފަސޭހަކޮށްލަން ނުޖެހެނީ މި ދެ ގައުމު މާލޭގައި ކުޅުނު މެޗުން ހަނިގޮތަކަށް ގަތަރު މޮޅުވެފައިވާތީ ކަމަށެވެ.\n"އަހަރުމެންނަށް ގްރޫޕުގައި ފަސް ޕޮއިންޓްގެ ލީޑެއް އެބައޮތް. އެކަމަކު އަހަރުމެންގެ ކުރިއެރުމާމެދު ވާހަކަ ދައްކަން އަދި މިއީ މާ އަވަސް ނަތީޖާތަކެއް. މިވަގުތު އަހަރުމެންގެ ފޯކަސް މި އޮތީ ދިވެހިރާއްޖެ މެޗަށް. އަހަރުމެންނަށް ވަރަށް އުނދަގޫ މެޗަކަށްވީ ރާއްޖެއާއެކު ކުޅުނު ފުރަތަމަ މެޗު. އެހެންވީމަ އަހަރުމެން އެމީހުން އެހާ ފަސޭހަކޮށް ނުނަގާނަން،" އުރުގުއޭގެ ކޯޗު ކަރްނެއިރޯ ބުންޏެވެ.\nމި ދެ ގައުމު ކުޅުނު ފުރަތަމަ މެޗު މާލޭގައި ކުޅުނީ ޖޫން މަހުގެ 12 ވަނަ ދުވަހު އެވެ.\nއެ މެޗުން ގަތަރު މޮޅުވީ އިތުރު ވަގުތަށް ދެއްކި އަށް މިނިޓްގެ އެންމެ ފަހު ވަގުތުކޮޅުގަ އެވެ. ކޮލިފައިންގައި އޭގެ ފަހުން ރާއްޖެ ކުޅުނު ތިން މެޗުގެ ތެރެއިން ހޮންކޮން އަތުން ބަލިވީ 2-0އިންނެވެ. ޗައިނާ އަތުން 3-0އިން ބެލިވެފައިވަނިކޮށް ބޫޓާން އަތުން މިދިޔަ ބުދަ ދުވަހު މޮޅުވީ 4-3އިންނެވެ. މިހެންވެ ރާއްޖެ އޮތީ ތިން ޕޮއިންޓާއެކު ގްރުޕުގެ ފަހަތުން ދެ ވަނާގަ އެވެ.\nގަތަރާއި ރާއްޖެ ބައްދަލުކުރި މެޗުގައި ރާއްޖޭގެ ހޮކޭ (ކ) އާއި ޝާފީ (ވ) ކައިރިން ބޯޅައާއެކު ކުރިއަށްދާން ގަތަރުގެ ފޯވަޑް މަސައްކަތް ކުރަނީ. މިދެ ޓީމު ކުޅޭ ދެ ވަނަ މެޗު އޮންނާނީ މާދަމާ ގަތަރުގައި.


ރައްޔިތުންގެ މަޖުލިސް މެންބަރުން ބެހިފައިވާ ގޮތްMikal News\nރައްޔިތުންގެމަޖުލީހުގެ ގޮނޑިތައް ސިޔާސީ ގޮތުން ނިސްބަތްވާ ގޮތް\nރައްޔިތުންގެ މަޖުލިސް މެންބަރުން ބެހިފައިވާ ގޮތް\n28 ނޮވެމްބަރ 2018, 14:36 |\nރައްޔިތުންގެ މަޖުލީހުގެ މެންބަރުންނަކީ ވަރަށް ގިނަފަހަރާ ޕާޓީ ބަދަލުވާ ބަޔެކެވެ. އެގޮތުން މިހާރު ކުރިޔަށް މިދާ 17 ވަނަ ރައްޔިތުންގެ މަޖުލީހަށް އިންތިޚާބު ވީއްސުރެ މިއަދާއި ހަމަޔަށް ވެސް އެބަދަލުތައް އަންނަނީ ފެންނަމުންނެވެ.\nޚާއްސަކޮށް ސަރުކާރުގައި ހިމެނޭ ޕާޓީީތަކާއި ދިމާލަށް މެންބަރުން މިސްރާބު ޖާހާތަން ފެންނަލެއް ގިނައެވެ. އެގޮތުން މިފަހަރު ވެސް ގިނަ މެމްބަރުން ބަދަލުވެފައި ވަނީ ސަރުކާރު ކޯލިޝަނަށް ނިސްބަތްވާ ޕާޓީތަކަށެވެ. ޖޭޕީއާއި އެމްޑީޕީއަށެވެ.\nއެމްޑީޕީއަށް ދެ މެންބަރަކު ގުޅުނު އިރު ޖޭޕީއަށް ގިނަ މެންބަރުންތަކެއް ގުޅެމުން އާދެއެވެ.\nގިނަ އިން މެމްބަރުން ބަދަލުވާތަން މި ފެންނަނީ ރިޔާސީ އިންތިޚާބުގައި ބަލިވި ޕީޕީއެމުންނެވެ. ނުވަތަ އެޕާޓީއަށް ނިސްބަތްވެ ފަހުން އެޕާޓީން ވަކިވެފައިވާ މެމްބަރުންނެވެ.\nރައްޔިތުންގެ މަޖުލީހުގެ ފުވައްމުލަކު3ދާއިރާގެ މެންބަރުގެ ތެރެއިން، އުތުރު ދާއިރާގެ މެންބަރު އަލީ ޝާހު މަޖުލިސް ގޮނޑި ކާމިޔާބު ކުރީ ޕީޕީއެމް ޓިކެޓްގައި ވާދަކޮށްގެންނެވެ. އަދި ފަހުން ޕީޕީއެމުން ވަކިވެ ދުވަސްތަކެއް ފަހުން ރޭގައި ވަނީ ޖޭޕީއާއި ގުޅިފައެވެ.\nމެދުދާއިރާގެ މެންބަރު އަލީ ފަޒާދު ވެސް މަޖުލީހަށް އިންތިޚާބުވީ ޕީޕީއެމް ޓިކެޓްގައި ވާދަ ކޮށްގެންނެވެ. ނަމަވެސް، އެޕާޓީ ތެރޭގައި ޖެހުނު މައްސާލާގައި އަލީ ފަޒާދު ވަނީ އެޕާޓީން ވަކި ކޮށްފައެވެ. އަލީ ފަޒާދު މިހާރު ހުރި މިނިވަން މެމްބަރެއްގެ ގޮތުގައެވެ.\nދެކުނު ދާއިރާގެ މެންބަރު އަބްދުﷲ މަސީހު އަކީ ޕީޕީއެމް ޓިކެޓްގައި ވާދަކޮށް މަޖުލިސް ގޮނޑި ހޯދައި، މަޖުލީހުގެ ރައީސް ކަމަށް ކުރީގެ ރައީސް އަބްދުﷲ ޔާމީނުގެ އެހީގައި ދިޔަ ބޭފުޅެކެވެ. މަސީހު ވެގެން ދިޔައީ ޕީޕީއެމްގެ ތެރޭގައި އެންމެ ބާރުގަދަ އެއް މެންބަރަށެވެ. އެއާއެކު މަސީހު އަދިވެސް ހުރީ ޕީޕީއެމްގެ މެންބަރެއްގެ ގޮތުގައެވެ.\nބުނެވޭ ގޮތުން ގިނަ މެންބަރުން ޕާޓީ ބަދަލުކުރަމުން އަންނަނީ ވިޔަފާރިވެރިޔާ ގާސިމްގެ އެހީއާއެކު ކުރިޔަށް އޮތް ރައްޔިތުންގެ މަޖުލިސް ގެ އިންތިޚާބުގައި ވާދަކުރުމަށެވެ.\nއިތުރު ލިޔުންރައްޔިތުންގެ މަޖިލިސްމަޖުލިސް މެންބަރުން 2018\nTags: ރައްޔިތުންގެ މަޖިލިސް, މަޖުލިސް މެންބަރުން 2018


EURO 2020 Final: Italy - England\nޔޫރޯ 2020 ފައިނަލް: އިޓަލީ – އިންގްލެންޑް\nޝާއިޢުކުރީ: ޙަންނާން ޖުލައި 11, 2021, 14:50\nޔޫރޯ 2020 ފުޓްބޯޅަ މުބާރާތުގެ ފައިނަލް މެޗު މިރޭ ކުޅޭއިރު، މި މެޗުގައި ބައްދަލުކުރާނީ އިޓަލީއާއި އިންގްލެންޑެވެ. މި މެޗަކީ ހުރިހާ ގޮތަކުންވެސް ފޯރިގަދަ އަދި ބަލާހިތްވާނެ ކަހަލަ ތަފާތު ކުޅުމެއް ފެނިގެންދާނެ މެޗެކެވެ.\nއިންގްލެންޑާއި އިޓަލީ މިފަހަރުގެ ޔޫރޯ ފުޓްބޯޅަ މުބާރާތުގެ ފައިނަލް ކުޅޭއިރު، މި ދެޓީމަކީ މިފަހަރުގެ މުބާރާތުގައި ވަރަށް ތަފާތު މޮޅު ކުޅުމެއް ދައްކަމުން އާދަޔާ ޚިލާފު ނަތީޖާތަކެއް ނެރެމުން އަންނަ ދެޓީމެވެ. އެގޮތުން މި ދެޓީމުން ވެސް މުބާރާތުގެ ފައިނަލާއި ހަމައަށް ދަތަރުރުކޮށްފައިވަނީ މުބާރާތުގައި ކުޅުނު އެއްވެސް މެޗަކުން ބަލިނުވެއެވެ.\nއިޓަލީއަށް ބަލާއިރު، އެޓީމު މުބާރާތުގެ ދެވަނަ ބުރަށް ދަތުރުކުރީ ގުރޫޕް ސްޓޭޖުގައި ކުޅުނު ތިން މެޗުންވެސް މޮޅުވެ ގުރޫޕުގެ އެއްވަނަ ޓީމުގެ ގޮތުގައެވެ. އެގޮތުން އިޓަލީ ދެވަނަ ބުރުގައި ނިކުންނަން ޖެހުނީ އޮސްޓްރިއާއާއި ދެކޮޅަށެވެ. އޮސްޓްރިއާއާއި ދެކޮޅަށް ކުޅުނު މެޗުންވެސް 1-2 އިން މޮޅުވެ އިޓަލީ ކުއާޓާއަށް ދަތުރުކުރިއެވެ. ކުއާޓާގައި އެޓީމު ނިކުންނަން ޖެހުނީ ބެލްޖިއަމާއި ދެކޮޅަށެވެ. މި މެޗުންވެސް 1-2 އިން މޮޅުވެ މުބާރާތުގެ ސެމީއަށް އިޓަލީ ދަތުރުކުރިއެވެ. ފައިނަލަށް އިޓަލީ ދަތުރުކުރީ ވަރުގަދަ ސްޕެއިން ޕެނަލްޓީގައި 2-4 އިން ބަލިކުރުމަށް ފަހުގައެވެ.\nއިންގްލެންޑަށް ބަލާއިރު އެޓީމުން ވެސް ވަނީ މުބާރާތުގެ ގުރޫޕް ސްޓޭޖުގައި ކުޅުނު ތިން މެޗުގެ ތެރެއިން ދެ ނެޗުން ނޮޅުވެ އެއް މެޗުން އެއްވަރުވެފައެވެ. އެޓީމުން ދެވަނަ ބުރަށް ދަތުރު ކުރީ ގުރޫޕުގެ އެއްވަނަ ޓީމުގެ ގޮތުގައެވެ. އިންގްލެންޑް ދެވަނަ ބުރުގައި ދައްލަުކުރަން ޖެހުނީ ޖާމަނީއާއެވެ. އެ މެޗުން 0-2 އިން ޖާމަނީ ބަލިކުރުމަށްފަހު ކުއާޓާއަށް އިންގްލެންޑް ދަތުރުކުރިއެވެ. ކުއާޓާ ގައި އިންގްލެންޑް ކުރިމަތިލާން ޖެހުނީ ޔޫކްރެއިނާއެވެ. އެ މެޗު ވަރަށް ފަސޭހަކަމާއި އެކު 0-4 އިން ކާމިޔާބު ކޮށް ސެމީއަށް އިންގްލެންޑް ދަތުރުކުރިއެވެ. އިންގްލެންޑް ފައިނަލަށް ދަތުރުކުރީ ސެމީގައި ޑެންމާކް 1-2 އިން ބަލިކޮށްގެންނެވެ.\nއިންގްލެންޑާއި އިޓަލީ މިރޭ ޔޫރޯ 2020 ގެ ފައިނަލަށް ނިކުންނައިރު، މިއީ އިންގްލެންޑުން އެގައުމުގެ ތާރީހުގައިވެސް ޔޫރޯގެ ފައިނަލެއް ކުޅޭ ފުރަތަމަ ފަހަރެވެ. އެގޮތުން އިންގްލެންޑުގެ އެންމެ ބޮޑު އުންމީދަކަށް ވާނީ މިރޭ އިޓަލީ ބަލިކޮށް މުބާރާތުގެ ތަށި ހޯދާ ތާރީޚުގެ ތެރެއަށް ވަނުމެވެ. އަނެއް ކޮޅުން އިޓަލީގެ އުންމީދަކަށް ވާނީ 1968 ވަނަ އަހަރުގެ ކާމިޔާބީ ތަކުރާރު ކުރުމަށެވެ.\nއިޓަލީއާއި އިންގްލެންޑް ގެ ތާރީޚީ ކުރިމަތިލުންތައް\nމި ދެޓީމުން މީގެ ކުރިން ފައިނަލެއްގައި ބައްދަލުކޮށްފައި ނުވިނަމަވެސް އެކި ފަހަރުމަތިން 27 ވަހަރު ބައްދަލުކޮށްފައިވެއެވެ. އޭގެ ތެރެއިން އިޓަލީ 11 ފަހަރު މޮޅުވެފައިވާއިރު، އިންގްލެންޑް ވަނީ 8 ފަހަރު މޮޅުވެފައެވެ. 8 މެޗުން ވަނީ އެއްވަރުވެފައެވެ. މި ދެޓީމު އެންމެ ފަހުން ބައްދަލުކޮށްފައިވަނީ2018 ވަނަ އަހަރު އެކުވެރިކަމުގެ މެޗެއްގައެވެ. އެ މެޗު ވަނީ 1-1 އިން އެއްވަރުވެފައެވެ.\nމިރޭގެ ފައިނަލް މެޗުގައި އިންގްލެންޑާއި ދެކޮލަށް އިޓަލީން ނެރޭނެ ފުރަތަމަ 11 ކުޅުންތެރިން\nގޯލް ކީޕަރ ޑޮންނަރުންމާ، ޑި ލޮރެންޒޯ، ބޮނޫޗީ، ކިއަލީނީ، އެމަސަން، ޖޯގީނިއޯ، ބަރޭލާ، ވެރާޓީ، ކިއޭސާމ އިމޯބިލޭ، އިންސީނިއާ.\nމިރޭގެ ފައިނަލް މެޗަށް އިޓަލީއާއި ދެކޮޅަށް އިންގްލެންޑުން ނެރޭނެ ކަމަށް ބެލެވޭ ފުރަތަމަ 11 ކުޅުންތެރިން\nގޯލް ކީޕަރ ޕިކްފޯޑް، ވޯކާ، ސްޓޯންސް، ނަގުއާ، ޝޯ، ރައީސް، ފިލިޕްސް، ސާކާ، މައުންޓް، ސްޓާލިން، ކޭން.\nއިޓަލީއާއި އިންގްލެންޑް ބައްދަލުކުރާ ޔޫރޯ ފައިނަލް މެޗު ފަށާނީ މިރޭ 12 ޖަހާއިރުގައެވެ. ފައިނަލް މެޗު ކުޅޭނީ އިންގްލެންޑްގެ ވެމްބްލީ ސްޓޭޑިއަމްގައެވެ.


Gelligen hoadhaa kujje ge T-shirt eh fenijje | Mihaaru\n22 އެޕްރީލް 2018 - 10:19 26 comments\nހިތަދޫ ރީޖަނަލް ހޮސްޕިޓަލް (އެޗްއާރްއެޗް) އާ ދިމާލު ފުއްޓަރު ފަރާތު މޫދަށް އެރި އުޅެނިކޮށް ގެއްލިގެން ހޯދަމުން އަންނަނީ އުމުރުން 14 އަހަރުގެ ދެ ކުދިން ކަމަށްވާ ހިތަދޫ ޓޮޕާޒް މަޔާމީން އަލީ އާއި ހިތަދޫ ޗަނބޭލީގޭ އަލީ ފަހުމީ އެވެ.\nއެ ދެ ކުދިންނާ އެކު އެ ރަށު ބްލޫގޭ ރާއިފް އަލީ ވެސް މޫދަށް އެރުނެވެ. އެކަމަކު ރާޅަކާ އެކު ދަމައިގަތުމުން، އަތިރިމަތީގައި ހުރި މީހަކަށް ރާއިފް ސަލާމަތް ކުރުމުގެ ފުރުސަތު ލިބުނު ނަމަވެސް، ބިޔަ ރާޅުތަކުގެ ތެރެއަށް މަޔާމީން އާއި އަލީ ދިއުމުން ސަލާމަތެއް ނުކުރެވުނެވެ.\nގެއްލިގެން ހޯދާ މަޔާމީން.\nމަޔާމީން އާއި ފަހުމީ ހޯދަމުން ދަނިކޮށް، އެ ދެ ކުދިންގެ ތެރެއިން ކުއްޖެއްގެ ޓީޝާޓު ކަމަށް ބެލެވޭ އެއްޗެއް ސާޗިން ޓީމެއް ފެނުނު ނަމަވެސް، މިކަމާ ބެހޭ ގޮތުން ސިފައިންނާއި ފުލުހުން އަދި އިތުރު އެއްވެސް މައުލޫމާތެއް ނުދެ އެވެ. އެ ކުދިން މޫދަށް އެރުނީ ފުޓުބޯޅަ ފްރެކްޓިހަކަށް ފަހު، އިއްޔެ ހެނދުނު ގާތްގަނޑަކަށް 11:30 ހާއިރުގަ އެވެ.\nދެ ކުދިން ހޯދުމުގެ މަސައްކަތް އެމްއެންޑީފާއި ފުލުހުންނާއި ގަމުގައި އޮންނަ އިންޑިއާގެ ހެލިކޮޕްޓަރާއި އާންމުންގެ ތެރެއިން ބަޔަކު އަންނަނީ ހުއްޓުމެއް ނެތި ކުރަމުންނެވެ.\nއިތުރު ލިޔުންތައް ސ. ހިތަދޫ އައްޑޫ އެމްއެންޑީއެފް އެމްއެންޑީއެފް ސަދަން ކޮމާންޑް ގެނބުން ޕޮލިސް


Funnabu falhaigendhanitha? Mikan Kolla Rangalhuvedhaane\nފުންނާބު ފަޅައިގެންދަނީތަ؟ މިކަން ކޮށްލާ ރަނގަޅުވެދާނެ--\n15 ސެޕްޓެމްބަރ 20182ކޮމެންޓް\nފުންނާބު ފެޅުމަކީ ވަރަށް އާންމުކޮށް މީހުންނަށް ދިމާވާ ކަމެކެވެ. އާންމުކޮށް މިހެން ދިމާވަނީ ފަޔަށް އެހާވަރަށް އަޅާނުލެވޭތީއެވެ. ފުންނާބު ފެޅުމުގެ ސަބަބުން ފަޔަށް ތަދުވެ ހަންގަނޑު ހަޑިވެގެން ދެއެވެ.\nފުންނާބު ފެޅުން ކުޑަކުރުމަށްޓަކައި ނުވަތަ ހަންގަނޑު ރީތިކުރުމަށްޓަކައި ތަފާތު ވައްތަރު ވައްތަރުގެ ބޭސް ފަދަ އެއްޗެހި ހުރެއެވެ. ބޭސް ބޭނުން ކުރުމުގެ ބަދަލުގައި ގުދުރަތީ ތަކެތި ބޭނުންކޮށްގެންވެސް މިކަމަށް ހައްލެއް ގެނެވިދާނެއެވެ.\nބޭނުން ކުރާނެ ގޮތް: 15-20 މިނެޓް ވަންދެން ތާފަނާ ފެނުގައި ފައި ބާއްވާށެވެ. އެއަށްފަހު ފައި ރަނގަޅަށް ހިއްކާލުމަށްފަހު އެސައިސަމުސާ ވެސްލިން ތެރެއަށް ލުނބޯ ހުތް ކޮޅެއް އަޅާލުމަށްފަހު ރަނގަޅަށް އެއްކޮށްލާށެވެ. އަދި ފައިގެ ފުންނާބުގައި ރަނގަޅަށް އުނގުޅާށެވެ. އެއަށްފަހު މަޑު އިސްޓާކީންޏަކަށް އަރާށެވެ. މިކަން ކުރާނީ ރޭގަނޑު ނިދުމުގެ ކުރިންނެވެ. އަދި ހެނދުނު ހޭލުމަށްފަހު އިސްޓާކިން ބާލާ ރަނގަޅަށް ފައި ދޮވެލާނީއެވެ.\nބޭނުން ކުރާނެ ގޮތް: ހޫނު ފެން ބާލިދީ ތެރެއަށް އެއް ސައިބޯތަށި މާމުއި އަޅާނީއެވެ. އަދި ފެނާ މާމުއި ރަނގަޅަށް އެއްކުރާނީއެވެ. އެއަށްފަހު ބާލިދީ ތެރެއަށް ފައި ލުމަށްފަހު 15 ނުވަތަ 20 މިނެޓުވަންދެން ބައްވާށެވެ. އަދި ފައި ރަނގަޅަށް އުނގުޅާލުމަށްފަހު ފައި ދޮވެލާނިއެވެ.\nބޭނުން ކުރާނެ ގޮތް: ކާށި ތެޔޮ ފައިގައި އުނގުޅުމަށްފަހު އިސްޓާކީނެއް އަޅާނީއެވެ. މިކަން ކުރާނީ ރޭގަނޑު ނިދުމުގެ ކުރިންނެވެ. އަދި ހެނދުނު ހޭލުމަށްފަހު އިސްޓާކިން ބާލާ ރަނގަޅަށް ފައި ދޮވެލާނީއެވެ.\nމިކަންތައްތަކުގެ އިތުރުން ފަޔާއި ގުޅޭ ފައިވާނެއް އަރާ ނުވަތަ ހަންގަނޑަށް ފައިދާ ކުރާ އެއްޗެހި ކައި، ބޭނުން ކުރުމަކީ ކުރެވިދާނެ ކަމެކެވެ.\nތި އެއްކަމެއް ކުރާނެ ކަމެއްވެސް ނެތް. ކޮންމެ ރެޔަކު ފޮންނާބުގަ ތިލެޔޮ އުނގުޅައިގެން ނިދާ. އިތުރަށް މޮޅުކޮށްލާނަމަ ފުންނާބު ފޮރުވިލާ ވަރުގެ ފައިވާނަކަަށް އަރާ.


ފާރޫޤް އަޙްމަދު 03 މާރޗް 2021\nމުޒާހަރާ އަކީ ކޮބައިތޯއެވެ ؟ މުޒާހަރާ ކުރަނީ ކީއްވެގެން ، ކީއްކުރަންތޯއެވެ ؟ ދެކޮޅުވެރި ކޮންމެ އެއްވުމަކަށް މުޒާހަރާއެކޭ ކިޔިދާނެތޯއެވެ ؟ ނުވަތަ އެއީ ، ހަމަނުޖެހުމެއް އުފެއްދެނީ ކަމަށް ބެލިދާނެތޯއެވެ ؟\nމިހާރަކަށް އައިސް ، ކޯވިޑްގެ ނުރައްކަލަށްވެސް ބެލުމެއްނެތި ، ޤާނޫނީގޮތުން ލިބިފައިވާ ޙައްޤެއްކަމަށް ނިންމައި ، ސަރުކާރުން ، ނުކުރަން ނުވަތަ ނުއެއްވަން އަންގާފައި އޮންނައިރުވެސް މުޒާހަރާއެކޭ ކިޔާފަ ބަޔަކުމީހުން އެއްވާތަން އެބަ ފެނެއެވެ. ޤާނޫނު ހިންގަންތިބޭ ބަޔަކު ، ނުކުރަން އެންގީމަވެސް ، އެއަމުރާޚިލާފަށް ، މަގުމައްޗަށް ނުކުމެ އެއްވާ އެއްވުން އެއީ މުޒާހަރާއެއް ކަމަށް ބެލިދާނެތޯއެވެ ؟ މިހާރަކަށް އައިސް ، މާލޭގެ މަގުމައްޗަށް އެއްވެ މުޒާހަރާއެއްގެ ނަމުގައި އެއްވާ މީހުން އެގޮވަނީ ކޮންފަތިވަރެއްތޯއެވެ ؟ އެގޮވަނީ ކޮން ޙައްޤެއްގެ ވާހަކައެއް ތޯއެވެ ؟ ޝަރުޢީ ޙުކުމެއްގެ ދަށުން ބަންދުގައިހުރި މީހަކު ދޫކޮށްލަން ގޮވައި ، އެލަވަނީ ކޮން ހަޅޭކެއްތޯއެވެ ؟ އެހަޅޭކެއްލަވަން މަގުމައްޗަށް އެއްވާ އެއްވުން އެއީ މުޒާހަރާއެއްތޯއެވެ ؟ ނުވަތަ ހިންގާ ހަމަނުޖެހުމެއްތޯއެވެ ؟ ޤާނޫނީ ހަމަތަކުންނާއި ޝަރުޢީ އިޖްރާޢަތްތައް ފުރިހަމަވެގެން ، މީހެއްގެ މައްޗަށް ފަނޑިޔާރުން ކުރާ ޙުކުމަކާ އެއްގޮތަށް އެމީހަކު ބަންދު ކުރެވޭހިނދު ، އެޙުކުމާ ދެކޮޅު ހަދައި ، އެމީހަކު ދޫކޮށްލަން ގޮވައި އަޑު އުފުލުމަށް މަގުމައްޗަށް ނުކުމެ ، އެކުރެވެނީ މުޒާހަރާއެއްތޯއެވެ ؟ ނުވަތަ އެއީ ، ޤާނޫނީ ބާރުތަކާދެކޮޅަށް ހިންގޭ ހަމަނުޖެހުމެއްތޯއެވެ ؟ މިޤައުމުގެ އެންމެހައި ކަންކަން ސިޔާސީވެގެންގޮސް ، މުޒާހަރާވެސް ސިޔާސީ ވަނީތޯއެވެ ؟ ދައުލަތުގެ އަމުރު މަޢުރޫފު ސިޔާސީވެ ، ޝަރުޢީ ޙުކުމްތައް ސިޔާސީވެ ، ސިޔާސީ ޙަރަކާތްތައްވެސް ސިޔާސީވީމަ ދެން ސިޔާސީ ނުވާނީ ކޮން އެއްޗޯއެވެ ؟ ހުރިހާ ގޮތަކުންވެސް ޙުރުމަތްތެރިކަން ލިބިގެންވާ އަމިއްލަ ގެދޮރުވެސް އޮންނާނީ ސިޔާސީ ވެފައެވެ. އެހެންކަމުން ، ހިތްހަމަނުޖެހިގެން މަގުމައްޗަށް އެއްވެ އުފުލޭ އަޑުވެސް މުޒާހަރާގެ މާނައިގެ ތެރެއަށް ފައްތަން އުނދަގޫވާ ފަހަރު އަންނާނެއެވެ. މުޒާހަރާގެ މާނަ އެހިސާބުން އޮޅޭނެއެވެ.\nދިވެހިބަހުގެ ރަދީފުގައި ، މުޒާހަރާ މާނަކޮށްފައިވަނީ " ކަމަކާމެދު ބަޔަކުމީހުން ތިބިގޮތް ފާޅުކުރުމުގެ ގޮތުން އެއްވެގެން ހިންގާ ޙާރަކާތެއް " ގެ ގޮތުގައެވެ. މުޒާހަރާގެ އެހެން ގޮތްގޮތްވެސް ހުރެއެވެ. މިސާލަކަށް ، މަލިކަކީ ދިވެހިބަހުން ވާހަކަދައްކާ ބަޔަކު ދިރިއުޅޭ ރަށެކެވެ. މަލިކުގައި މަލިކު ބަހުން " ދަރުނަ " މިބަސް ބޭނުންކުރެވެނީ ، " އިށީނދެތިބެގެން ކުރާ މުޒާހަރާ " އަށެވެ. އަދި މުޒާހަރާއަށް މަލިކުބަހުން ބޭނުންކުރާ ބަހަކީ " ޖާދަ " އެވެ. މިހާރަކަށް އައިސް ، ރާއްޖޭގައި " މުޒާހަރާ " މިބަސް އޮޅުވައިލައިގެން ، " މުޒާހިރާ " ގެ ނަމުގައިވެސް އެބަ ބޭނުން ކުރެވެއެވެ. މުޒާހިރާ އެއީ ދިވެހިބަހުގައި އޮންނަ ބަހެއްނޫނެވެ. ރަނގަޅުގޮތަކީ މުޒާހަރާ އެވެ. ހަޅުތާލަކީ ، މުޒާހަރާއެއް ނޫނެވެ. ހަޅުތާލަކީ ، މަސައްކަތްކުރާ ބަޔަކު ، ސަކުވާއެއް ކުރުމުގެ ގޮތުން ނުވަތަ ކަމަކާ ދެކޮޅުހެދުމުގެ ގޮތުން ، މަސައްކަތް ހުއްޓައިލުމެވެ. އެހެންކަމުން ، ރާއްޖޭގައި މުޒާހަރާގެ ނަމުގައި މިހާރު މިހިންގޭ ސިޔާސީ ޙަރަކާތަކީ ، އަދި ، ހަޅުތާލެއްކަމަކަށް ނުބެލެވޭނެއެވެ. މުޒާހަރާއަކަށް ނުމެވެ ، ހަޅުތާލަކަށްވެސް ނުވެ ، ދެން ބަލަންވީ ، ހަމަނުޖެހުމެއްނޫން އެހެން ކޮންކަމަކަށްތޯއެވެ ؟ މުޒާހަރާކޮށް ، އަޑުއުފުލުން ރާއްޖޭގައި ތަޢާރުފް ވީއްސުރެފެށިގެން ، ކޮންމެ ސަރުކާރެއް އޮތަސް ކޮންމެ ޕާޓީއެއްއޮތަސް ، އަޑުއުފުލުމަށް ، މާލޭގެ މަގުތަކުގައި ހިންގޭ ޙަރަކާތަށް އެނޫން މަޤާމެއް ދެވޭކަށް ނެތެވެ. ރާއްޖޭގައި ބޭއްވޭ މުޒާހަރާއަކީ ، އެއިރަކު އޮންނަ ސަރުކާރަކާ ދެކޮޅަށް ހިންގޭ ސިޔާސީ ޙަރަކާތަކަށް ވާންޖެހޭ ޙާލަތު ބަދަލުވެގެން މެނުވީ ، މުޒާހަރާގެ ޙަޤީޤީ މާނަ ލިބި އޭގެ ފޮނިނަތީޖާއެއް ނުނެރެވޭނެއެވެ.\nއިންޑިއާގެ ދަނޑުވެރިންގެ އެތައްމިލިއަން ބަޔަކު ، ހަޅުތާލަކަށް އެއްވެ އިށީނދެގެންދުނިޔޭގެ ތާރީޚަށް ބަލާއިރު ، އެންމެފުރަތަމަ ފަހަރަށް ، މުޒާހަރާއެއް ކުރެވިފައިވަނީ މީގެ 869 އަހަރުކުރިން ، 1152 ވަނަ އަހަރުގެ ނޮވެމްބަރ މަހުގެ 14 ވަނަ ދުވަހުއެވެ. މިމުޒާހަރާ ކުރެވިފައިވަނީ ،3ވަނަ ރެމެސީސް ފިރުޢައުނުގެ ވެރިކަމުގައި ޤަދީމީ މިޞްރުގެ މަދީނާގައެވެ. މިމުޒާހަރާ ރާވާފައިވަނީ ، ރޯޔަލް ނެކްރޮޕޮލިސް ގެ އާރޓިޝަނުންނެވެ. އެއީ އާރޓިސްޓިކް ހުނަރު ލިބިގެންވާ ބަޔެކެވެ. އެބައިމީހުންނަކީ ރަސްމީގޮތުން ، ޓޮމްބް ނުވަތަ ކުނިނުވާގޮތަށް ، އިންސާނާގެ ހަށިގަނޑު ގިނަދުވަހަށް ބޭއްވުމުގެ މަސައްކަތް ކުރާ މީހުންނެވެ. މި މުޒާހަރާގައި ބައިވެރިވީ އޭގެ ތެރެއިން މަދު ބަޔެކެވެ. އެންމެންނެއް ބައިވެރިއެއް ނުވެއެވެ. އެމުޒާހަރާގެ މަޢުލޫމާތު ރިކޯޑްކުރެވިފައިހުރީ ، އޮމާންހިލައިގެ ފިލާތަކެއްގައެވެ. އެމީހުން އެދުވަސްވަރު ދިރިއުޅެމުންއައިސްފައިވަނީ ، މިހާރުގެ މިޞްރުގެ އަވަށެއްކަމުގައިވާ ، ދާރުލްމަދީނާ ކިޔާ އަވަށުގައެވެ. އެމީހުންނަކީ ސަރުކާރުގެ މުއައްޒަފުންނެވެ. އެމީހުންގެ މަސައްކަތަކީ ، ރަސްރަސް ކަލުންނާއި ރަނިރަނި ކަނބަލުންގެ ޤަބުރު ކުނިނުވާގޮތަށް ގިނަދުވަހު ބޭއްވުމުގެ މަސައްކަތެވެ.\nޢާރޓިސްޓުން މުޒާހަރާ ކުރަންފެށީ ، އެމީހުންނަށް ލިބެންވާ އުޖޫރަ ލަސްވުމާގުޅިގެންނެވެ. ސަރުކާރު މުއައްޒަފުންކަމަށް ވާތީ ، އެމީހުންނަށް އުޖޫރަދެނީ ސަރުކާރުންނެވެ. އެދުވަސްވަރު ފައިސާ ނުވަތަ ނޫޓު ނުގެންގުޅޭތީ ، އުޖޫރައިގެގޮތުގައި އާރޓިސްޓުންނަށް ލިބެމުންއައީ ، ކާބޯތަކެއްޗެވެ. ބައެއްފަހަރު މުދަލާއި ފޭރާމާއި ތަކެތި ލިބެއެވެ. އެމީހުން މުޒާހަރާއަށް ނުކުތީ ، މިތަކެތި އެތައްމަހެއްވަންދެން ނުލިބުނީމައެވެ. އެހެންކަމުން މިއީ ، ދުނިޔޭގެ ތާރީޚުގައި ފުރަތަމަ ފަހަރަށް ބޭއްވުނު ، މަސައްކަތުމީހުންގެ މުޒާހަރާއޭވެސް ބުނެވިދާނެއެވެ.\nނޮވެމްބަރމަހުގެ 14 ވަނަދުވަހު ، އާރޓިޝަނުންގެ ދެގްރޫޕެއް ، އެމީހުންގެ މަސައްކަތް ހުއްޓާލައި ، މަސައްކަތްކުރުމަށް ދެކޮޅު ހަދައި ، މަސައްކަތްކުރާ ސަރަޙައްދުން ބޭރަށް ނުކުތެވެ. އެމީހުން ދިޔަތަނެއް ، އެމީހުންގެ ސަރުދާރުންނަކަށްވެސް ނޭނގުނެވެ. ހޯދަމުންދަނިކޮށް އެމީހުން ފެނުނީ ، ޢިއްޒަތްތެރި ބިނާއެއްގެ ތަޅުންމަތީ އިށީނދެގެން ތިއްބައެވެ. އެމީހުން ފެނުމާއެކު ، މަސައްކަތަށް އެނބުރިދާން އެމީހުންނަށް އަމުރު ކުރެވުނެވެ. އެހެންނަމަވެސް ، މަސައްކަތަށް ދާން ދެކޮޅުހަދައި ، އެމީހުން ބަނޑުހައިވެފައިތިބި ކަމަށް ބުނެ ހަރުއަޑުން އަޑުއުފުލިއެވެ. އެމީހުންނަށް ، އުޖޫރައިގެ ގޮތުގައި ކާއެއްޗެއް ނުލިބޭތާ އޭރު 18 ދުވަސް ވެއްޖެއެވެ. ރޭވެ އަނދިރިވުމުން ، އޭގެތެރެއިން އިސްކޮށްތިބި މީހުން ގެޔަށް ދިޔައެވެ. އަދި ދެންތިބި މީހުންވެސް އިރުކޮޅަކުން ފެނުނީ ގެޔަށް ދިޔަ ތަނެވެ.\nއާރޓިޝަނުން ކުރަމުންގެންދިޔަ މުޒާހަރާ ، ދެމަހެއްހާ ދުވަހަށް ދެމިގެންދިޔައެވެ. އަދި ދެފަހަރެއްގެމަތިން ދެތަނަކަށް މުޒާހަރާގެ ބައިވެރިން އެއްވިއެވެ. އެހެންނަމަވެސް ، އެއްބަޔަކު އަނެއްބަޔަކަށް އެކިކަހަލަ ތުހުމަތުތައް އެޅުވުމުގައި ، މުޒާހަރާގެ ބައިވެރިން ބޭނުންވިގޮތަށް ، އެމީހުންގެ އުޖޫރަ ލިބެން ފަށައިފިއެވެ.\nދުނިޔޭގައި ބޭއްވުނު އެންމެ ފުރަތަމަ މުޒާހަރާ ވެގެންދިޔައީ ، މަސައްކަތުމީހުންގެ އުޖޫރަނުލިބިގެން ބޭއްވުނު ހަޅުތާލަކަށެވެ. މުޒާހަރާއަކަށްނޫނެވެ. މިހާރަކަށް އައިސް ، މުޒާހަރާއާއި ހަޅުތާލު އޮންނަނީ އޮޅިފައެވެ. މުޒާހަރާގެ ތެރެޔަށްވެސް އަދި ހަޅުތާލުގެ ތެރެޔަށްވެސް ސިޔާސީ އޮއިވަރު ވަދެފައިވާތީއެވެ.\nޝަރުޢީ ޙުކުމްތަކާގުޅިގެން ، ހިތްހަމަނުޖެހުން ފާޅުކުރުމަށް މުޒާހަރާ ބޭއްވުމަކީ ، އެތަނެއްގެ ޝަރުޢީ ނިޒާމަށް ރައްޔިތުން ބަރޯސާނުވާކަމުގެ ހެއްކެކެވެ. އަދި ޝަރުޢީ ނިޒާމާ ވެރިކަމުގެ ނިޒާމުގެ ބާރުތައް އެއްވެ ، މަސްހުނިވެފައި އޮތްކަން ހާމަކޮށްދޭ ކަމެކެވެ. އެހެންނަމަވެސް ، ހިތްހަމަނުޖެހުން ފާޅުކުރުމަށް މަގުމައްޗަށް ނުކުމެ ، ސިޔާސީ ޙަރަކާތަކަށް ބަދަލުވާގޮތަށް މުޒާހަރާކޮށް ، ޝަރުޢީ ނިޒާމް ބަލިކަށިކަމަށް ދެއްކުމަށް ، ސިޔާސީ ފަރާތްތަކުން މަސައްކަތްކުރުމަކީ ، އެބައިމީހުންގެ ނުކުޅެދުންތެރިކަން ދައްކައިދޭ ކަމެކެވެ. ޝަރުޢީ ނިޒާމުގައި އިސްތިޢުނާފުގެ ތަފާތު މަރުޙަލާތައް އެބަހުއްޓެވެ. އެމަރުޙަލާތަކުގައި ހުންނަ މައްސަލަތަކަށް ފާޑުކިޔައި ، އަޑުއުފުލައި މަގުމައްޗަށް ނުކުތުމަކީ ، ނިޒާމަށް ފެތޭ ހަރުދަނާ ސިޔާސީ ޕާޓީއަކުން ފެނިގެންވާނެ ކަމެއްނޫނެވެ.\nސިޔާސީ ޕާޓީތައް ހިންގަން ، ރައްޔިތުންގެ ފައިސާއިން ދައުލަތުން ޚަރަދުކުރަނީ ، ރައްޔިތުންނަށް ލާބައާއި މަންފާހުރިގޮތުގައި ، ސަރުކާރުހިންގުމުގައި ސަރުކާރު ޖަވާބުދާރީ ކުރުވުމަށްޓަކައެވެ. ސިޔާސީ ޕާޓީތަކުގެ ރޫޙަކީވެސް ރައްޔިތުންނަށް ލާބައާއި މަންފާ ހުރިގޮތަށް ވެރިކަމުގެ ނިޒާމް ހިންގުމުގައި އެހީތެރިވުމެވެ. ހަމަ ކޮންމެ ކަމެއް ބޮއިކޮޓްކޮށް ، ކޮންމެ ކަމެއްގައި ދެކޮޅުވެރިވުމެއްނޫނެވެ. އަދި ދެކޮޅުވެރިކަން ފާޅުކުރުމަށްޓަކައި ، އަތްނުލެވޭ ކަންކަން ނަގައި ޕާޓީގެ އެކްޓިވިސްޓުންނާއި މެމްބަރުންނަށް ވިއްކައި ، މަޝްރަޙު ހޫނުކޮށް ، ކުށުގެ ވެށްޓަށް ރައްޔިތުން ވެއްދުމެއްނޫނެވެ. އަދި ވެރިކަމާމެދު ދެކޮޅުވެރި ޝުޢޫރުތައް އުފައްދައިގެން ވެރިކަމާ ތޮޅުމެއްވެސް ނޫނެވެ. ކުށުގެ ވެށި އުފައްދައިގެން ، ކުށްކޮށްގެންތިބެ ، ކުށްވެރިން ސަލާމަތް ކުރުމަށް ، ޕާޓީގެ މެންބަރުން ލައްވައި މަޝްރަޙު ހޫނުކޮށް ، ތިމާމެންގެ އަމިއްލަ ބޭނުންތައް ފުއްދުމަށް ، މެންބަރުންގެ ނާޖާއިޒް ފައިދާ ނެގުމަކީ ، ޕާޓީއެއް ޕާޓީއެއްގެ ގޮތުގައި އުފެދި އޮތުމުގެ ޙައްޤާއި މަޤްޞަދު ގެއްލި ، އޮޅިގެންދާނެ ކަމެކެވެ.\nއަރުޝީފަށް ނެގީ 03/03/2021 10:36\nއެންމެފަހުން އަޕްޑޭޓްކުރީ 03/03/2021 10:36